
[bookmark: _Anexa_1_–]
1. [bookmark: _Anexa_nr._913][bookmark: _Toc181776655][bookmark: _Toc194480362]Documente de referință	
1.1. [bookmark: _Toc194480363]Cadru legal	
Prezentele îndrumări sunt elaborate luând în considerare următoarele: 
· Prevederile cuprinse în Ordonanța de urgență a Guvernului nr. 57/2019 privind Codul administrativ, care reglementează:
· cadrul de competențe generale și normele cu privire la identificarea, stabilirea și avizarea competențelor specifice (art. 4 alin. (1) din Anexa nr. 8 la Codul administrativ;
· condițiile privitoare la organizarea și derularea concursului de ocupare a funcțiilor publice vacante (art. 467 din Codul administrativ);
· caracterul obligatoriu aferent aplicabilității competențelor specifice, clarificarea modalității de identificare a acestora și clarificarea nivelurilor de complexitate aferente competențelor specifice (art. 11 alin. (1), (3)-(5) din Anexa nr. 8 la Codul administrativ);
· modalitatea de desfășurare a etapei de selecție, care se realizează de către fiecare autoritate sau instituție publică în cadrul căreia se află funcțiile publice vacante (art. 11 alin. (4) din Anexa nr. 10 la Codul administrativ), pe baza planului de recrutare a funcționarilor publici și ai cărei conducători au competența de numire în funcțiile publice pentru care se organizează concursul pe post. 
· modalităţi de modificare a raporturilor de serviciu – art. 502 din Codul administrativ;
· promovarea în funcţia publică – art. 476-484 din Codul administrativ și Anexa nr. 10 și 11 la Codul administrativ;
· delegarea – Articolul 504 din Codul administrativ;
· detașarea – Articolul 505 din Codul administrativ;
· transferul – Articolul 506 din Codul administrativ;
· mutarea – Articolul 507 din Codul administrativ;
· tipurile de competențe specifice (art. 11 alin. (2) lit. a)-d) din Anexa nr. 8 la Codul administrativ), respectiv: 
a) competențe lingvistice de comunicare în limbi străine, necesare pentru exercitarea atribuțiilor din fișa postului (de exemplu, competențe lingvistice de comunicare în limba engleză franceză/ spaniolă/ germană, etc.);
b) competențe lingvistice de comunicare în limba minorității naționale, dacă este cazul, în condițiile legii (de exemplu, competențe lingvistice de comunicare în limba maghiară, etc.);
c) competențe digitale;
d) alte competențe specifice necesare ocupării funcției publice, identificate în condițiile prevăzute la art. 25-30 din Anexa nr. 8 la Codul administrativ (de exemplu, competențe de urmărire și încasare a creanțelor bugetare).
· nivelurile de complexitate (art. 12-15 din Anexa nr. 8 la Codul administrativ), descriptorii, indicatorii comportamentali aferenți competențelor generale și categoriile de funcții publice cărora li se aplică (art. 17 din Anexa nr. 8 la Codul administrativ);
· modalitățile de verificare a competențelor generale și specifice (art. 18 – 21 din Anexa nr. 8 la Codul administrativ);
· condițiile de ocupare a funcției publice referitoare la dovedirea prin certificat sau, după caz, prin alt tip de document, absolvirea unei perfecționări sau specializări stabilite expres de lege pentru ocuparea unor funcții publice, deținerea de cunoștințe teoretice în domeniul tehnologiei informației, nivel utilizator începător și îndeplinirea condiției de ocupare a postului referitoare la obținerea unui aviz sau a unei autorizații, în condițiile legii, în situația în care pentru funcția publică respectivă este prevăzută ca obligatorie această condiție de ocupare a postului, justificată de îndeplinirea unor atribuții care necesită un astfel de aviz sau autorizație (art. 465, alin. (1), lit. g), g¹) și g²) din Codul administrativ);
· obligația referitoare la încărcarea competențelor specifice avizate, în cuprinsul secțiunii dedicate în acest scop din instrumentele informatice puse la dispoziție de către ANFP (art. 30 alin. (5) din Anexa nr. 8 la Codul administrativ).
1.2. [bookmark: _Toc194480364] Materiale/Documente consultate în elaborarea prezentelor îndrumări 
Îndrumările metodologice incluse în cadrul acestui ghid au la baza Anexele nr. 8 și 10 la Codul administrativ, și au fost elaborate în baza concluziilor și recomandărilor detaliate în cadrul Livrabilului 6 – Document cu opțiuni de politică publică cu privire la clarificarea rolurilor specifice posturilor și simplificarea clasificării posturilor, extinderea utilizării cadrelor de competență pentru toate procesele de MRU pentru toate funcțiile publice, de la nivel central, teritorial și local, iar ulterior și pentru personalul contractual, și în baza propunerii de act normativ detaliat în Livrabilul 8 - Analiză care să cuprindă propuneri de reglementare și instrumentele de fundamentare și motivare aferente.
Livrabilele menționate au fost elaborate de către Asocierea SC Ernst & Young SRL - Ascendis Consulting SRL - Băncilă, Diaconu și Asociații – Societate Profesională de Avocați cu Răspundere Limitată - 42 Organizational Assessment SRL - EY Cyprus Advisory Services Limited - Ernst & Young Cyprus Limited în cadrul proiectului privind realizarea contractului de servicii de consultanță în vederea elaborării de studii/ analize și proiecte de acte normative și acordarea de suport în vederea implementării jalonului 419 – PNRR - Operaționalizarea cadrelor de competențe în administrația publica centrală, derulat de către Agenția Națională a Funcționarilor Publici. 
Materialele realizate în cadrul proiectului “Dezvoltarea unui Sistem Unitar de Management al Resurselor Umane în Administrația Publică” (SIPOCA 136), derulat de către Secretariatul General al Guvernului și Banca Internațională pentru Reconstrucție și Dezvoltare/ Banca Mondială au servit drept sprijin fundamental pentru descrierea și detalierea etapelor și activităților  procesului, cuprinse în cadrul acestui ghid.
2. [bookmark: _Toc181776656][bookmark: _Hlk183083170][bookmark: _Toc194480365]Scop și obiective 	
Îndrumările metodologice cuprinse în cadrul acestui ghid descriu în detaliu etapele de proces și activitățile prin intermediul cărora cadrele de competențe specifice sunt aplicate și utilizate de către membrii comisiei de concurs în desfășurarea etapei de promovare pentru ocuparea diferitelor funcțiilor publice, precum și în cadrul altor procese ce presupun modificarea raporturilor de serviciu (delegare, detașare, transfer).
Scopul prezentelor îndrumări metodologice cuprinse în cadrul acestui ghid este de a descrie etapele aplicării și utilizării cadrelor de competențe specifice de către membrii comisiilor de concurs în evaluarea competențelor specifice în cadrul procesului de organizare și desfășurare a concursului pe post pentru funcțiile publice de stat, teritoriale și locale. De asemenea, se vor descrie detaliat cum implementare cadrului de competențe specifice afectează procesele de delegare, detașare, transfer sau mutare.
1. detalierea etapelor și activităților necesare și obligatorii de întreprins de către personalul vizat în modificarea raporturilor de serviciu procesul de promovare pentru a asigura respectarea și conformitatea cu prevederile legislative stipulate în cadrul Anexei nr. 10 la Codul administrativ;
2. detalierea etapelor și activităților necesare și obligatorii de întreprins în cazul altor procese ce presupun modificarea raporturilor de serviciu: delegare, detașare, transfer
3. crearea unui model standard pentru membrii comisiilor de concurs în ceea ce privește utilizarea competențelor specifice în probele de concurs desfășurate în etapa de promovare;
4. stabilirea îndrumărilor metodologice și procedurale, așa cum sunt stipulate în Anexa nr. 10 la Codul administrativ, de elaborare a instrumentelor de verificare specifice probelor de concurs în vederea evaluării competențelor specifice.
3. [bookmark: _Toc181776657][bookmark: _Toc194480366]Definiții
Termenii și expresiile de mai jos poartă semnificațiile prevăzute în Codul administrativ și Anexa nr. 8, nr. 10 și nr. 11, respectiv:
	Termen
	Definiție

	Act administrativ
	Reprezintă o manifestare unilaterală de voință, exprimată de o autoritate publică, emisă în baza competențelor legale și în scopul realizării interesului public. Acesta stabilește, modifică sau stinge drepturi și obligații pentru persoane fizice, juridice sau pentru alte subiecte de drept public sau privat.

	Autoritate publică
	Organ de stat sau al unității administrativ-teritoriale care acționează în regim de putere publică pentru satisfacerea unui interes public, potrivit art. 5 lit. k) din Codul administrativ.

	Codul administrativ 
	Ordonanță de urgență a Guvernului nr. 57/2019, cu modificările și completările ulterioare, privind Codul administrativ.

	Comisie de concurs
	Organ colegial special constituit în vederea luării unor decizii, conform legii, asupra rezultatelor desfăşurării etapei de selecţie a concursului prevăzut la art. 467 alin. (3) lit. b) și art. 483 din Codul administrativ, precum și ale concursului de promovare în funcţii publice de conducere.

	Comisie de soluţionare a contestaţiilor
	Organ colegial special constituit în vederea luării unor decizii, conform legii, în urma solicitării primite din partea unuia sau mai multor candidaţi la ocuparea unei funcţii publice, asupra menţinerii sau, după caz, modificării rezultatelor stabilite de comisia de concurs.

	Comisie de verificare a eligibilităţii
	Organ colegial special constituit în vederea luării unor decizii, conform legii, asupra rezultatelor verificării îndeplinirii de către candidaţi a condiţiilor de eligibilitate privind participarea la etapa de recrutare, respectiv la etapa de selecţie ale concursului prevăzut la art. 467 alin. (3) din Codul administrativ, precum și la concursul de promovare în funcţii publice de conducere.

	Competență
	Set de caracteristici personale demonstrabile și măsurabile, ce cuprinde: cunoștințe, atitudini, aptitudini și abilități, care fac posibilă îndeplinirea eficace și eficientă a unei activități.

	Competențe generale
	Totalitatea competențelor necesare la nivelul întregului personal al unei instituții pentru a lucra în mod eficient la orice nivel ierarhic și indiferent de specializare.

	Competențe specifice
	Competențe obligatorii care au în componentă cunoștințe, atitudini, aptitudini și abilități, stabilite la nivelul instituției pentru fiecare post în parte, necesare ocupării funcției respective.

	Cunoștințe
	Componentă a unei competențe care se referă la cunoașterea sau înțelegerea teoretică și/sau faptică a unui subiect dat, dobândită prin educație sau prin experiență.

	Cunoştinţe de specialitate
	Cunoştinţe care atestă cunoaşterea sau înţelegerea teoretică și/sau faptică a unui subiect dat cu relevanţă pentru funcţia publică pentru care se organizează concurs.

	Cunoştinţe generale
	Cunoştinţe care atestă cunoaşterea sau înţelegerea teoretică în domeniul respectării demnităţii umane, protecţiei drepturilor şi libertăţilor fundamentale ale omului, prevenirii și combaterii incitării la ură și discriminare, egalităţii de şanse şi de tratament, în domeniul administraţiei publice, teoretice în domeniul tehnologiei informaţiei, precum și cu privire la deţinerea de competenţe lingvistice de comunicare într-o limbă străină pentru funcţiile publice corespunzătoare categoriei înalţilor funcționari publici.

	Cunoştinţe specifice
	Parte componentă a unei competenţe specifice care se referă la cunoaşterea sau înţelegerea teoretică și/sau practică a unui subiect dat, prin raportare la specialitatea studiilor necesare ocupării funcţiei publice pentru care se organizează concurs, dobândită prin educaţie sau prin experienţă.

	Delegare
	Procesul de modificare a raportului de serviciu prin care un funcționar public este trimis temporar să își exercite atribuțiile specifice funcției deținute într-o altă instituție publică sau într-o altă structură din cadrul aceleași instituții, pe o perioadă limitată.

	Detașarea
	Procedura de modificare a raportului de serviciu prin care un funcționar public își desfășoară activitatea, temporar, într-o altă instituție sau autoritate publică, fără a-și pierde raportul de serviciu cu instituția de origine. Spre deosebire de delegare, detașarea implică o mutare mai profundă și mai extinsă, fiind utilizată pentru perioade mai îndelungate și, de regulă, în situații care necesită continuitate în activitățile delegate.

	Funcție publică
	Ansamblul atribuţiilor şi responsabilităţilor, stabilite în temeiul legii, în scopul exercitării prerogativelor de putere publică de către autoritățile și instituțiile publice, potrivit art. 5 lit. y) din Codul administrativ.

	Funcție publică vacantă
	Orice funcţie publică în care nu a fost numit prin act administrativ un funcționar public, inclusiv funcţia publică temporar ocupată prin modalităţile prevăzute de lege.

	Funcționar public
	Persoana numită, în condițiile legii, într-o funcție publică, astfel cum prevede art. 371 alin. (1) din Codul administrativ.

	Instituție publică
	Structură funcțională care acționează în regim de putere publică și/sau prestează servicii publice și care este finanțată din venituri bugetare și/sau din venituri proprii, în condițiile legii finanțelor publice, potrivit art. 5 lit. w) din Codul administrativ.

	Interviu
	Probă a concursului pe post care constă în verificarea îndeplinirii competențelor specifice necesare exercitării funcției publice, care nu au fost verificate prin alte probe, precum și motivația candidaților.

	Mutare
	Procesul de modificare a raportului de serviciu prin care un funcționar public își schimbă locul de muncă în cadrul aceleași instituții sau autorități publice, trecând de la o structură internă la alta, fără a întrerupe raportul de muncă cu instituția.

	Post/ funcție 
	Poziţie în structura organizatorică a unei instituții pentru care sunt stabilite atribuţii și responsabilităţi cu limită de competenţă; în cadrul prezentului livrabil, titulatura de post sau funcție este folosită independent de categoria de personal la care se face referire.

	Probă scrisă
	Probă a concursului pe post care constă în verificarea competențelor specifice prin următoarele forme: a) redactarea unei lucrări scrise de sinteză, b) rezolvarea unor teste-grilă, teste cu întrebări deschise sau c) exerciții care constau în rezolvarea unor situații practice, conform deciziei comisiei de concurs. Prin proba scrisă se verifică competențele specifice și cunoștințele de specialitate teoretice, precum și abilitățile specifice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ, necesare ocupării funcției publice pentru care se organizează concursul pe post, prin raportare la bibliografia și tematica de specialitate prevăzute la art. 5 alin. (11) din cadrul Anexei nr. 8 la Codul administrativ.

	Probă suplimentară
	Probă a concursului pe post care constă în verificarea competențelor specifice prevăzute la art. 11 alin. (2) lit. a)-d) din Anexa nr. 8 la Codul administrativ, necesare ocupării funcției publice pentru care se organizează concursul pe post.

	Promovarea
	Procesul de modificare a raportului de serviciu prin care un funcționar public avansează într-o funcție superioară în cadrul aceleași instituții sau autorități publice. Promovarea reprezintă o formă de recunoaștere a performanțelor profesionale și a experienței dobândite și are ca scop motivarea și dezvoltarea profesională a funcționarilor publici.

	Testare
	Probă a concursului național, precum și a concursului pe post pentru funcțiile publice locale care constă în verificarea cunoștințe generale în domeniul respectării demnității umane, protecției drepturilor și libertăților fundamentale ale omului, prevenirii și combaterii incitării la ură și discriminare, egalitate de șanse și de tratament, cunoștințe generale în domeniul administrației publice, cunoștințe teoretice în domeniul tehnologiei informației, aptitudinile cognitive ale candidaților și a competențelor generale prevăzute la art. 17 lit. a) din Anexa nr. 8 la Codul administrativ, corespunzătoare categoriei de funcții publice dintre cele prevăzute la art. 387 alin. (1) din Codul administrativ, potrivit nivelurilor de complexitate prevăzute la art. 17 lit. b) din Anexa nr. 8 la Codul administrativ.

	Transfer
	Procedura de modificare a raportului de serviciu prin care un funcționar public își schimbă definitiv locul de muncă, trecând dintr-o instituție publică în alta sau dintr-o structură a aceleași instituții într-o altă structură. Spre deosebire de delegare și detașare, care sunt temporare, transferul este o schimbare permanentă a raportului de serviciu.

	Verificarea competenţei
	Ansamblu de proceduri prin care se verifică dacă o persoană deţine competenţa necesară ocupării unei funcţii publice. 


4. [bookmark: _Toc181776658][bookmark: _Toc194480367]Aplicabilitate și grup țintă
Ghidul metodologic pentru modificarea raporturilor de serviciu ale funcționarilor publici vizează următoarelor grupuri țintă responsabile de implementarea acestor proceduri:
Agenția Națională a Funcționarilor Publici (ANFP)
Joacă un rol de supraveghere și validare, fiind notificată cu privire la detașările și mutările funcționarilor publici cu statut special sau pentru funcțiile publice de conducere, în conformitate cu reglementările din Codul administrativ.

Verifică îndeplinirea competențelor specifice și asigură conformitatea cu standardele naționale în cazurile de transferuri și promovări în funcții de conducere și înalți funcționari publici.

Conducătorii autorităților și instituțiilor publice
Sunt responsabili pentru dispunerea modificărilor raporturilor de serviciu, pe baza necesităților instituționale și pot aproba astfel de măsuri conform procedurilor administrative interne și prevederilor Codului administrativ.
Sunt implicați în aprobarea transferurilor și mutărilor definitive, la solicitarea funcționarilor, și trebuie să asigure încadrarea acestor decizii în structura organizatorică existentă.

Comisiile de evaluare a competențelor
În cazul detașărilor, transferurilor și promovărilor în funcții de conducere sau din categoria înalților funcționari publici, aceste comisii sunt responsabile pentru verificarea competențelor specifice ale candidaților, conform cerințelor din fișa postului.
Comisiile se asigură că funcționarii îndeplinesc toate condițiile de eligibilitate și competențe necesare și documentează aceste evaluări în mod transparent.

Compartimentele de resurse umane
Au un rol central în gestionarea tuturor modificărilor raporturilor de serviciu ale funcționarilor publici, asigurând conformitatea cu procedurile legislative și organizatorice.
Sunt responsabile pentru pregătirea documentației necesare, inclusiv acte administrative și notificări, precum și pentru verificarea condițiilor de eligibilitate și a competențelor funcționarilor în cazul detașărilor, transferurilor și mutărilor pe funcții publice de diferite niveluri.

Prin adresarea acestor grupuri țintă, ghidul metodologic sprijină implementarea corectă și eficientă a proceselor de modificare a raporturilor de serviciu, asigurând conformitatea procedurală și aplicarea unitară a prevederilor legislative.
5. [bookmark: _Toc181776659][bookmark: _Toc194480368]Considerente teoretice și practice în utilizarea cadrelor de competență în modificarea raporturilor de serviciu
Cadrele de competență au un rol esențial în asigurarea unui proces coerent și transparent în modificarea raporturilor de serviciu ale funcționarilor publici, cum ar fi delegarea, detașarea, transferul, mutarea și promovarea. Prin stabilirea unor criterii clare de competență, aceste cadre permit evaluarea obiectivă a abilităților și calificărilor funcționarilor, asigurând că deciziile de modificare a raporturilor de serviciu sunt fundamentate pe performanțe și aptitudini verificabile. Această abordare consolidează principiul meritocratic în administrația publică și garantează că fiecare funcționar selectat pentru mobilitate sau promovare întrunește standardele profesionale necesare funcției respective.
În practică, cadrele de competență sunt integrate în etapele de organizare și desfășurare a concursurilor pentru ocuparea funcțiilor publice, permițând comisiilor de selecție să evalueze atât competențele tehnice, cât și pe cele comportamentale ale candidaților. În cazul modificărilor de tip delegare sau detașare, este esențial ca funcționarii să îndeplinească criteriile de competență specificate pentru posturile temporar vacante, conform fișei postului.
Un alt aspect practic în utilizarea cadrelor de competență este coerența și uniformitatea pe care acestea o aduc în cadrul proceselor de transfer și mutare. Aceste modificări ale raporturilor de serviciu, care implică fie cererea funcționarului, fie necesitățile instituției, sunt facilitate de cadrele de competență prin asigurarea unor standarde clare pentru funcțiile vacante și verificarea prealabilă a calificărilor candidatului. 
Astfel, cadrele de competență definesc unui set de criterii de eligibilitate și competență și reprezintă un suport practic în gestionarea și organizarea concursurilor pentru modificarea raporturilor de serviciu. Ele permit evaluarea corectă a candidaților pentru delegare, detașare, transfer și promovare, asigurând că fiecare modificare a raporturilor de serviciu este fundamentată pe abilități și calificări obiective, în acord cu nevoile și prioritățile instituționale. Această abordare susține o dezvoltare profesională structurată a funcționarilor publici, contribuind la creșterea eficienței și profesionalismului în cadrul administrației publice.
6. [bookmark: _Toc181776660][bookmark: _Toc194480369]Detalierea etapelor privind modificarea raporturilor de serviciu și a particularităților privind implementarea acestora
Acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în toate tipurile de modificare a raporturilor de serviciu, precum:
[bookmark: _Toc189823929][bookmark: _Toc194480370]I. Delegarea funcționarilor publici
1. Demararea procesului de delegare;
2. Verificarea eligibilității și a competențelor;
3. Pregătirea modificării raportului de serviciu prin delegare.
[bookmark: _Toc189823930][bookmark: _Toc194480371]II. Detașarea funcționarilor publici
1. Demararea procesului de detașare;
2. Verificarea eligibilității funcționarului public;
3. Modificarea raportului de serviciu prin detașare.
[bookmark: _Toc189823931][bookmark: _Toc194480372]III. Transferul funcționarilor publici
1. Demararea procesului de transfer;
2. Verificarea eligibilității funcționarului public și modificarea raportului de serviciu prin transfer.
[bookmark: _Toc189823932][bookmark: _Toc194480373]IV. Mutarea funcționarilor publici
1. Demararea procesului de mutare; 
2. Verificarea eligibilității și a competențelor;
3. Comunicarea mutării și modificarea raportului de serviciu prin mutare.
[bookmark: _Toc189823933][bookmark: _Toc194480374]V. Promovarea funcționarilor publici în grad
1. Pregătirea prealabilă a concursului de promovare în grad;
2. Demararea concursului / examenului de evaluare a competențelor în vederea promovării în grad;
3. Depunerea dosarelor de către candidați și verificarea eligibilității;
4. Pregătirea și desfășurarea probei suplimentare;
5. Pregătirea și desfășurarea probei scrise;
6. Pregătirea și desfășurarea interviului;
7. Comunicarea rezultatelor finale ale concursului de promovare;
8. Modificarea raportului de serviciu prin promovare în grad profesional.
[bookmark: _Toc189823934][bookmark: _Toc194480375]VI. Promovarea funcționarilor publici în clasă
1. Pregătirea prealabilă a concursului de promovare în clasă;
2. Demararea concursului / examenului de evaluare a competențelor în vederea promovării în clasă;
3. Depunerea dosarelor de către candidați și verificarea eligibilității;
4. Pregătirea și desfășurarea probei suplimentare;
5. Pregătirea și desfășurarea probei scrise;
6. Pregătirea și desfășurarea interviului;
7. Comunicarea rezultatelor finale ale concursului de promovare;
8. Modificarea raportului de serviciu prin promovare în clasă. 
[bookmark: _Toc189823935][bookmark: _Toc194480376]VII. Promovarea în funcții publice de conducere
1. Pregătirea prealabilă a concursului de promovare în funcții publice de conducere;
2. Demararea concursului / examenului de evaluare a competențelor în vederea promovării în funcții publice de conducere;
3. Depunerea dosarelor de către candidați și verificarea eligibilității;
4. Pregătirea și desfășurarea probei suplimentare;
5. Pregătirea și desfășurarea probei scrise;
6. Pregătirea și desfășurarea interviului;
7. Comunicarea rezultatelor finale ale concursului de promovare în funcții publice de conducere;
8. Modificarea raportului de serviciu prin promovare în funcții publice de conducere.
Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) [bookmark: _Hlk181777120]recomandări și bune practici sau exemple, în vederea derulării cu succes a fiecărei etape.


7. [bookmark: _Toc194480377]Delegarea funcționarilor publici
Acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în modificarea raporturilor de serviciu prin delegare, precum:
1. Demararea procesului de delegare;
2. Verificarea eligibilității și a competențelor;
3. Pregătirea modificărilor raporturilor de serviciu prin delegare.
Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.

7.1. [bookmark: _Toc194480378]Etapa 1 – Demararea procesului de delegare
7.1.1. Schema logică a pașilor de parcurs în cadrul etapei

7.1.2. Descrierea etapei și activităților ce necesită derulare
Activitatea 1: Identificarea nevoii de delegare
Delegarea, ca modalitate de modificare a raportului de serviciu a funcționarilor publici, reprezintă modalitatea prin care funcționarului public i se schimbă pentru o perioada definita locul muncii sau atribuțiile stabilite prin fișa de post, în scopul acoperirii unei alte nevoi, temporare, de personal din cadrul instituţiei sau autorităţii unde funcționarul public este încadrat.
În acest sens, autoritatea sau instituția publică identifică, atunci când e cazul, dacă există posturi în interiorul propriei structuri care necesită delegarea unui angajat de pe același post dintr-o alta locație, pentru a asigura îmbunătățirea activității.
Activitatea 2: Stabilirea condițiilor pentru delegare 
Conform art. 504 din Codul administrativ, delegarea ca modalitate de modificare a raportului de serviciu a funcționarilor publici poate avea loc pe o perioadă de cel mult 60 de zile calendaristice într-un an și doar în cadrul aceleiași autorități sau instituții publice, funcționarul public implicat schimbând astfel locul desfășurării activității dar păstrându-și atribuțiile postului. 
Astfel, autoritatea sau instituția publică, analizează aceste informații și stabilește, cu suportul compartimentului de resurse umane:
· posturile ce necesită delegare;
· angajații cărora  li se poate modifica raportul de serviciu prin delegare și care își desfășoară activitatea în altă locație decât în cea în care se află postul ce necesită delegare;
· perioada de delegare;
· bugetul necesar pentru costul transportului, cazării și îndemnizației de delegare, dacă este cazul.
Având în vedere că delegarea ca modalitate de modificare a raportului de serviciu a funcționarilor publici presupune doar schimbarea locației în care funcționarul public își desfășoară activitatea, aceasta nu presupune documentare.
7.2. [bookmark: _Toc194480379]Etapa 2 – Verificarea eligibilității și a competențelor 
7.2.1 Schema logică a pașilor de parcurs în cadrul etapei

7.2.2 Descrierea etapei și activităților ce necesită derulare
Activitatea 1: Verificarea îndeplinirii cerințelor din fișa postului
Funcționarul public care urmează să fie delegat trebuie să îndeplinească cerințele din fișa postului, inclusiv de competențe, studii și vechime necesare pentru funcția publică ce necesită delegare.
Astfel, compartimentul de resurse umane se asigură că angajatul identificat pentru delegare deține același post, cu același nivel și aceleași condiții de competențe, studii și vechime, cu cel care necesita delegare pentru desfășurarea activității în altă locație.
Activitatea 2: Verificarea competențelor
Autoritatea sau instituția publică trebuie să verifice că funcționarul public deține competențele generale și specifice pentru postul pe care este delegat. Aceasta implică o analiză a fișei postului și compararea acesteia cu rezultatele obținute în cadrul evaluării anuale a performanțelor funcționarului delegat.
Deși cadrul legislativ nu limitează acest lucru, bunele practici de resurse umane recomandă ca, în cazul modificărilor raporturilor de serviciu prin delegare, angajatul ce urmează a fi delegat să dețină un nivel al competențelor generale și specifice notat în evaluarea anuală a performanțelor individuale cu 3 – competență care uneori necesită ghidaj suplimentar, în anumite zone. 
7.3. [bookmark: _Toc194480380]Etapa 3 – Pregătirea modificării raporturilor de serviciu prin delegare 
7.3.1 Schema logică a pașilor de parcurs în cadrul etapei

7.3.2 Descrierea etapei și activităților ce necesită derulare
Activitatea 1: Informarea funcționarului public cu privire la modificarea raporturilor de serviciu prin delegare 
Pentru a formaliza delegarea unui funcționar public, este necesar ca funcționarul public să fie informat cu privire la modificarea raporturilor de serviciu prin schimbarea locului muncii şi în legătură cu atribuţiile stabilite prin fişa de post a acestuia, care se dispune în interesul autorităţii sau instituţiei publice în care este încadrat funcţionarul public, pe o perioadă de cel mult 60 de zile calendaristice într-un an. Autoritatea sau instituția publică are responsabilitatea de a comunica funcționarului public intenția de modificare a raporturilor de serviciu, locația în care își va desfășura activitatea, precum și drepturile pe care le are în situația temporară de delegare. 
În cazul în care delegarea depășește 60 de zile calendaristice într-un an, este necesar ca autoritatea sau instituția publică să obțină în scris acordul funcționarului public.
Activitatea 2: Acceptarea sau refuzarea delegării
Conform articolului 504, alin. (3) din Codul administrativ, funcționarul public are dreptul de a refuza delegarea dacă se află în anumite situații speciale care pot afecta semnificativ starea de bine personală sau familială. Aceste condiții sunt stabilite pentru a proteja funcționarul public în fața unor situații care îi pot împiedica desfășurarea normală a activității la locul de muncă delegat. 
Aceste condiții sunt:
· Graviditatea - motivul acestui refuz este susținut de necesitatea unei protecții speciale pentru femeile însărcinate, având în vedere că delegarea implică schimbarea locului de muncă și, în multe cazuri, deplasări frecvente, care pot deveni incomode sau nesigure în timpul sarcinii.
· Îngrijirea copilului minor - funcționarii publici care își cresc singuri copilul minor au dreptul de a refuza delegarea. Această prevedere are scopul de a permite părinților care sunt singurii susținători ai copilului să mențină stabilitatea locului de muncă, asigurând astfel îngrijirea necesară copilului. Acest criteriu ia în considerare atât necesitatea prezenței fizice a părintelui, cât și imposibilitatea de a se deplasa sau muta temporar în interesul instituției.
· Starea de sănătate precară, dovedită cu certificat medical - dacă starea de sănătate a funcționarului este afectată în așa măsură încât delegarea ar fi contraindicată, acesta poate refuza delegarea, cu condiția să prezinte un certificat medical care să ateste această situație.
· Motive familiale temeinice - funcționarul public are dreptul de a refuza delegarea și în baza altor motive familiale temeinice, care pot justifica refuzul de a se deplasa sau de a accepta un alt loc de muncă temporar. Pentru a invoca un motiv familial temeinic, funcționarul trebuie să prezinte documente justificative sau declarații care să ateste necesitatea prezenței sale în locul de muncă stabil.
Astfel, funcționarul public comunică autorității sau instituției publice situația în care se află și dacă acceptă sau refuză delegarea.
7.3.3 Recomandări și bune practici/ exemple	
În vederea derulării cu succes a acestei etape, se recomandă:
	ALTE RECOMANDĂRI:
· Planificarea delegării cu claritate și acuratețe, identificând locația desfășurării activității și responsabilitățile specifice pentru a asigura transparență și eficiență.
· Comunicarea tuturor detaliilor delegării funcționarului, inclusiv drepturile, locația desfășurării activității, scopul, atribuțiile și durata, pentru a asigura înțelegerea deplină a delegării.
	
	DE EVITAT:
· Delegarea funcționarilor care nu îndeplinesc criteriile de eligibilitate nu este recomandată, pentru a preveni probleme de legalitate și calitate.
· Comunicarea incompletă sau întârziată cu funcționarul delegat nu este de dorit, pentru a evita confuzia și nesiguranța privind noile responsabilități.


8. [bookmark: _Toc194480381]Detașarea funcționarilor publici
Acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în modificarea raporturilor de serviciu prin detașare, precum:
1. Demararea procesului de detașare;
2. Verificarea eligibilității funcționarului public;
3. Modificarea raportului de serviciu prin detașare.
Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.

8.1. [bookmark: _Toc194480382]Etapa 1 – Demararea procesului de detașare
8.1.1 Schema logică a pașilor de parcurs în cadrul etapei

8.1.2 Descrierea etapei și activităților ce necesită derulare
Activitatea 1: Identificarea nevoii de detașare
Detașarea funcționarilor publici se dispune în interesul autorității sau instituției publice în care funcționarul public va desfășura activitatea, în contextul în care autoritatea publică are nevoie de competențele funcționarului în altă zonă sau pentru un proiect, conform art. 505 alin. (1) din Codul administrativ.
Detașarea se poate face pentru o perioadă maximă de 6 luni într-un an calendaristic, iar dacă se planifică o detașare care depășește această perioadă, este necesar acordul scris al funcționarului public.
Activitatea 2: Stabilirea criteriilor privind detașarea
Detașarea se poate realiza pe o funcție vacantă sau pe o funcție temporar vacantă, unde persoana care ocupa funcția respectivă este absentă pentru o perioadă determinată (de exemplu, din motive de concediu medical sau de odihnă) conform art. 505 alin. (2) din Codul administrativ.
Funcția pe care se realizează detașarea poate fi de același nivel sau de nivel inferior cu cea deținută de funcționarul public, cu respectarea categoriei, clasei și gradului profesional al funcției publice din care se operează detașarea, precum și a structurii ierarhice și organizării autorității sau instituției publice. Dacă se propune detașarea pe o funcție publică de nivel inferior, se va solicita acordul scris al funcționarului public, conform art. 505 alin. (3) al Codului administrativ.
8.2. [bookmark: _Toc194480383]Etapa 2 – Verificarea eligibilității funcționarului public
8.2.1 Schema logică a pașilor de parcurs în cadrul etapei

8.2.2 Descrierea etapei și activităților ce necesită derulare
Activitatea 1: Verificarea condițiilor de studii și vechime
Ulterior stabilirii funcțiilor implicate, detașarea funcționarilor publici implică obligativitatea verificării îndeplinirii competenţelor specifice aferente funcţiei publice, de către autoritatea sau instituţia publică în cadrul căreia se află funcţia publică de conducere sau funcţia publică din categoria înalţilor funcţionari publici, vacantă sau temporar vacantă, conform art. 21 alin. (1) - (12) sau alin. (8) lit. b) din Anexa nr. 8 la Codul administrativ, după caz. 
Conform art. 505 alin. (4) din Codul administrativ, funcționarul public care urmează să fie detașat trebuie să îndeplinească condițiile de studii și vechime în specialitate, să dovedească prin certificat sau prin alte tipuri de documente absolvirea unei perfecționări sau specializări stabilite expres de lege, să aibă cunoștințe teoretice în domeniul tehnologiei informației la nivel de utilizator începător, să dovedească, după caz, deținerea unui aviz sau a unei autorizații relevate rolului.
Activitatea 2: Verificarea competențelor specifice
În cazul modificării raportului de serviciu prin detașare, verificarea competențelor specifice se realizează în următoarele condiții:
a) atunci când funcționarul public este detașat pe un post din același domeniu funcțional, atunci când fișa de post curentă nu reflectă complet aceleași condiții de vechime, studii, competențe specifice. 
b) atunci când funcționarul public este detașat de pe un post din alt domeniu funcțional. 
Ținând cont de condițiile menționate, verificarea competențelor specifice se realizează aplicându-se metodele de verificare prevăzute în prezent de art. 21 din Anexa nr. 8 la Codul administrativ, respectiv fie verificarea documentației ce atestă competențele specifice respective, fie testarea acestora prin diverse probe. 
Nu se impune verificarea competențelor, în situația în care detașarea se realizează pe același post, cu aceleași condiții, din cadrul aceluiași domeniu funcțional.
8.3. [bookmark: _Toc194480384]Etapa 3 – Modificarea raportului de serviciu prin detașare
8.3.1 Schema logică a pașilor de parcurs în cadrul etapei

8.3.1 Descrierea etapei și activităților ce necesită derulare
Activitatea 1: Organizarea unei întâlniri pentru clarificarea atribuțiilor și responsabilităților temporare, precum și a implicațiilor detașării
În anumite cazuri, autoritatea sau instituția publică în cadrul căreia funcționarul public va fi detașat poate organiza o întâlnire cu funcționarul public detașat pentru a discuta în detaliu atribuțiile și responsabilitățile temporare. Acest pas este recomandat în special atunci când detașarea implică atribuții complexe sau o schimbare semnificativă a locului de muncă. 
Atunci când detașarea presupune desfășurarea activității din altă locație, este important ca în cadrul acestei întâlniri, funcționarul să fie informat despre drepturile sale pe durata detașării, cum ar fi păstrarea funcției și salariului, precum și decontarea costurilor de transport, cazare și a îndemnizației, dacă detașarea presupune deplasare.
De asemenea, potrivit art. 505 alin. (10) din Codul administrativ, dacă salariul corespunzător funcţiei publice pe care este detaşat este mai mare, funcționarul public are dreptul la acest salariu, însă este important să se clarifice caracterul temporar al acestei schimbări care are loc doar pe perioada detașării.
Activitatea 2: Acceptarea sau refuzarea detașării
Funcționarul public are dreptul de a refuza detașarea dacă se află în anumite situații speciale care pot afecta semnificativ starea personală sau familială. Aceste condiții sunt stabilite pentru a proteja funcționarul public în fața unor situații care îi pot împiedica desfășurarea normală a activității la locul de muncă. Aceste situații sunt:
· Graviditatea - motivul acestui refuz este susținut de necesitatea unei protecții speciale pentru femeile însărcinate, având în vedere că delegarea implică schimbarea locului de muncă și, în multe cazuri, deplasări frecvente, care pot deveni incomode sau nesigure în timpul sarcinii.
· Îngrijirea copilului minor - funcționarii publici care își cresc singuri copilul minor au dreptul de a refuza delegarea. Această prevedere are scopul de a permite părinților care sunt singurii susținători ai copilului să mențină stabilitatea locului de muncă, asigurând astfel îngrijirea necesară copilului. Acest criteriu ia în considerare atât necesitatea prezenței fizice a părintelui, cât și imposibilitatea de a se deplasa sau muta temporar în interesul instituției.
· Motive familiale temeinice - funcționarul public are dreptul de a refuza delegarea și în baza altor motive familiale temeinice, care pot justifica refuzul de a se deplasa sau de a accepta un alt loc de muncă temporar. Pentru a invoca un motiv familial temeinic, funcționarul trebuie să prezinte documente justificative sau declarații care să ateste necesitatea prezenței sale în locul de muncă stabil.
· Starea de sănătate - funcționarul public poate refuza detașarea dacă starea sa de sănătate, dovedită printr-un certificat medical, face contraindicată această măsură. Aceasta poate include afecțiuni medicale care necesită tratament constant sau care afectează capacitatea de a îndeplini sarcinile într-un mediu nou.
· Lipsa cazării - dacă detașarea implică mutarea într-o localitate unde nu se asigură cazare, funcționarul public are dreptul de a refuza detașarea. Această situație este relevantă în special pentru funcționarii care nu pot sau nu doresc să se mute fără asigurarea unui loc de trai adecvat.
· Întreținător de familie - funcționarul public care este singurul întreținător al unei familii poate refuza detașarea. Refuzul este justificat de nevoia de a asigura resursele necesare pentru întreținerea familiei și stabilitatea acestora într-o perioadă de schimbare.
În urma verificărilor efectuate de structura cu atribuții în domeniul resurselor umane, autoritatea va lua o decizie cu privire la posibilitatea detașării funcționarului pe funcția identificată, asigurându-se că toate criteriile legale și organizaționale au fost respectate.
Activitatea 3: Informarea Agenției Naționale a Funcționarilor Publici (ANFP)
Funcţionarii publici cu funcții publice de conducere ce dețin statut special şi cei care ocupă funcţii publice specifice pot fi detaşaţi pe funcţii publice generale sau specifice, cu condiţia notificării prealabile a Agenţiei Naţionale a Funcţionarilor Publici, în termen de 10 zile de la dispunerea măsurii prin act administrativ. 
Activitatea 4: Pregătirea actului administrativ 
Pentru a formaliza detașarea unui funcționar public, este necesar ca autoritatea sau instituția publică în cadrul căruia funcționarul public este numit prin detașare să emită actul administrativ de numire, potrivit art. 505 alin. (8) din Codul administrativ, prin persoana care are competența legală de numire a funcționarului public la propunerea conducătorului autorității sau instituției publice în care urmează să își desfășoare activitatea funcționarul public detașat. Funcționarul public care urmează să fie detașat trebuie să fie informat oficial cu privire la decizia de detașare, prin transmiterea actului administrativ. 
În această situație, autoritatea sau instituția publică din cadrul căreia se detașează funcționarul public, nu are obligativitatea de a emite niciun act administrativ.
Activitatea 5: Solicitarea acordului scris privind necesitatea prelungirii detașării
Dacă detașarea depășește 6 luni în cursul unui an calendaristic, instituția publică trebuie să obțină acordul scris al funcționarului public pentru prelungirea acestei perioade, conform art. 505 alin. (1) al Codului administrativ. 
Acordul semnat de funcționar este anexat actului administrativ emis, care se păstrează la dosarul profesional, asigurând astfel trasabilitatea deciziei și respectarea procedurilor legale.
8.4 Recomandări și bune practici/ exemple	
În vederea derulării cu succes a acestei etape, se recomandă:
	ALTE RECOMANDĂRI:
· Detașarea funcționarului public se justifică clar prin nevoile autorității sau instituției, cum ar fi acoperirea unui deficit de personal sau sprijinirea unui proiect temporar. 
· Înainte de a propune detașarea, funcția vizată este evaluată detaliat, inclusiv prin verificarea fișei postului, a responsabilităților și a competențelor necesare, pentru a asigura că funcționarul public pentru care se solicită detașarea îndeplinește condițiile prevăzute la art. 465, lit. f) și g) din Codul administrativ.
· Colaborarea cu departamentele de resurse umane și cu conducătorii direcți facilitează obținerea unei evaluări obiective a competențelor funcționarului și a cerințelor funcției de destinație, confirmând compatibilitatea și reducând riscurile de nepotrivire.
· Funcționarul este informat complet despre drepturile sale în timpul detașării, inclusiv despre păstrarea funcției și a salariului, precum și despre posibile compensații pentru transport și cazare. O informare corectă asigură un proces mai fluid și mai bine acceptat.

	
	DE EVITAT:
· Detașarea funcționarului fără o justificare adecvată legată de nevoile autorității nu este recomandată, deoarece poate genera resentimente și neîncredere în rândul angajaților.
· Evaluarea funcției și a competențelor necesare nu poate fi neglijată; detașarea pe un post nepotrivit calificărilor funcționarului poate afecta negativ performanța și motivația acestuia.
· Deciziile de detașare luate fără consultarea funcționarului nu sunt recomandate, deoarece pot crea percepția unei lipse de respect și pot afecta moralul.
· Transmiterea informațiilor incomplete sau incorecte despre drepturi și condițiile detașării este de evitat, întrucât poate cauza confuzie și nemulțumiri ulterioare.
· Neîndeplinirea termenelor legale pentru informarea Agenției Naționale a Funcționarilor Publici trebuie evitată, deoarece poate atrage consecințe legale și complica procesul de detașare.





9. [bookmark: _Toc194480385]Transferul funcționarilor publici
Acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în modificarea raporturilor de serviciu prin transfer, precum:
1. Demararea procesului de transfer
2. Verificarea eligibilității funcționarului public și realizarea transferului

Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.

9.1. [bookmark: _Toc194480386]Etapa 1 – Demararea procesului de transfer
9.1.1 Schema logică a pașilor de parcurs în cadrul etapei
[image: A diagram of a flowchart

9.1.2 Descrierea etapei și activităților ce necesită derulare
Activitatea 1: Identificarea modalităților de transfer
Modalitățile de transfer ale funcționarilor publici, conform articolului 506 din Codul administrativ, se împart în două categorii principale în funcție de partea care inițiază transferul: 
Transferul în interesul serviciului
Se realizează la solicitarea conducătorului autorității sau instituției publice în care funcționarul urmează să își desfășoare activitatea. 
Se justifică prin necesitățile serviciului public și poate implica diverse rațiuni administrative sau organizatorice. 
Conducătorul autorității inițiază procesul de transfer în interesul serviciului. Transferul se poate efectua doar cu acordul scris al funcționarului public care urmează să fie transferat.
Transferul trebuie aprobat de conducătorul autorității publice din care funcționarul este transferat, asigurându-se astfel că toate părțile implicate sunt de acord.

Transferul la cererea funcționarului public
Se realizează la solicitarea funcționarului public care dorește să schimbe locul de muncă. 
Este un proces mai personal, în care funcționarul își exprimă dorința de a fi mutat într-o altă funcție sau instituție.
Funcționarul public formulează o cerere de transfer, pe care o înaintează conducătorului autorității publice în care urmează să se desfășoare activitatea. 
Transferul este supus aprobării conducătorului autorității în care funcționarul urmează să lucreze, asigurând astfel că mutarea este în concordanță cu necesitățile instituției. Odată ce transferul a fost aprobat, autoritatea care l-a acceptat informează autoritatea curentă a funcționarului despre aprobarea cererii.

Activitatea 2: Determinarea tipului de funcții propuse pentru transfer
Identificarea funcțiilor publice vacante pentru care se decide ocuparea prin transfer are ca scop evaluarea și încadrarea corectă a pozițiilor implicate în procesul de transfer, pentru a respecta cerințele legale și pentru a asigura compatibilitatea între competențele funcționarului și responsabilitățile funcției vizate.
	Modul de realizare a transferului

	Pentru funcții publice vacante de același nivel
	Pentru funcții publice vacante de nivel inferior

	Funcționarul public va prelua o poziție similară în ceea ce privește responsabilitățile și ierarhia instituțională. Funcția publică pe care operează modificarea raportul de serviciu prin transfer se face cu respectarea categoriei, clasei şi gradului profesional al funcţionarului public.
Transferul se poate face pe un post vacant de același grad profesional.
	Funcționarul își va schimba poziția într-o funcție care implică responsabilități mai reduse sau pe o funcție publică de nivel inferior. 
Pentru funcțiile publice de execuție, funcția de nivel inferior este considerată orice funcție cu un grad profesional mai mic decât cel deținut în prezent de funcționar, sau de clasă de nivel inferior. 
Pentru funcțiile publice de conducere, o funcție publică de nivel inferior este definită, conform ierarhiei stabilite prin legislație, ca fiind o funcție de conducere situată ierarhic sub funcția publică de conducere deținută în prezent. De asemenea, orice funcție publică de execuție este considerată de nivel inferior în acest context.

	Modul de realizare a transferului

	Pentru funcții publice vacante de execuție
	Pentru funcții publice vacante de conducere

	Se referă la poziții în care funcționarul îndeplinește sarcini operative și administrative, fără a avea responsabilități de conducere. 
Transferul pe o funcție publică de execuție de nivel inferior poate fi o opțiune, dar se va face în conformitate cu regulile menționate anterior.
	Funcții care implică responsabilități de gestionare și coordonare a activităților altor funcționari publici. 
Transferul se realizează doar pe o funcție de conducere de același nivel.


Activitatea 3: Publicarea anunțului privind funcția publică vacantă
Conform art. 506 alin. (81) din Codul administrativ, autoritatea sau instituția în cadrul căreia se află funcția publică vacantă are obligația de a publica pe pagina de internet a acesteia un anunț care să includă:
· Fișa Postului - descrierea clară a atribuțiilor, responsabilităților și cerințelor specifice funcției publice pentru care se face transferul;
· Modalitatea de verificare a competențelor - informații despre cum se vor desfășura evaluările pentru verificarea competențelor specifice, conform art. 21 din Anexa nr. 8 la Codul administrativ;
· Documentele necesare - lista documentelor pe care candidații trebuie să le prezinte pentru înscriere, de exemplu, diplome de studii, adeverințe de experiență și alte certificate relevante.
· Perioada de înscriere - detalierea intervalului de timp în care funcționarii publici interesați pot depune dosarul pentru transfer.
· Data, ora și locația evaluării - detalii despre organizarea probelor de verificare a competențelor specifice.
Anunțul trebuie publicat cu minim 30 de zile calendaristice înainte de data stabilită pentru verificarea competențelor specifice. Acest termen oferă candidaților suficient timp pentru pregătirea documentației necesare și pentru organizarea participării la proces.
Activitatea 4: Elaborarea procedurilor interne
Instituțiile și autoritățile publice elaborează și implementează proceduri interne de selecție a funcționarilor publici care solicită transferul, respectiv de verificare a condițiilor de realizare a transferului, asigurând astfel un proces de transfer transparent și echitabil. Aceste proceduri interne stabilesc pașii de urmat pentru verificarea îndeplinirii condițiilor de realizare a transferului și de evaluare a competențelor funcționarilor publici.
Procedurile interne de selecție pentru transfer trebuie să includă cel puțin următoarele elemente:
· Documentele necesare - lista documentelor pe care funcționarul public trebuie să le prezinte pentru a se putea transfera. Aceste documente pot include acte de studii, certificări profesionale, adeverințe de vechime și alte documente relevante pentru funcția vizată.
· Durata perioadei de înscriere - stabilirea intervalului de timp în care candidații pot depune cererile și dosarele de înscriere pentru transfer. Aceasta trebuie să fie suficient de extinsă pentru a permite funcționarilor să pregătească documentația necesară.
· Modalitatea de verificare a condițiilor de transfer - procedurile trebuie să precizeze modul în care vor fi verificate condițiile legale și specifice pentru realizarea transferului. Acest proces de verificare poate include confirmarea că funcționarul deține calificările și vechimea necesare, precum și îndeplinirea altor cerințe din fișa postului.
· Modalitatea de verificare a competențelor specifice - dacă transferul presupune o schimbare de domeniu funcțional, procedurile interne trebuie să prevadă metodele de verificare a competențelor specifice pentru noul domeniu, conform prevederilor articolului 21 din Anexa nr. 8 la Codul administrativ. Evaluările pot include examene, interviuri sau teste practice relevante pentru funcția publică vizată.
Instituțiile și autoritățile publice sunt încurajate să facă publice aceste proceduri interne, fie pe site-ul propriu, fie prin intermediul altor canale de comunicare instituționale, pentru a asigura transparență și informare completă pentru toți funcționarii publici interesați de transfer.
Procedurile interne pot fi adaptate periodic pentru a reflecta schimbările legislative sau pentru a îmbunătăți eficiența procesului de transfer. Instituțiile au responsabilitatea de a revizui și actualiza aceste proceduri pentru a respecta reglementările în vigoare și pentru a simplifica, pe cât posibil, procesul administrativ.
9.2. [bookmark: _Toc194480387]Etapa 2 – Verificarea eligibilității funcționarului public și modificarea raportului de serviciu prin transfer
9.2.1 Schema logică a pașilor de parcurs în cadrul etapei

9.2.2 Descrierea etapei și activităților ce necesită derulare
Activitatea 1: Verificarea condițiilor de studii și vechime
Ulterior stabilirii funcțiilor publice vacante, pentru care s-a decis ocupare prin transfer, transferul funcționarilor publici implică verificarea îndeplinirea condițiilor prevăzute de art. 465 lit. f) și g) din Codul administrativ, pentru ocuparea funcției publice în care urmează să fie transferat, conform fișei postului.
Conform art. 506 alin. (5) din Codul administrativ, funcționarul public care urmează să fie transferat trebuie să: 
· îndeplinească condițiile de studii și vechime în specialitate; 
· să dovedească prin certificat sau prin alte tipuri de documente absolvirea unei perfecționări sau specializări stabilite expres de lege; 
· să aibă cunoștințe teoretice în domeniul tehnologiei informației la nivel de utilizator începător;
· să dovedească, după caz, deținerea unui aviz sau a unei autorizații relevate rolului. 
Verificarea acestor condiții este în responsabilitatea conducătorului autorității sau instituției publice la care urmează să fie transferat funcționarul.
Activitatea 2: Verificarea competențelor specifice 
În cazul modificării raportului de serviciu prin transfer, verificarea competențelor specifice se realizează în următoarele condiții:
a) atunci când funcționarul public este transferat pe un post din același domeniu funcțional, atunci când fișa de post curentă nu reflectă complet aceleași condiții de vechime, studii, competențe specifice. 
b) atunci când funcționarul public este transferat de pe un post din alt domeniu funcțional. 
Ținând cont de condițiile menționate, verificarea competențelor specifice se realizează aplicându-se metodele de verificare prevăzute în prezent de art. 21 din Anexa nr. 8 la Codul administrativ, respectiv fie verificarea documentației ce atestă competențele specifice respective, fie testarea acestora prin diverse probe. 
Nu se impune verificarea competențelor, în situația în care transferul se realizează pe același post, cu aceleași condiții, din cadrul aceluiași domeniu funcțional. Această măsură se justifică prin faptul că funcționarul public a demonstrat deja competențele necesare în cadrul domeniului funcțional respectiv prin prisma experienței anterioare în cadrul postului curent.
Începând cu data stabilită de legislație, se vor verifica competențele specifice pentru funcțiile publice specifice, aplicând aceleași metode de evaluare prevăzute la art. 21 din Anexa nr. 8 la Codul administrativ. Această procedură va fi extinsă și pentru personalul contractual începând cu 1 ianuarie 2028, asigurând astfel că toate categoriile de angajați din sectorul public sunt evaluate corespunzător.
Activitatea 3: Modificarea raportului de serviciu prin transfer 
În cazul transferului în interesul serviciului, deși nu este explicit prevăzut în Codul administrativ, instituția poate recomanda funcționarului public să consulte fișa postului publicată odată cu anunțul de transfer pentru a înțelege atribuțiile și responsabilitățile presupuse de transfer. Astfel, prin depunerea dosarului funcționarul public își asumă că este pregătit să îndeplinească atribuțiile aferente funcției publice vacante scoase la transfer.
Prin derogare de la prevederile art. 506 alin. (8) din Codul administrativ, în situația transferului la cerere la solicitarea funcţionarului public, cu aprobarea conducătorului autorităţii sau instituţiei publice în care urmează să îşi desfășoare activitatea funcţionarul public, precum şi a conducătorului autorităţii sau instituţiei publice în care îşi desfăşoară activitatea funcţionarul public, conform art. VII din Ordonanța de urgență a Guvernului nr. 127/2023, cu modificările și completările ulterioare, autoritatea sau instituția publică care aprobă transferul notifică autoritatea sau instituția publică unde funcționarul public își desfășoară activitatea, comunicând aprobarea cererii de transfer, dar și necesitatea modificării și completării unor acte normative, prorogarea unor termene, precum și unele măsuri bugetare. În termen de cel mult 10 zile lucrătoare de la primirea notificării, conducătorul autorității sau instituției publice în care funcționarul public își desfășoară activitatea are obligația să emită actul administrativ prin care se modifică raporturile de serviciu, menționând data de la care transferul devine efectiv. Transferul la cerere trebuie să intre în vigoare în cel mult 30 de zile calendaristice de la data emiterii actului administrativ.
Autoritatea are, de asemenea responsabilitatea de a comunica funcționarului public transferat condițiile de desfăşurare a activității și drepturile de care beneficiază, în cazul transferului în interesului serviciului în altă localitate decât cea în care își are sediul autoritatea sau instituția publică de la care se transferă, și anume:
· dreptul la o indemnizație egală cu salariul net calculat la nivelul salariului din luna anterioară celei în care se transferă;
· dreptul la un concediu plătit de 5 zile lucrătoare pentru acomodare. Nu beneficiază de dreptul la indemnizație funcţionarii publici care au domiciliul în localitatea în care îşi are sediul autoritatea sau instituţia publică la care se transferă. Plata acestor drepturi trebuie să fie asigurată de instituția la care se face transferul în termen de cel mult 15 zile de la aprobarea transferului.
9.3 Recomandări și bune practici/ exemple	
În vederea derulării cu succes a acestei etape, se recomandă:
	ALTE RECOMANDĂRI:
· Publicarea anunțului cu un termen suficient înainte și claritatea informațiilor incluse contribuie la o procedură de transfer echitabilă și transparentă. Acest proces asigură că toți funcționarii publici interesați și eligibili au acces la informații complete și corecte despre post, iar înscrierea și evaluarea se desfășoară în condiții de egalitate de șanse.
· Respectarea cerințelor de calificare prin verificarea compatibilității calificărilor și experienței funcționarului public cu cerințele funcției pentru a asigura continuitatea activității.
· Proces decizional bazat pe competență prin folosirea procedurilor interne standardizate pentru verificarea competențelor necesare funcției vizate.
· Asigurarea transparenței în procesul de transfer prin publicarea procedurile de selecție și evaluare pe site-ul instituției pentru a crește încrederea și a asigura accesul echitabil la oportunități.
· Aprobări și consimțământ scris prin obținerea acordului scris al funcționarului pentru un proces echitabil și bine gestionat.
	
	DE EVITAT:
· Lipsa unei evaluări clare a competențelor – nu ignorați analiza competențelor funcționarului, mai ales când transferul implică o schimbare de domeniu funcțional.
· Graba în publicarea anunțului – nu publicați anunțuri cu prea puțin timp înainte de perioada de verificare; asigurați un interval de cel puțin 30 de zile pentru a facilita pregătirea candidaților.
· Omisiunea informării corecte – nu omiteți să publicați toate detaliile necesare (fișa postului, documente, competențe) în anunț, deoarece acest lucru poate descuraja candidații eligibili.
· Transferuri fără aprobare la nivel înalt pentru funcții speciale – nu transferați înalți funcționari publici pe funcții de execuție sau în alte domenii fără aprobarea persoanelor competente, deoarece aceste transferuri necesită o aprobare suplimentară și atenție la contextul responsabilităților.





10. [bookmark: _Toc194480388]Mutarea funcționarilor publici
Acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în modificarea raporturilor de serviciu prin mutare, precum:
1. Demararea procesului de mutare 
2. Verificarea eligibilității și a competențelor
3. Comunicarea mutării și actualizarea dosarului de personal
Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.

10.1. [bookmark: _Toc194480389]Etapa 1 – Demararea procesului de mutare
10.1.1. Schema logică a pașilor de parcurs în cadrul etapei

10.1.2. Descrierea etapei și activităților ce necesită derulare
Activitatea 1: Identificarea nevoii de mutare
Conform art. 507 din Codului administrativ, în contextul mutării funcționarilor publici, conducerea instituției publice analizează situația actuală a resurselor umane, ținând cont de posturile vacante, necesarul de competențe și de obiectivele de performanță. Se evaluează dacă este nevoie de o redistribuire a personalului pentru a acoperi un post vacant sau pentru a susține o anumită structură operațională. Conducerea trebuie să motiveze decizia ca fiind în interesul autorității, ținând cont de necesitatea specifică de competențe într-un anumit compartiment.
Activitatea 2: Identificarea duratei mutării
Conform art. 507 alin. (1) la Codul administrativ, mutarea funcționarilor publici se poate realiza în cadrul autorităţii sau instituţiei publice sau în cadrul altei structuri fără personalitate juridică a autorităţii sau instituţiei publice și poate fi definitivă ori temporară. 
Mutarea definitivă
Se aplică atunci când se dorește o schimbare stabilă a funcționarului pe o poziție vacantă echivalentă ca nivel sau chiar inferioară în ierarhia funcțiilor, dar în aceeași categorie, clasă și grad profesional.
Se realizează pe o funcție publică vacantă de același nivel sau de nivel inferior, cu respectarea categoriei, clasei și gradului profesional al funcționarului. Funcționarul trebuie să îndeplinească condițiile postului nou.

Mutarea temporară
Este o soluție pe termen scurt și se aplică atunci când instituția are nevoie să-și acopere nevoile temporare de personal.
Se realizează pe o funcție publică vacantă sau temporar vacantă, pentru o perioadă de maxim 6 luni într-un an calendaristic, cu respectarea aceleași categorii, clase și grad profesional, fară a fi necesară obținerea acordului funcționarului public. 

În cazul mutării definitive, funcția publică pe care funcționarul poate fi mutat poate fi de același nivel, respectându-se categoria, clasa și gradul profesional, sau poate fi de nivel inferior. Conform art. 507 alin. (3) la Codul administrativ, prin funcție publică de nivel inferior se înțelege:
	Pentru funcționari publici de execuție
	Pentru funcționari publici de conducere

	- orice funcţie publică cu grad profesional mai mic decât gradul profesional al funcţiei publice deţinute sau de clasă de nivel inferior;
	- o funcţie publică de conducere situată ierarhic la un nivel inferior funcţiei publice deţinute, potrivit ierarhizării prevăzute la art. 390 la Codul administrativ, precum şi orice funcţie publică de execuţie. 


Activitatea 3: Identificarea personalului necesar
Conform art. 507 alin. (4)-(10) la Codul administrativ, mutarea funcționarului public poate fi initiață de conducătorul autorității sau de către funcționarul public, astfel:
· Conducătorul autorității sau instituției publice poate dispune mutarea funcționarului public, motivând în scris necesitatea mutării.
· Funcționarul public poate solicita el însuși mutarea temporară pe un alt post, doar în cazuri excepționale în care poate dovedi că starea de sănătate nu îi mai permite desfășurarea activității în cadrul compartimentului în care activează.
În cazul mutării temporare
· Conducătorul autorității sau instituției publice poate dispune mutarea unui funcționar public, cu condiția să obțină acordul scris al funcționarului public, ceea ce presupune acceptul acestuia de a se muta pe noua poziție.
· Funcționarul public poate solicita el însuși mutarea pe un alt post vacant, în aceeași instituție sau autoritate publică, în cazul în care are o motivație justificată pentru acest demers și primește aprobarea de la conducătorul autorității.
În cazul mutării definitive

În mod excepţional, mutarea temporară sau definitivă poate fi solicitată de funcţionarul public în cazul în care starea sănătăţii, dovedită pe baza unui examen de specialitate, nu îi mai permite desfăşurarea activităţii în acel compartiment. Mutarea temporară sau definitivă se face în condiţiile Codului administrativ, dacă funcţionarul public în cauză este apt profesional să îndeplinească atribuţiile care îi revin.
Astfel, conducătorul autorității analizează alături de reprezentatul compartimentului de resurse umane necesarul de resurse umane și realizează o listă a personalului existent ce poate fi luat în considerare pentru mutarea în scopul acoperirii unui post vacant sau pentru a susține o anumită structură operațională.
10.2. [bookmark: _Toc194480390]Etapa 2 – Verificarea eligibilității și a competențelor
10.1.3. Schema logică a pașilor de parcurs în cadrul etapei

10.1.4. Descrierea etapei și activităților ce necesită derulare
Activitatea 1: Verificarea eligibilității pentru realizarea mutării
Condițiile de eligibilitate pentru mutarea funcționarilor publici sunt diferite în cazul mutării definitive față de cea temporară.
 În cazul mutării definitive:
· funcționarul trebuie să îndeplinească cerințele specificate în fișa postului pentru funcția respectivă, cum ar fi studii, experiență, competențe;
· postul vizat trebuie să fie de același nivel (categoria, clasa și gradul profesional) sau inferior celui actual ocupat de funcționar;
· este necesar acordul scris al funcționarului public, ceea ce presupune acceptul acestuia de a se transfera pe noua poziție, respectiv aprobarea conducătorului autorității, în cazul inițierii mutării de către funcționarul public.

În cazul mutării temporare:
· perioada pentru care se dispune mutarea nu trebuie să depășească 6 luni într-un an calendaristic;
· dacă mutarea este necesară pentru o perioadă ce depășește 6 luni într-un an calendaristic, este necesar acordul scris al funcționarului pentru a continua ocuparea temporară a postului respectiv;
· funcționarul trebuie mutat într-o poziție de același nivel ca cea ocupată inițial, ceea ce înseamnă că nu poate fi mutat temporar pe o funcție inferioară;
· funcționarul trebuie să îndeplinească cerințele de studii și experiență ale postului;
· în cazul solicitării de mutare formulată de funcționarul public în cazul în care starea sănătăţii nu îi mai permite desfăşurarea activităţii în acel compartiment, funcționarul public va fi supus unui examen medical de specialitate în vederea validării motivării.
Responsabilul compartimentului de resurse umane filtrează personalul identificat anterior în baza condițiilor de eligibilitate.
Activitatea 2: Verificarea competențelor
Atât în cazul mutării temporare, cât și a mutării definitive, este important ca reprezentatul compartimentului de resurse umane, să realizeze o listă scurtă a personalului eligibil pentru mutare în baza competențelor. Acesta trebuie să se asigure că angajaților pentru care s-a propus modificarea raportului de serviciu prin mutare dețin competențele generale și specifice necesare îndeplinirii postului. 
Atunci când vorbim de competențele ce necesită verificare, responsabilul din compartimentul de resurse umane verifică acele competențe generale care fac referire la eficiență personală, eficiență interpersonală, responsabilitate socială, competențe manageriale, leadership, conform art. 8 din Anexa nr. 8 la Codul administrativ, iar în privința competențelor specifice se asigură că personalul identificat deține acele alte competențe specifice necesare ocupării funcției publice, identificate în condițiile prevăzute la art. 25-30 din Anexa nr. 8 la Codul administrativ (de exemplu, competențe de urmărire și încasare a creanțelor bugetare).
Pentru a realiza acest lucru, reprezentatul compartimentului de resurse umane preia informațiile din procesul de evaluare a performanțelor profesionale individuale, asigurându-se că în evaluarea performanțelor profesionale individuale din anul anterior angajatul a obținut o medie ponderată a indicatorilor comportamentali pentru fiecare din competențele generale care ating un minim de 3 - comportament acceptabil, iar în privința competențelor specifice se asigură că media tuturor competențelor specifice din categoria „alte competențe specifice” este de minim 3 – competențe care uneori implică ghidaj suplimentar în anumite zone.
Activitatea 3: Realizarea unei liste scurte
În baza informațiilor filtrate de către reprezentantul compartimentului de resurse umane în ceea ce privește condițiile de eligibilitate și competențele deținute, acesta realizează o listă scurtă cu toți candidații identificați care îndeplinesc condițiile anterior menționate. Candidații sunt notați în ordine descrescătoare în baza mediei competențelor generale și specifice obținute în cadrul procesului de evaluare a performanțelor. 
Această listă scurtă este înaintată conducătorului instituției sau autorității publice pentru a lua o decizie cu privire la candidatul cărui i se va comunica propunerea de mutare.
10.3. [bookmark: _Toc194480391]Etapa 3 – Comunicarea mutării și modificarea raportului de serviciu prin mutare 
11.1.1. Schema logică a pașilor de parcurs în cadrul etapei

11.1.2. Descrierea etapei și activităților ce necesită derulare
Activitatea 1: Informarea funcționarului public 
Este important ca reprezentantul compartimentului de resurse umane să îi comunice funcționarului public drepturile pe care acesta le are:
· Decontarea costurilor de transport: instituția publică acoperă costurile de transport atât pentru deplasarea inițială, cât și pentru întoarcerea funcționarului în localitatea de origine, dacă mutarea este temporară. Aceasta se realizează numai în situația în care mutarea definitivă se dispune în altă localitate decât cea în care îşi are sediul autoritatea sau instituţia publică de la care se dispune mutarea, funcţionarul public beneficiază de drepturile prevăzute la art. 506 alin. (7) din Codul administrativ.
· Decontarea costurilor de cazare: funcționarul mutat într-o altă localitate are dreptul la cazare asigurată de instituție. Acest drept este acordat pentru întreaga durată a mutării și urmărește să faciliteze adaptarea funcționarului la noua locație. Aceasta se realizează numai în situația în care mutarea definitivă se dispune în altă localitate decât cea în care îşi are sediul autoritatea sau instituţia publică de la care se dispune mutarea, funcţionarul public beneficiază de drepturile prevăzute la art. 506 alin. (7) din Codul administrativ.
· Indemnizație de mutare: funcționarul are dreptul la o indemnizație de mutare, pentru a acoperi costurile suplimentare de relocare, egală cu salariul net calculat la nivelul salariului din luna anterioară celei în care se mută şi la un concediu plătit de 5 zile lucrătoare. Plata acestor drepturi se suportă de autoritatea sau instituţia publică la care se face mutarea, în termen de cel mult 15 zile de la data aprobării mutării. Aceasta se realizează numai în situația în care mutarea definitivă se dispune în altă localitate decât cea în care îşi are sediul autoritatea sau instituţia publică de la care se dispune mutarea, funcţionarul public beneficiază de drepturile prevăzute la art. 506 alin. (7) din Codul administrativ.
· Condiții adaptate sănătății: în caz de mutare din motive medicale, funcționarul are dreptul să solicite o poziție compatibilă cu starea sa de sănătate, dovedită cu acte medicale. Aceasta se realizează numai în situația în care mutarea definitivă se dispune în altă localitate decât cea în care îşi are sediul autoritatea sau instituţia publică de la care se dispune mutarea, funcţionarul public beneficiază de drepturile prevăzute la art. 506 alin. (7) din Codul administrativ.
· Păstrarea nivelului de funcție și a drepturilor salariale: în cazul mutării pe un post de același nivel, funcționarul public își păstrează categoria, clasa și gradul profesional, iar drepturile salariale și celelalte beneficii aferente funcției rămân neschimbate. În cazul unei mutări pe un post de nivel inferior (dacă aceasta este situația), Codul Administrativ asigură funcționarului protecția drepturilor salariale, asigurând stabilitate în veniturile acestuia.
Activitatea 2: Acceptarea sau refuzarea mutării
Conform art. 508 alin. (2) la Codul administrativ, funcţionarul public poate refuza mutarea în altă localitate decât cea în care îşi are sediul autoritatea sau instituţia publică de la care se dispune mutarea, dacă se află în una dintre situaţiile de mai jos:
· Graviditatea: motivul acestui refuz este susținut de necesitatea unei protecții speciale pentru femeile însărcinate, având în vedere că delegarea implică schimbarea locului de muncă și, în multe cazuri, deplasări frecvente, care pot deveni incomode sau nesigure în timpul sarcinii.
· Îngrijirea copilului minor: funcționarii publici care își cresc singuri copilul minor au dreptul de a refuza delegarea. Această prevedere are scopul de a permite părinților care sunt singurii susținători ai copilului să mențină stabilitatea locului de muncă, asigurând astfel îngrijirea necesară copilului. Acest criteriu ia în considerare atât necesitatea prezenței fizice a părintelui, cât și imposibilitatea de a se deplasa sau muta temporar în interesul instituției.
· Motive familiale temeinice: funcționarul public are dreptul de a refuza delegarea și în baza altor motive familiale temeinice, care pot justifica refuzul de a se deplasa sau de a accepta un alt loc de muncă temporar. Pentru a invoca un motiv familial temeinic, funcționarul trebuie să prezinte documente justificative sau declarații care să ateste necesitatea prezenței sale în locul de muncă stabil.
· Starea de sănătate: funcționarul public poate refuza detașarea dacă starea sa de sănătate, dovedită printr-un certificat medical, face contraindicată această măsură. Aceasta poate include afecțiuni medicale care necesită tratament constant sau care afectează capacitatea de a îndeplini sarcinile într-un mediu nou.
· Lipsa cazării: dacă detașarea implică mutarea într-o localitate unde nu se asigură cazare, funcționarul public are dreptul de a refuza detașarea. Această situație este relevantă în special pentru funcționarii care nu pot sau nu doresc să se mute fără asigurarea unui loc de trai adecvat.
· Întreținător de familie: funcționarul public care este singurul întreținător al unei familii poate refuza detașarea. Refuzul este justificat de nevoia de a asigura resursele necesare pentru întreținerea familiei și stabilitatea acestora într-o perioadă de schimbare.
În cazul în care refuzul mutării nu este justificat conform prevederilor de mai sus, atunci este considerat abatere disciplinară iar funcționarul public poate fi sancționat conform legislației în vigoare și/sau regulamentelor interne aplicabile.
Activitatea 3: Pregătirea documentației necesare
În cazul acceptului, reprezentantul responsabil din cadrul compartimentului de resurse umane întocmește documentația necesară. Ulterior, actul administrativ de modificare a raportului de serviciu prin mutare este emis de conducătorul autorității publice și se comunică funcționarului public pentru semnare.
Activitatea 4: Semnarea documentației și actualizarea dosarului
În urma pregătirii documentației și comunicării actului administrativ de modificare a raportului de serviciu prin mutare, reprezentantul responsabil din cadrul compartimentului de resurse umane îi înmânează documentația în două copii angajatului către semnare. Odată semnate documentele, o copie se păstrează de către angajat, iar cealaltă se arhivează la dosarul de personal.
11.1.3. Recomandări și bune practici/ exemple	
În vederea derulării cu succes a acestei etape, se recomandă:
	ALTE RECOMANDĂRI:
· Informarea funcționarului în prealabil – comunicarea clară și detaliată despre condițiile, procedurile și drepturile asociate mutării, mai ales în cazul mutărilor într-o altă localitate, pentru ca funcționarul să aibă o imagine completă a implicațiilor mutării.
· Motivele pentru mutare trebuie justificate în scris, clarificând dacă aceasta este în interesul autorității și dacă funcționarul îndeplinește toate cerințele pentru noua poziție.
· Respectarea acordului scris pentru mutări temporare de peste 6 luni.
	
	DE EVITAT:
· Mutarea fără acord scris, care poate duce la conflicte și neînțelegeri legale; trebuie evitată în toate cazurile care cer consimțământul funcționarului.
· Depășirea perioadei de 6 luni fără acordul funcționarului, încălcând astfel reglementările și afectând interesele funcționarului.
· Refuzul mutării fără justificare validă, putând fi considerat o abatere disciplinară și putând avea repercusiuni legale.





11. [bookmark: _Toc194480392]Promovarea funcționarilor publici în grad
Recomandările regăsite în cadrul prezentului ghid privind promovarea în clasă se aplică pentru funcțiile publice din administrația centrală și teritorială începând cu 1 iulie 2024.
Pentru funcțiile publice din administrația publică locală, recomandările sunt aplicabile, în măsura în care propunerea de reglementare elaborată în acest sens se va aproba și va intra în vigoare, cu mențiunea că aplicarea acesteia este preconizată a se face cel mai devreme începând cu anul 2027, dată până la care concursurile de promovare se organizează conform art. VII din Ordonanța de urgență a Guvernului nr. 121/2023, cu modificările și completările ulterioare. 
În continuare, acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în modificarea raporturilor de serviciu prin promovare în grad, precum:
1. Pregătirea prealabilă a concursului de promovare în grad;
2. Demararea concursului / examenului de evaluare a competențelor în vederea promovării în grad;
3. Depunerea dosarelor de către candidați și verificarea eligibilității;
4. Pregătirea și desfășurarea probei suplimentare;
5. Pregătirea și desfășurarea probei scrise;
6. Pregătirea și desfășurarea interviului;
7. Comunicarea rezultatelor finale ale concursului de promovare;
8. Finalizarea procesului de promovare în grad profesional.

Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.

11.1. [bookmark: _Toc194480393]Etapa 1 – Pregătirea prealabilă a concursului de promovare în grad
11.1.1. Schema logică a pașilor de parcurs în cadrul etapei

11.1.2. Descrierea etapei și activităților ce necesită derulare
Activitatea 1: Verificarea condițiilor de promovare în grad
Pe parcursul desfășurării activității într-o instituție publică, funcționarii publici trebuie să aibă acces la oportunitățile de promovare disponibile, pentru a-și putea planifica dezvoltarea profesională.
Conform art. 479 alin. (1) la Codul administrativ, pentru a putea participa la concursul de promovare în grad profesional, funcționarul public trebuie să îndeplinească cumulativ următoarele condiții:
· să aibă o vechime de minim trei ani în gradul profesional din care promovează;
· să fi obținut un număr minim de credite prin participarea la cursuri de formare profesională, seminare, schimburi de experiență sau alte activități similare ori să fi urmat o formă de perfecționare profesională cu durata de minim 30 de ore în ultimii trei ani, cu precizarea că acest criteriu, potrivit art. 479 alin. (1) lit. b) şi 483 alin. (2) lit. f), intră în vigoare la un an de la data intrării în vigoare a hotărârii Guvernului prevăzute la art. 483 alin. (3);
· să fi obținut cel puțin calificativul „bine” la evaluarea performanțelor profesionale individuale în ultimii doi ani;
· să nu aibă sancțiuni disciplinare neradiate​.

De reținut că promovarea în grad profesional nu este condiționată de existența unui post vacant, conform art. 145 alin. (2) din Anexa nr. 10 la Codul administrativ.
Activitatea 2: Analizarea postului preconizat a fi transformat
Înainte de organizarea concursului pentru promovarea în grad profesional, autoritatea sau instituția publică trebuie să se asigure că postul există definit în structura instituțională și să efectueze o analiză a postului în care să identifice competențele generale și specifice necesare pentru funcția publică în grad superior. În cazul în care postul nu există, este necesar ca acesta să fie creat și definit, cu suportul compartimentului de resurse umane.
Analiza postului include stabilirea competențelor necesare: se identifică cunoștințele, abilitățile și comportamentele necesare pentru funcția publică de grad superior. Se iau în considerare cerințele și responsabilitățile suplimentare pe care funcționarul le va avea după promovare.
11.1.3. Recomandări și bune practici/ exemple	
În vederea derulării cu succes a acestei etape, se recomandă:
· comunicarea transparentă a condițiilor de eligibilitate pentru promovarea în grad profesional către toți funcționarii publici. 
· asigurarea unui acces echitabil la cursuri de formare pentru toți funcționarii publici, astfel încât aceștia să acumuleze creditele necesare și să-și dezvolte competențele necesare pentru avansare.
	ALTE RECOMANDĂRI:
· Asigurarea transparenței în ceea ce privește competențelor generale și specifice necesare pentru funcția de grad superior.


	
	DE EVITAT:
· Dacă analiza postului sau evaluarea condițiilor nu sunt bine documentate și comunicate, pot apărea plângeri sau contestații care să afecteze credibilitatea procesului și să genereze conflicte interne.



11.2. [bookmark: _Toc194480394]Etapa 2 – Demararea concursului / examenului de evaluare a competențelor în vederea promovării în grad
11.2.1. Schema logică a etapelor și pașilor de parcurs în cadrul activității

11.2.2.  Descrierea etapei și pașilor ce necesită derulare
Activitatea 1: Constituirea comisiilor de concurs respectiv a comisiilor de soluționare a contestațiilor
Conform art. 153 alin. (1) din Anexa nr. 10 la Codul administrativ, pentru concursul sau examenul de promovare în grad profesional, comisiile de concurs și soluționare a contestațiilor sunt compuse din câte 3 membri, funcționari publici reprezentanți ai autorității sau instituției publice organizatoare a concursului, desemnați din cadrul acesteia, prin act administrativ al conducătorului autorității sau instituției publice organizatoare.
Conform art. 153 alin. (2) din Anexa nr. 10 la Codul administrativ, conducătorul autorității sau instituției publice emite un act administrativ prin care se constituie comisia de concurs, respectiv de soluționare a contestațiilor și se desemnează rolurile din cadrul comisiei, cel de președintele și de secretar. Președintele este desemnat din rândul membrilor comisiei, iar secretarul, de regulă, din cadrul direcției de resurse umane, pentru a asigura desfășurarea optimă a probelor de concurs. Pe baza aceluiași aliniat menționat anterior din Anexa nr. 10 la Codul administrativ, atunci când concursul include probe suplimentare pentru testarea competențelor specifice, conducătorul autorității sau instituției publice numește, prin același act administrativ, experți în domeniu pentru gestionarea acestor probe.
Condiții cumulative necesare pentru desemnarea membrilor în cadrul comisiilor de concurs:
	Comisie de concurs
	Comisie de soluționare a contestațiilor

	   a) au cunoștințe aprofundate în unul dintre domeniile funcțiilor publice pentru care se organizează etapa de selecție în vederea promovării; 
   b) au pregătire și/sau experiență în unul dintre domeniile funcțiilor publice pentru care se organizează concursul, managementul resurselor umane sau în administrația publică; 
   c) au o probitate morală recunoscută; 
   d) dețin o funcţie publică cel puțin din aceeaşi clasă cu funcția publică de execuţie vacantă sau temporar vacantă pentru ocuparea căreia se organizează etapa de selecție în vederea promovării; 
   e) nu au relații cu caracter patrimonial cu oricare dintre candidați sau interesele patrimoniale ale sale ori ale soțului sau soţiei pot afecta imparțialitatea și obiectivitatea evaluării;
   f) nu au un interes politic, economic sau oricare alt interes personal direct sau indirect care îi pot afecta integritatea, imparțialitatea și obiectivitatea evaluării;
   g) nu are un grad de rudenie (până la gradul al IV-lea inclusiv) cu oricare dintre candidați ori cu un alt membru al comisiei de verificare a eligibilității sau al comisiei de soluționare a contestaţiilor privind verificarea eligibilității din care face parte;
   h) nu se află în relații de prietenie sau dușmănie cu oricare dintre candidați;
   i) nu sunt desemnați membri în cadrul comisiei de soluționare a contestațiilor;
   j) nu sunt desemnați drept experți în evaluarea competențelor specifice prin probă suplimentară.
	   a) au cunoștințe aprofundate în unul dintre domeniile funcțiilor publice pentru care se organizează etapa de selecție în vederea promovării; 
   b) au pregătire și/sau experiență în unul dintre domeniile funcțiilor publice pentru care se organizează concursul, managementul resurselor umane sau în administrația publică; 
   c) au o probitate morală recunoscută; 
   d) dețin o funcţie publică cel puțin din aceeaşi clasă cu funcția publică de execuţie vacantă sau temporar vacantă pentru ocuparea căreia se organizează etapa de selecție în vederea promovării; 
   e) nu au relații cu caracter patrimonial cu oricare dintre candidați sau interesele patrimoniale ale sale ori ale soțului sau soţiei pot afecta imparțialitatea și obiectivitatea evaluării;
   f) nu au un interes politic, economic sau oricare alt interes personal direct sau indirect care îi pot afecta integritatea, imparțialitatea și obiectivitatea evaluării;
   g) nu are un grad de rudenie (până la gradul al IV-lea inclusiv) cu oricare dintre candidați ori cu un alt membru al comisiei de verificare a eligibilității sau al comisiei de soluționare a contestaţiilor privind verificarea eligibilității din care face parte;
   h) nu se află în relații de prietenie sau dușmănie cu oricare dintre candidați;
   i) nu sunt desemnați membri în cadrul comisiei de concurs;
   j) nu sunt desemnați drept experți în evaluarea competențelor specifice prin probă suplimentară.


Printre atribuțiile comisiilor, se numără:
	Comisie de concurs
	Comisie de soluționare a contestațiilor

	   a) verifică eligibilitatea candidaților pe baza îndeplinirii condițiilor de participare; 
   b) verifică informațiile care trebuie comunicate de către secretar candidaților, în vederea solicitării de clarificare a documentației depuse; 
   c) stabilește subiectele pentru proba scrisă; 
   d) stabilește planul interviului și realizează interviul; 
   e) notează pentru fiecare candidat proba scrisă și interviul; 
   f) transmite secretarului comisiei rezultatele probelor, pentru a fi comunicate candidaților; 
   g) transmite secretarului comisiei rezultatul final pentru a fi comunicat candidaților; 
   h) formulează propunerea de numire în funcția publică a candidatului declarat admis. 
	   a) soluționează contestaţiile depuse de candidați cu privire la rezultatul probei de verificare a eligibilității candidaţilor pe baza îndeplinirii condițiilor de participare, precum și contestațiile depuse cu privire la rezultatul probei scrise și al interviului; 
   b) transmite secretarului comisiei rezultatele contestațiilor, pentru a fi comunicate candidaților. 


Activitatea 2: Stabilirea calendarului și a modalității de lucru
Ulterior constituirii comisiilor, este necesară stabilirea calendarului de lucru pentru fiecare din etapele și activitățile din cadrul concursului de promovare în grad profesional. 
Calendarul de lucru se realizează ținând cont de termenele stabilite în Anexa nr. 10 la Codul administrativ, în ceea ce privește organizarea și desfășurarea concursului pe promovare, precum:
	Calendar de lucru

	Publicarea anunțului privind organizarea concursului

	Se realizează cu cel puțin 30 de zile calendaristice înainte de data desfășurării probei scrise a concursului, potrivit art. 156 alin. (2) din Anexa nr. 10 la Codul administrativ, în cazul promovării în grad profesional.

	Constituirea și depunerea dosarelor de concurs de către potențiali candidați

	Are loc în termen de 20 de zile calendaristice de la data publicării anunțului, potrivit art. 156 alin. (5) din Anexa nr. 10 la Codul administrativ, în cazul promovării în grad.


	Verificarea eligibilității candidaților

	Are loc în termen de maxim 5 zile lucrătoare de la data finală a depunerii dosarelor de către candidați, potrivit art. 157 alin. (11) din Anexa nr. 10 la Codul administrativ.
Acolo unde este necesar să se solicite candidaților alte documente relevante, din categoria celor prevăzute la art. 94 alin. (2)- (4) din Codul administrativ, acest lucru se realizează în maxim 2 zile lucrătoare de la data expirării termenului prevăzut la art. 156 alin. (5) din Anexa nr. 10 la Codul administrativ.
Candidaților cărora li se solicită alte documente relevante, li se oferă un termen de maxim 1 zi lucrătoare de la data solicitării pentru încărcarea documentelor în platforma informatică de concurs.

	Depunerea contestațiilor cu privire la verificarea eligibilității și a probelor de concurs

	Are loc în termen de o zi lucrătoare de la data afișării rezultatului, candidații nemulțumiți putând depune contestație prin intermediul platformei informatice de concurs, sub sancțiunea decăderii din acest drept, conform art. 157 alin. (11) din Anexa nr. 10 la Codul administrativ.

	Contestațiile cu privire la eligibilitatea candidaților

	Se soluționează în termen de 2 zile lucrătoare de la expirarea termenului de depunere a contestațiilor, conform art. 157 alin. (11) din Anexa nr. 10 la Codul administrativ.

	Proba suplimentară

	Se organizează doar în cazul în care pentru exercitarea funcției publice având gradul profesional în care se promovează au fost identificate competențe specifice noi în condiţiile art. 157 alin. (3).
Se desfășoară conform datei, orei și locului sau locației desfășurării probei suplimentare prevăzute în anunțul privind organizarea etapei de selecție, conform art. 156 alin. (3) lit. c) din Anexa nr. 10 la Codul administrativ.

	Proba scrisă

	Se desfășoară conform datei, orei și locului sau locației desfășurării probei scrise prevăzute în anunțul privind organizarea etapei de selecție, conform art. 156 alin. (3) lit. d) din Anexa nr. 10 la Codul administrativ.

	Proba interviului

	Se susține, de regulă, într-un termen de maxim 8 zile lucrătoare de la data afișării rezultatului probei scrise, potrivit art. 157 alin. (11) din Anexa nr. 10 la Codul administrativ, cu mențiunea că data, ora și locul susținerii probei interviului se afișează odată cu rezultatele la proba scrisă.

	Evaluarea și notarea probei scrise și a probei interviului

	Se realizează în termen de 3 zile lucrătoare de la finalizarea fiecărei probe, potrivit art. 157 alin. (11) al Anexei nr. 10 la Codul administrativ.

	Contestațiile cu privire la rezultatul probelor de concurs

	Se soluționează în termen de maxim 2 zile lucrătoare de la expirarea termenului de depunere a contestațiilor, conform art. 157 alin. (11) din Anexa nr. 10 la Codul administrativ, pentru proba scrisă și proba interviului. 

	Comunicarea rezultatelor finale 

	Secretarul comisiei transmite rezultatul final candidaților, după parcurgerea tuturor probelor de concurs. 

	Comunicarea propunerii de promovare a funcționarului public „admis”

	Se realizează, conform art. 157 alin. (11) din Anexa nr. 10 la Codul administrativ, în termen de maxim 15 zile lucrătoarea de la afișarea rezultatelor finale de către comisia de concurs.


Pe lângă activitățile menționate mai sus, comisia de concurs va trebui să aloce timp îndeplinirii activităților necesare pentru desfășurarea întregii etape de selecție, precum:
a) Stabilirea structurii subiectelor de concurs pentru proba scrisă;
b) Elaborarea subiectelor și a baremului de corectare aferent pentru proba scrisă și proba interviului;
c) Pregătirea pentru asigurarea desfășurării probelor de concurs în condiții optime;
d) Pregătirea locației în care se desfășoară probele de concurs;
e) Administrarea probelor de concurs prin aplicarea corespunzătoare a procedurii aplicabile;
f) Notarea probelor de concurs conform baremului de corectare;
g) Centralizarea rezultatelor.

În ceea ce privește modalitatea de lucru a comisiei de concurs, aceasta este determinată de etapele și activitățile aferente etapei de promovare a funcționarului public. Astfel, pentru fiecare din activități, se recomandă, stabilirea persoanelor implicate în cadrul concursului la nivel de instituție și a rolului lor, utilizând matricea alocării responsabilităților - matricea RACI.
Conform Anexei nr. 10 la Codul administrativ, anunțul pentru concursul de promovare trebuie să conțină obligatoriu, următoarele informații:
a) Denumirea autorității sau instituției publice organizatoare;
b) Funcția publică vizată - anunțul trebuie să specifice funcția publică pentru care se organizează concursul, inclusiv denumirea, clasa, gradul profesional, compartimentul și, dacă este cazul, categoria.
c) Datele și locația probelor - sunt indicate datele, ora și locul pentru proba scrisă și, dacă este cazul, pentru proba suplimentară necesară testării competențelor specifice.
d) Condițiile de participare - în anunț sunt prezentate condițiile specifice pentru înscriere, incluzând cerințele de studii, vechime și alte criterii de eligibilitate aplicabile, conform art. 476 alin. (1) la Codul administrativ.
e) Perioada și modalitatea de înscriere - Anunțul precizează perioada de înscriere și modalitățile prin care candidații își pot depune dosarele. 
f) Tematica și bibliografia de specialitate - este prezentată bibliografia necesară și tematica specifică pentru pregătirea probelor, conform cerințelor postului​.
g) Coordonate de contact pentru înscrierea la concursul de promovare în grad profesional - pentru informații suplimentare, anunțul include date de contact (adresă de corespondență, număr de telefon, e-mail și persoana de contact desemnată).
h) Conținutul dosarului de concurs, menționându-se toate documentele necesare.

11.2.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea unei comunicări deschise și transparente cu toți membrii comisiilor, pentru a asigura înțelegerea clară a activităților și a responsabilităților fiecărei părți.
· stabilirea unui interval de timp suficient pentru toate etapele și activitățile de organizare și desfășurare a concursului de promovare în grad.

	ALTE RECOMANDĂRI:
· Instruirea de către reprezentanții compartimentului de resurse umane membrilor comisiilor pentru a se asigura că înțeleg responsabilitățile pe care le au în cadrul comisiilor, dar și procedurile, criteriile de evaluare și standardele etice necesare pentru evaluarea corectă și obiectivă a candidaților.
· Instruirea comisiilor în tipurile de prejudecăți inconștiente (frecvent întâlnit în engleză drept „unconscious bias”), care pot interveni în evaluarea candidaților și care îi pot ajuta pe membrii comisiilor să le conștientizeze și să le evite pe parcursul etapei de selecție. 
· Solicitarea feedback-ului în avans din partea persoanelor implicate în implementarea procedurii de organizare și desfășurare a concursului (de exemplu, conducătorul instituției, compartimentului de resurse umane, etc.) cu privire la stabilirea calendarului și modalității de lucru.
	
	DE EVITAT:
· Evitarea constituirii comisiilor exclusiv din funcționari publici ai aceleiași structuri organizaționale sau având experiențe similare, deoarece acest lucru ar putea duce la evaluări părtinitoare.
· Stabilirea aceleiași persoane sau echipe drept responsabile de toate sarcinile, întrucât creează supraîncărcare.
· Suprapunerea rolurilor și responsabilităților, care poate duce la confuzie și erori în implementarea procedurii de organizare și desfășurare a concursului de promovare.
· Desemnarea experților care ar putea avea conflicte de interese cu candidații sau cu membrii comisiei de concurs.



11.3. [bookmark: _Toc194480395]Etapa 3 – Depunerea dosarelor de către candidați și verificarea eligibilității de către comisiile de concurs
11.3.1. Schema logică a etapelor și pașilor de parcurs în cadrul activității

11.3.2. Descrierea etapei și pașilor ce necesită derulare
Activitatea 1: Constituirea dosarului de concurs de către candidați
În vederea participării la concursul de promovare în grad profesional, în termen de 20 de zile calendaristice de la data publicării anunțului candidații depun dosarul de concurs, care trebuie să conțină toate documentele necesare pentru a demonstra îndeplinirea condițiilor de participare. 
Dosarul trebuie să conțină documentele specificate în anunț, după cum urmează: 
	Documente necesare la dosar

	a) copie de pe carnetul de muncă sau adeverința eliberată de compartimentul de resurse umane în vederea atestării vechimii în gradul profesional din care se promovează;
b) copii de pe rapoartele de evaluare a performanțelor profesionale individuale din ultimii 2 ani de activitate;
c) adeverința eliberată de compartimentul de resurse umane în vederea atestării situaţiei disciplinare a funcţionarului public, în care se menţionează expres dacă acestuia i-a fost aplicată o sancţiune disciplinară, care să nu fi fost radiată;
d) dovada obţinerii numărului minim de credite prin participarea la programe de formare, de perfecţionare, seminare, conferinţe, schimburi de experienţă sau vizite de studiu, în condiţiile legii, sau a urmării unei forme de perfecţionare profesională cu durata de minim 30 de ore în ultimii 3 ani de activitate.
e) formularul de înscriere prevăzut la art. 137 lit. b) din Anexa nr. 10 la Codul administrativ.


Întrucât în cadrul acestei activități, responsabilitatea constituirii dosarelor de concurs și a respectării termenului de depunere este a candidaților, comisia de concurs trebuie să se asigure că respectă termenul calendaristic prevăzut în anunțul privind organizarea concursului de promovare în grad profesional, și să nu ia în considerare dosarele depuse cu depășirea termenului menționat. 
Conform art. 137 lit. b) din Anexa nr. 10 la Codul administrativ, în vederea participării la concursul sau examenul de promovare în grad profesional, funcționarii publici care îndeplinesc condițiile de promovare și participă la concurs, trebuie să completeze formularul de înscriere.
Activitatea 2: Verificarea eligibilității și comunicarea rezultatelor
Comisia de concurs are responsabilitatea de a verifica eligibilitatea candidaților pe baza dosarelor de concurs depuse în termen de maxim 5 zile lucrătoare de la data finală a depunerii dosarelor.
Pentru această activitate, membrii comisiei de concurs analizează individual fiecare dosar de concurs în parte pentru a se asigura că toate documentele sunt complete și conforme cu cerințele anunțului. 
Atunci când dosarul este incomplet ori unde este necesar să se solicite candidaților alte documente relevante, din categoria celor prevăzute la art. 94 alin. (2)- (4) din Anexa nr. 10 la Codul administrativ, potrivit art. 157 alin. (11) din Anexa nr. 10 la Codul administrativ, membrii comisiei de concurs pot solicita candidaților să le furnizeze în termen de maxim 2 zile lucrătoare. 
În urma analizei dosarului de concurs al fiecărui candidat, comisia de concurs decide dacă respectivul candidat este „admis” sau „respins”, cu precizarea motivului respingerii candidatului. Conform art. 157 alin. (11) din Anexa nr. 10 la Codul administrativ, în situaţia în care între membrii comisiei de concurs există diferenţe de opinie care nu au putut fi soluţionate de comun acord, candidatul va fi declarat „admis” sau „respins” în funcţie de opinia majoritară, consemnată conform menţiunilor individuale din secţiunea corespunzătoare din platforma informatică de concurs. Membrul comisiei de concurs care nu este de acord cu opinia majoritară formulează opinie separată, motivată, și o consemnează în secţiunea individuală. 
Activitatea 3: Depunerea contestațiilor cu privire la rezultatele verificării eligibilității
După afişarea rezultatelor obţinute la verificarea eligibilităţii candidaţilor pe pagina de internet a autorităţii sau instituţiei organizatoare, la secţiunea special creată în acest scop şi la locul desfăşurării concursului, candidatul nemulţumit poate face contestaţie în termen de 1 zi lucrătoare, după afișarea rezultatelor la proba verificării eligibilității.
Activitatea 4: Soluționarea contestațiilor și comunicarea rezultatelor finale
Membrii comisiei de soluţionare a contestaţiilor verifică și analizează individual fiecare dosar, precum și îndeplinirea de către candidatul contestatar a condiţiilor pentru participare la concursul de promovare.
Comisia de soluționare a contestațiilor, potrivit art. 157 alin. (8) – (9) din Anexa nr. 10 la Codul administrativ, admite contestaţia modificând rezultatul verificării eligibilităţii candidaţilor în situația în care candidatul îndeplineşte condiţiile pentru a participa la concurs sau respinge contestația atunci când candidatul nu îndeplineşte condiţiile pentru a participa la concurs. În situația în care există o opinie divergentă a unuia dintre membrii comisiei de concurs, ea este consemnată de către acesta.
Secretarul comisiei de soluționare a contestațiilor centralizează într-un document deciziile de admitere sau respingere a contestațiilor, după caz. Conform art. 205 din Anexa nr. 10 la Codul administrativ, în termen de 2 zile lucrătoare, secretarul comunică rezultatele contestațiilor prin platforma informatică de concurs și pe site-ul instituției. Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop. 
În cazul respingerii contestaţiei, în temeiul art. 209 din Anexa nr. 10 la Codul administrativ, candidatul se poate adresa instanţei de contencios administrativ, în condiţiile legii. 
11.3.3. Recomandări și bune practici/ exemple	
În vederea derulării cu succes a acestei etape, se recomandă:
· înregistrarea tuturor deciziilor de respingere a dosarelor de concurs și motivele respingerii acestora într-un document, pentru a permite centralizarea informațiilor, verificarea acestora și arhivarea ulterioară.
· permiterea candidaților de a depune alte documente relevante din categoria celor prevăzute la art. 94 alin. (2)-(4) din Anexa nr. 10 la Codul administrativ. 
· monitorizarea respectării termenelor calendaristice pentru depunerea dosarelor și pentru verificarea eligibilității, pentru a menține un proces corect. 

	ALTE RECOMANDĂRI:
· Asigurarea unei comunicări eficiente a rezultatelor verificării eligibilității și a rezultatelor contestațiilor.
	
	DE EVITAT:
· Lipsa verificării de către comisia de soluționare a contestațiilor a motivelor respingerii dosarelor de către comisia de concurs în timpul activității de verificare a eligibilității candidaților.



11.4. [bookmark: _Toc194480396]Etapa 4 – Pregătirea și desfășurarea probei suplimentare
11.4.1. Schema logică a etapelor și pașilor de parcurs în cadrul activității

11.4.2. Descrierea etapei și pașilor ce necesită derulare
Activitatea 1: Identificarea probei de concurs specifice postului 
Experții desemnați cu evaluarea competențelor specifice prin probă suplimentară, dacă e cazul, sunt responsabili de această activitate, conform Ghidului de aplicare a competențelor specifice pentru experții responsabili cu evaluarea acestora. 
În temeiul art. 11 alin. (2) din Anexa nr. 8 la Codul administrativ, competențele specifice ce pot fi evaluate în cadrul probei suplimentare sunt competenţe lingvistice de comunicare în limbi străine sau a minorităților naționale, competenţe digitale, alte competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ.
De asemenea, pentru evaluarea prin probă suplimentară a competențelor specifice din categoria altor competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ, experții în evaluarea competențelor utilizează matricea descrisă mai jos pentru identificarea și propunerea modalității de desfășurare a probei suplimentare. 




	
	Funcții publice de execuție
	Funcții publice de conducere

	Funcții publice care presupun derularea activităților de suport
	În principiu, aceste funcții sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Pentru îndeplinirea acestor atribuţii, sunt necesare competente derivate din cunoştinţe sau abilitați primordial legate de funcțiunea organizaționala deservită; de aceea, personalul care activează în structuri funcționale de suport deţine competente, de regulă, ușor transferabile dintr-o instituție în alta.
Pentru evaluarea acestor competențe, se recomandă aplicarea testului grilă ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe domeniul funcțional, ca probă suplimentară în cadrul concursului.

	Funcții publice care presupun derularea operațiunilor centrale ale instituţiei/ autorităţii
	Similar funcţiilor suport, și funcţiile care îndeplinesc operațiuni specifice instituţiei/ autorităţii sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Spre deosebire însă de funcţiile suport, competentele funcţiilor care presupun operațiuni specifice se dezvolta în strânsă legătură cu specificul instituției sau autorităţii în cauză și devin așadar mai greu transferabile în alte instituţii.
Pentru evaluarea acestor competențe, se recomandă utilizarea testului situațional ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe specificul instituției, ca probă suplimentară în cadrul concursului.


Activitatea 2: Elaborarea subiectelor pentru proba suplimentară și a baremului de corectare aferent
Subiectele pentru proba suplimentară și baremul de corectare aferent sunt realizate de către experții desemnați, iar comisia de concurs nu are nicio responsabilitate în cadrul acestei activități. 
Activitatea 3: Notificarea comisiei de concurs cu privire la desfășurarea și evaluarea probei suplimentare
Comisia de concurs este informată de către experții desemnați despre desfășurarea și rezultatul probei suplimentare. Secretarul comisiei primește rezultatele centralizate din partea experților, publicându-le în platforma informatică și pe site-ul instituției sau autorității publice. 
Activitatea 4: Depunerea contestațiilor cu privire la rezultatele probei suplimentare
Candidații care nu sunt de acord cu rezultatele probei suplimentare pot depune contestații, conform procedurilor pentru organizarea şi desfăşurarea probei suplimentare aprobate prin act administrativ al conducătorilor autorităţilor sau instituţiilor publice şi publicate pe pagina de internet a acestora, conform art. 21 alin. (6) din Anexa nr. 8 la Codul administrativ.
Activitatea 5: Soluționarea contestațiilor și comunicarea rezultatelor finale
Experții însărcinați cu evaluarea competențelor specifice sunt cei responsabili de soluționarea contestațiilor, conform subiectelor și baremului de corectare elaborat de aceștia. Similar activității de notare și comunicare a rezultatelor, comisia de concurs este informată de progresul notării probei suplimentare, iar secretarul comisiei primește rezultatele contestațiilor din partea experților, publicându-le în platforma informatică și pe site-ul instituției sau autorității publice.
Doar candidații care au promovat cu succes proba suplimentară, se pot prezenta la proba următoare.
11.4.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea canalelor de comunicare deschise între membrii comisiei și experții responsabili cu organizarea și desfășurarea probei suplimentare.
· pregătirea unui plan de rezervă din partea comisiei și a experților pentru gestionarea situațiilor neprevăzute, precum întreruperea curentului electric sau alte urgențe.
· acolo unde este necesar personal auxiliar pentru supravegherea probelor suplimentare de concurs, este recomandat ca experții să implice comisia de concurs și să instruiască membrii acesteia cel târziu în ziua desfășurării probei suplimentare.

	ALTE RECOMANDĂRI:
· Verificarea și pregătirea locației în care se va desfășura proba suplimentară, asigurând că aceasta îndeplinește toate condițiile necesare pentru o desfășurare fără perturbări și în condiții optime.
· Asigurarea unei locații pentru desfășurarea probei suplimentare care să fie bine aerisită și luminată, ideal cu lumină naturală.
· Organizarea supravegherii probei suplimentare într-un mod care să prevină frauda și să permită monitorizarea eficientă a tuturor candidaților.
· Asigurarea că există suficiente echipamente și materiale pentru toți candidații care s-au prezentat pentru desfășurarea probei suplimentare.
	
	DE EVITAT:
· Permiterea discuțiilor între candidați înaintea începerii probei suplimentare, ori permiterea utilizării echipamentelor neautorizate (de exemplu, telefoane, ceasuri inteligente) în timpul probei suplimentare.
· Lipsa comunicării clare a regulilor de desfășurare a probei și a consecințelor nerespectării acestora, pentru a asigura că toți candidații înțeleg așteptările.
· Ignorarea nevoilor candidaților în timpul probei scrise, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
· Intervenția interpretărilor subiective sau preferințelor personale în evaluarea probei suplimentare.



11.5. [bookmark: _Toc194480397]Etapa 5 – Pregătirea și desfășurarea probei scrise
11.5.1. Schema logică a etapelor și pașilor de parcurs în cadrul etapei

11.5.2. Descrierea etapei și pașilor ce necesită derulare
Activitatea 1: Elaborarea subiectelor pentru proba scrisă și a baremului de corectare aferent
Comisia de concurs este responsabilă pentru elaborarea subiectelor și a baremului de corectare pentru proba scrisă, în conformitate cu bibliografia și tematica incluse în cadrul anunțului privind organizarea etapei de selecție. 
Subiectele trebuie să fie relevante pentru funcția publică pentru care se organizează concursul de promovare și să evalueze cunoștințele de specialitate teoretice, precum și abilitățile specifice, practice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ.
Pentru fiecare subiect elaborat, ca parte a baremului de corectare, comisia de concurs stabilește punctajul maxim pentru fiecare subiect, care se comunică odată cu subiectele. Punctajul maxim stabilit pentru subiectele de sinteză nu poate depăși 30% din punctajul probei scrise de 100 de puncte, diferența de punctaj fiind alocată celorlalte tipuri de subiecte prevăzute la art. 157 alin. (11) din Anexa nr. 10 la Codul administrativ.
Activitatea 2: Pregătirea pentru desfășurarea probei scrise
În ziua desfășurării probei scrise, comisia de concurs trebuie să asigure pregătirea locației desfășurării probei de concurs. Astfel, comisia se asigură în primul rând că spațiul alocat este adecvat, bine iluminat, ventilat și liniștit pentru a permite candidaților să deruleze proba fără perturbări și în condiții optime de testare. Comisia de concurs se asigură că pregătește și pune la dispoziție echipamente și materiale necesare pentru desfășurarea probei, asigurând în fiecare locație / sală ciorne și echipamente de scris candidaților. De asemenea se ocupă de aranjarea locației / sălii într-o manieră în care să permită supravegherea eficientă a tuturor candidaților și să prevină posibilitatea de fraudă sau colaborare între candidați. 
În urma extragerii subiectelor pentru proba scrisă și pe baza art. 157 alin. (11) din Anexa nr. 10 la Codul administrativ, comisia de concurs decide durata probei scrise în funcţie de gradul de dificultate și complexitate a subiectelor extrase, însă fără ca aceasta să poată depăși 3 ore. De asemenea, membrii comisie de concurs verifică și se asigură că punctajul stabilit în baremul de corectare al celor două seturi de subiecte extrase din platforma informatică respectă prevederile art. 157 alin. (11) la Anexa nr. 10 la Codul administrativ, conform căruia punctajul maxim stabilit pentru subiectele de sinteză nu poate depăși 30% din punctajul probei scrise de 100 de puncte, diferența de punctaj fiind alocată celorlalte tipuri de subiecte.
Potrivit art. 157 alin. (11) din Anexa nr. 10 la Codul administrativ, seturile de subiecte extrase din instrumentul informatic de extragere a subiectelor se semnează de toţi membrii comisiei de concurs și se închid în plicuri sigilate purtând ștampila autorităţii sau a instituţiei publice organizatoare.
Activitatea 3: Desfășurarea probei scrise
Potrivit art. 157 alin. (2) din Anexa nr. 10 la Codul administrativ, pot participa la proba scrisă numai candidaţii declaraţi „admis” la proba de verificare a eligibilităţii candidaţilor sau, în cazul în care concursul de promovare presupune și organizarea unei probe suplimentare, numai candidaţii declaraţi „admis” la proba suplimentară. 
Înainte de începerea probei scrise se face apelul nominal al candidaţilor, potrivit art. 157 alin. (11) din Anexa nr. 10 la Codul administrativ, în vederea îndeplinirii formalităţilor prealabile, respectiv verificarea identităţii pe baza cărții de identitate, și se înmânează, spre asumare prin semnătură olografă, formularul de înscriere. Candidaţii care nu sunt prezenţi la efectuarea apelului nominal, care nu pot face dovada identităţii prin prezentarea cărţii de identitate ori care nu îşi asumă, prin semnătură olografă, formularul de înscriere sunt consideraţi absenţi.
Înaintea desigilării plicurilor cu subiectele de concurs și începerii probei scrise, candidaţii sunt informaţi cu privire la regulile de redactare a lucrărilor în cadrul probei scrise, precum şi la cazurile de anulare a lucrărilor, iar aceştia semnează pentru luare la cunoştinţă.
La ora stabilită pentru începerea probei scrise, comisia de concurs prezintă candidaţilor seturile de subiecte și invită un candidat să extragă un plic cu subiectele de concurs, conform art. 157 alin. (11) al Anexei 10 din Codul administrativ. În cazul în care, din cauza numărului mare al candidaţilor sau a prezenţei unor candidaţi cu dizabilităţi, proba scrisă se susţine în mai multe săli, comisia de concurs se asigură că extragerea plicului cu subiecte se face într-o singură sală, în prezenţa a cel puţin câte unui candidat din celelalte săli. În măsura în care candidatul cu dizabilităţi, dacă este cazul, nu doreşte să fie prezent la extragerea plicului cu subiecte într-o altă sală, prezenţa sa nu este obligatorie.
După începerea comunicării subiectelor este interzis accesul candidaţilor care întârzie sau al oricărei persoane, cu excepţia membrilor comisiei de concurs, a persoanelor care asigură secretariatul comisiei de concurs, precum și a persoanei/persoanelor responsabile cu monitorizarea şi supravegherea audio-video în sălile de concurs, așa cum este stipulat în prevederile art. 157 alin. (11) din Anexa nr. 10 la Codul administrativ. De asemenea, ieşirea din sală a candidaților, anterior finalizării probei scrise, atrage eliminarea din concurs, cu excepţia situaţiilor de urgenţă, în care aceştia pot fi însoţiţi de unul dintre membrii comisiei de concurs sau de persoanele care asigură secretariatul.
Secretarul comisiei de concurs preia lucrarea scrisă a candidatului, care are obligația de a o preda, potrivit art. 157 alin. (11) din Anexa nr. 10 la Codul administrativ, și să semneze borderoul special întocmit în acest sens potrivit modelului prevăzut la art. 137 lit. f) din Anexa indicată. Borderoul de predare a lucrărilor se păstrează de către secretarul comisiei de concurs până la notarea probei scrise şi se arhivează la dosarul de concurs.
Activitatea 4: Notarea probei scrise conform baremului de corectare și comunicarea rezultatelor 
Potrivit art. 157 alin. (11) din Anexa nr. 10 la Codul administrativ, notarea probei scrise se face în termen de maxim 3 zile lucrătoare de la finalizarea acesteia. 
Fiecare membru al comisiei corectează fiecare lucrare scrisă, fără să desigileze informațiile cu caracter personal ale candidaților, conform baremului de corectare stabilit pentru fiecare subiect în parte. Punctajele se acordă, art. 157 alin. (11) din Anexa nr. 10 la Codul administrativ, de către fiecare membru al comisiei de concurs, pentru fiecare lucrare scrisă, și se notează în fişa individuală. 
Ulterior corectării tuturor lucrărilor de către toți membrii comisiei, aceștia verifică fișă individuală a fiecărui candidat pentru a observa dacă există diferențe mai mari de 10 puncte între punctajele acordate de membrii comisiei de concurs. 
Atunci când nu există diferențe mai mari de 10 puncte între punctajele acordate, se acordă punctajul pentru proba scrisă pe baza mediei aritmetice a punctajelor acordate de fiecare membru al comisiei de concurs, conform art. 157 alin. (11) din Anexa nr. 10 la Codul administrativ.
Atunci când se înregistrează diferenţe mai mari de 10 puncte, potrivit art. 157 alin. (11) din Anexa nr. 10 la Codul administrativ, lucrarea se recorectează de către toţi membrii acesteia. Procedura recorectării se efectuează o singură dată, iar, în cazul menţinerii acestei diferenţe și după recorectare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală.
Comisia de concurs, declară admis candidatul sau candidații al căror punctaj este de minim 50 de puncte în cazul promovării în grad profesional potrivit art. 157 alin. (5) din Anexa nr. 10 la Codul administrativ.
La final, membrii comisiei de concurs desigilează lucrările de concurs, iar secretarul comisiei de concurs preia informațiile candidatului și punctajul aferent obținut la proba scrisă, centralizându-le într-un document pentru a le comunica. Secretarul încarcă rezultatele în platforma informatică de concurs și pe site-ul instituției organizatoare, comunicând astfel către candidați rezultatele probei scrise împreună cu data, ora şi locul susţinerii probei interviului, conform art. 157 alin. (11) din Anexa nr. 10 la Codul administrativ.
Activitatea 5: Depunerea contestațiilor cu privire la rezultatele probei scrise
Candidații care nu sunt de acord cu rezultatele probei scrise pot depune contestații în termen de o zi lucrătoare de la data afișării rezultatului, prin intermediul platformei informatice de concurs.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor.
Comisia de soluţionare a contestaţiilor verifică și analizează lucrarea doar pentru candidatul contestatar, fiecare membru al comisiei de soluţionare a contestaţiilor acordând punctaje şi notându-le în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat.
Potrivit art. 157 alin. (11) din Anexa nr. 10 la Codul administrativ, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau diferenţă de punctaj mai mare de 10 puncte, candidatul va fi declarat „admis” ori „respins” în funcţie de opinia majoritară, consemnată conform secțiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală.
Secretarul comisiei de soluționare a contestațiilor centralizează într-un document punctajele acordate în urma contestațiilor și deciziile de admitere sau respingere a contestațiilor, după caz. În interiorul celor 2 zile lucrătoare dedicate soluționării contestațiilor, secretarul încarcă rezultatele în platforma informatică de concurs și pe site-ul instituției organizatoare, comunicând astfel rezultatele contestaţiilor depuse. 
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când sunt se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor. 
În cazul respingerii contestaţiei, candidatul se poate adresa instanţei de contencios administrativ, în condiţiile legii. 
11.5.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea confidențialității subiectelor de concurs de promovare între membrii comisiei până în momentul desfășurării probei scrise, pentru a preveni scurgerile de informații și pentru a asigura integritatea procesului de promovare;
· menținerea confidențialității rezultatelor și a datelor cu caracter personal ale candidaților pe tot parcursul concursului de promovare; 
· comunicarea rezultatelor la fiecare probă de concurs, precum și a rezultatelor finale, cu respectarea protejării datelor cu caracter personal ale candidaților;
· respectarea termenelor stabilite pentru concursul de promovare, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra desfășurării etapei de selecție.
· asigurarea unei evaluări obiective și imparțiale a lucrărilor scrise, respectând baremul de corectare și procedurile stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat

	ALTE RECOMANDĂRI:
· Verificarea și pregătirea locației în care se va desfășura proba scrisă, pentru a îndeplini condițiile necesare pentru o desfășurare fără perturbări și în condiții optime.
· Asigurarea unei locații care să fie bine aerisită și luminată, cu lumină naturală.
· Acolo unde este cazul, solicitarea de personal suplimentar pentru a asigura supravegherea optimă a candidaților, în raport cu numărul acestora. 
· Organizarea supravegherii probei scrise într-un mod care să prevină frauda.
· Verificarea și asigurarea conformității cu toate reglementările relevante, inclusiv cele privind accesibilitatea pentru persoanele cu dizabilități.
· Asigurarea că există suficiente echipamente și materiale pentru toți candidații care s-au prezentat pentru desfășurarea probei scrise.
	
	DE EVITAT:
· Permiterea discuțiilor între candidați înaintea începerii probei scrise, ori permiterea utilizării echipamentelor neautorizate (de exemplu, telefoane, ceasuri inteligente) în timpul probei scrise.
· Lipsa comunicării clare a regulilor de desfășurare a probei și a consecințelor nerespectării acestora, pentru a asigura că toți candidații înțeleg așteptările.
· Ignorarea nevoilor candidaților în timpul probei scrise, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra.
· Folosirea unor interpretări subiective sau a preferințelor personale în evaluarea lucrărilor scrise.
· Erorile în centralizarea și calcularea rezultatelor, pentru a reduce numărul contestațiilor.



11.6. [bookmark: _Toc194480398]Etapa 6 – Pregătirea și desfășurarea interviului
11.6.1. Schema logică a etapelor și pașilor de parcurs în cadrul activității

11.6.2. Descrierea etapei și pașilor ce necesită derulare
Activitatea 1: Elaborarea planului de interviu 
Comisia de concurs este responsabilă pentru elaborarea planului de interviu, în conformitate cu bibliografia și tematica comunicate în cadrul anunțului, în ziua desfășurării probei interviului. 
Planul de interviu trebuie să fie relevant pentru funcția publică pentru care se organizează concursul de promovare și să verifice îndeplinirea competențelor specifice necesare exercitării funcţiei publice, care nu au fost verificate prin alte probe, precum și motivaţia candidaţilor. 
Pentru elaborarea planului de interviu, membrii comisiei de concurs trebuie să țină cont de următoarele criterii de evaluare pentru promovarea în grad profesional, stipulate în art. 157 alin. (11) din Anexa nr. 10 la Codul administrativ: 
	Criterii de evaluare

	   a) capacitatea de analiză și sinteză; 
   b) abilități de comunicare orală specifică domeniului de specialitate; 
   c) motivaţia candidatului; 
   d) comportamentul în situațiile de criză, relevant pentru domeniul de specialitate; 
   e) orice alte atitudini, aptitudini și abilități care dovedesc îndeplinirea competenţei specifice necesare exercitării funcţiei publice. 


Pentru realizarea acestei activități, în ziua desfășurării probei interviului, membrii comisiei de concurs se întâlnesc pentru a realiza împreună următoarele acțiuni, pas cu pas:
· Parcurg împreună și analizează fișa postului pentru care se organizează concursul de promovare, competențele specifice postului, bibliografia și tematica de specialitate incluse în anunțul privind organizarea etapei de selecție, precum și criteriile de evaluare obligatorii pentru elaborarea planului de interviu.
· Analizează împreună aspectele evaluate până în prezent în cadrul probelor de concurs anterioare și concep o listă cu aspectele ce nu au fost verificate sau necesită verificare suplimentară. 
· Pentru fiecare din criteriile evaluate stabilite și incluse în planul de interviu, comisia de concurs stabilește punctajul maxim acordat, cumulând în total 100 de puncte.
· Pentru fiecare din criteriile de evaluare incluse în planul de interviu și în baza punctajelor maxime acordate acestor criterii, membrii comisiei concep și formulează întrebările pe care vor să le adreseze în cadrul interviului, dezbătând și împărtășind perspectivele diferite și modificând în consecință, după caz. Este important ca membrii comisiei de concurs să formuleze cel puțin o întrebare pentru fiecare criteriu din planul de interviu.
· Ulterior, comisia de concurs se întâlnește și selectează întrebările formulate de fiecare membru. Atunci când este cazul, membrii comisiei dezbat și împărtășesc perspectivele diferite asupra formulării și modului de evaluare a criteriilor prin întrebări, modificând în consecință.
· Pe durata desfășurării interviului, fiecare membru al comisiei de concurs adresează cel puţin o întrebare candidatului.
În elaborarea planului de interviu și a întrebărilor concepute pentru fiecare criteriu din planul de evaluare, se recomandă membrilor comisiei de concurs să țină cont de următoarele recomandări pentru formularea întrebărilor, precum și pentru formularea întrebărilor suplimentare de clarificare ce vor fi adresate candidaților în timpul desfășurării probei:
· Să fie specifice: aceasta presupune asigurarea că întrebările formulate vizează aspectele enumerate de comisia de evaluare ca fiind necesare pentru verificare, precum și utilizarea unui limbaj precis, care evită generalitățile. De exemplu, în locul întrebărilor vagi precum „Cum lucrați în echipă?” este recomandat să se solicite candidaților detalii specifice prin întrebări de tipul: „Vă rugăm să descrieți o situație concretă în care ați colaborat în echipă pentru a atinge un obiectiv comun. Care a fost contribuția dumneavoastră specifică și care a fost rezultatul obținut în acest context?”
· Să urmărească exemple concrete: este esențial ca întrebările adresate să stimuleze candidații să ofere exemple concrete din experiența lor profesională anterioară, evitând scenariile ipotetice. Prin modul de formulare al întrebării de către comisia de concurs, candidații ar trebui încurajați să relateze despre o situație particulară, responsabilitățile pe care le-au avut, acțiunile întreprinse și impactul acestora.
· Să fie formulate utilizând termeni de tipul „Cum...”, „Ce...”, „Care...”: astfel de întrebări sunt considerate deschise și creează contextul pentru candidați de a oferi informații detaliate și specifice. De exemplu, întrebările precum „Ce etape ați parcurs pentru a gestiona un furnizor dificil?” sau „Cum ați gestionat o situație în care ați avut mai multe sarcini necesar de finalizat în aceeași perioadă și cu aceeași importanță?” încurajează candidații să ofere răspunsuri detaliate și informative. Este important să se evite întrebările care generează răspunsuri binare de tipul „Da” sau „Nu”, deoarece acestea nu oferă suficiente detalii pentru a evalua sau verifica motivația și competențele specifice ale candidatului în contextul dat.
· Să fie însoțite de întrebări de clarificare, atunci când este cazul: în cazul în care răspunsurile candidaților nu sunt suficient de explicite sau detaliate pentru o evaluare adecvată, este indicat să se solicite clarificări sau informații suplimentare. O întrebare de clarificare ar putea fi formulată astfel: „Ne puteți furniza informații suplimentare referitoare la rolul și responsabilitățile dumneavoastră în contextul descris? Care erau așteptările față de dumneavoastră în acea situație?”. 
Pentru a urma bunele practici în domeniu, se recomandă utilizarea unui interviu bazat pe competențe (uneori denumit „interviu comportamental” sau „interviu bazat pe criterii”). Acesta este un tip particular de interviu structurat în care întrebările intervievatorului sunt direcționate pentru a stabili calitățile sau capacitățile candidatului pe un număr de dimensiuni specifice ale comportamentului legate de locul de muncă (competențe). Întrebările se concentrează de obicei pe obținerea unor exemple specifice din partea candidaților, descriind situații în care aceștia ar fi putut (sau nu) să demonstreze comportamentele necesare. Acestea sunt investigate într-un mod sistematic de către intervievator pentru a construi o imagine a punctelor forte și a slăbiciunilor relative ale candidatului în legătură cu competența specifică respectivă.
Printre avantajele utilizării unei astfel de metode de intervievare, se regăsesc următoarele:
· Evaluare obiectivă și consistentă: Interviul structurat bazat pe competențe utilizează un set prestabilit de întrebări și criterii pentru a evalua fiecare candidat. Aceste întrebări sunt concepute pentru a măsura competențele specifice necesare pentru rolul respectiv. Această abordare asigură o evaluare uniformă și consistentă a tuturor candidaților, reducând subiectivitatea și părtinirea comisiei de concurs și făcând mai ușoară compararea între candidați.
· Corelarea întrebărilor cu cerințele funcției publice: Întrebările sunt dezvoltate pe baza competențelor cheie identificate pentru rolul respectiv, asigurând că evaluarea se concentrează pe aspectele esențiale ale performanței în cadrul postului. Această corelare între întrebări și cerințele rolului permite o evaluare precisă a abilităților și competențelor relevante pentru succesul în acel post, facilitând selecția candidaților cel mai bine pregătiți.
· Prezicerea performanței viitoare: Interviurile bazate pe competențe evaluează experiențele și realizările anterioare ale candidaților în contextul competențelor necesare, ceea ce ajută la prezicerea performanței lor viitoare. Datorită focalizării pe exemple concrete de competențe aplicate în trecut, aceste interviuri oferă indicatori puternici ai modului în care candidatul ar putea performa în rolul vizat.
· Reducerea apariției prejudecăților inconștiente: Structurarea întrebărilor și evaluarea răspunsurilor pe baza unor criterii clare ajută la limitarea influenței prejudecăților inconștiente din partea intervievatorului. Această abordare minimizează efectele subiectivității, opiniilor personale și presupunerilor automate, asigurând un concurs pe post mai echitabil și bazat pe meritocrație.
· Evaluarea abilităților practice: Întrebările bazate pe competențe sunt concepute pentru a evalua atât abilitățile tehnice, cât și soft skills, cum ar fi comunicarea, gestionarea timpului, rezolvarea problemelor și lucrul în echipă. Permite evaluarea completă a competențelor necesare pentru rolul respectiv, oferind o imagine holistică a capacităților candidatului.
· Creșterea credibilității și transparentei procesului: Utilizarea unui format standardizat și a unor criterii de evaluare clare crește transparența față de candidați, ceea ce conduce la menținerea unei bune reputații și la încrederea candidaților în administrația publică.
· Facilitarea antrenării și evaluării intervievatorilor în cadrul comisiei de concurs: interviurile structurate bazate pe competențe permit o instruire mai ușoară și mai eficientă a intervievatorilor din cadrul comisiei de concurs, deoarece aceștia pot învăța să aplice aceleași criterii și întrebări pentru toți candidații. Asigură că intervievatorii sunt bine pregătiți și că aplică aceleași standarde de evaluare, îmbunătățind consistența și acuratețea procesului de promovare.
· Documentare și evaluare ușoară a performanței în cadrul probei de concurs: Răspunsurile sunt evaluate pe baza unor criterii prestabilite, ceea ce facilitează documentarea și compararea evaluărilor între candidați. Permite o evaluare mai ușoară și mai obiectivă a performanței fiecărui candidat, oferind o bază solidă pentru luarea deciziilor de angajare.
· Identificarea dezvoltării necesare: Evaluarea competențelor poate evidenția zonele în care candidatul are nevoie de dezvoltare suplimentară, chiar dacă este selectat pentru rol. Permite crearea unor planuri de dezvoltare profesională adaptate, contribuind la succesul și integrarea eficientă a funcționarului public în instituție.
Activitatea 2: Pregătirea pentru desfășurarea probei interviului
Similar tuturor probelor de concurs, în ziua desfășurării probei interviului, comisia de concurs trebuie să asigure pregătirea locației desfășurării probei de concurs, prin asigurarea unei săli adecvate, iluminate, ventilate și liniștite pentru a permite candidaților să performeze în cadrul probei fără perturbări și în condiții optime de testare. De asemenea, secretarul comisiei de concurs se asigură că pregătește echipamentele necesare pentru înregistrarea audio-video a modului în care se desfășoară proba interviului. 
Activitatea 3: Desfășurarea probei interviului
Potrivit art. 157 alin. (11) din Anexa nr. 10 la Codul administrativ, proba interviului se susţine de regulă, într-un termen de 8 zile lucrătoare de la data afişării rezultatului probei scrise pentru promovarea în grad profesional. Excepție de la aceasta o face situația în care pentru proba scrisă a fost admis sau s-a prezentat un singur candidat, care ulterior promovează această probă. În acest caz, la cererea scrisă a candidatului și cu acordul membrilor comisiei de concurs, preşedintele comisiei de concurs poate aproba reducerea termenului prevăzut pentru susţinerea interviului doar în situațiile în care candidatul a luat cunoştinţă despre rezultatul probei scrise și nu intenţionează contestarea rezultatului obţinut la proba scrisă. 
Înainte de începerea probei, un membru al comisie de concurs face apelul nominal al candidaţilor și îi invita în sala de desfășurarea a probei de interviu, în vederea îndeplinirii formalităţilor prealabile, respectiv verificarea identităţii pe baza cărții de identitate. Candidaţii care nu sunt prezenţi la efectuarea apelului nominal ori care nu pot face dovada identităţii prin prezentarea cărţii de identitate sunt consideraţi absenţi.
Pentru fiecare candidat în parte, comisia de concurs se prezintă și prezintă candidaţilor modalitatea de desfășurare a probei, oferindu-le detalii despre înregistrarea audio-video a probei, cum vor fi adresate întrebările și întrebările de clarificare, și modalitatea în care comisia de concurs așteaptă răspunsurile formulate din partea candidaților. Conform bunelor practici, evaluarea competențelor specifice este mai facilă atunci când candidatul formulează răspunsul conform următorilor parametri:
· Prezentarea situației: candidatul descrie, pe scurt, situația / contextul în care a acționat, de exemplu, o sarcină de serviciu, un proiect, un conflict în echipă
· Specificarea sarcinii proprii: candidatul explică rolul, sarcina sau responsabilitatea proprie în situația prezentată
· Enumerarea acțiunilor întreprinse: candidatul detaliază acțiunile specifice pe care le-a întreprins pentru a îndeplini rolul, sarcina sau responsabilitatea proprie 
· Descrierea rezultatului: candidatul prezintă rezultatele obținute sau impactul acțiunilor proprii în situația prezentată
Fiecare membru al comisiei de concurs adresează cel puţin o întrebare candidatului. Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare în condiţiile legii.
Pe parcursul derulării discuției, membrii comisiei se pot confrunta adesea cu răspunsuri care oferă informații insuficiente pentru verificarea competențelor specifice sau a motivației, ce pot induce în eroare sau distorsiona realitatea. Astfel de răspunsuri pot părea, la prima vedere, corecte; la o analiză mai atentă însă, se dovedește că ele nu oferă dovezi concrete și suficiente privind situațiile prezentate. De cele mai multe ori, aceste răspunsuri sunt exprimate în următoarele forme:
· Opinii personale, în locul informațiilor concrete: astfel de afirmații reflectă mai degrabă părerea candidatului în raport cu o situație sau un eveniment, fără a oferi o perspectivă concretă asupra comportamentului trecut, de exemplu, „Mă acomodez foarte ușor într-un colectiv nou”. În astfel de situații, membrii comisiei de concurs pot adresa o întrebare clarificatoare care să solicite candidatului să prezinte o situație concretă, formulând răspunsul în parametrii solicitați: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse.
· Afirmații teoretice sau orientate spre viitor: astfel de afirmații indică ceea ce un candidat crede că ar face într-o anumită situație, fără a oferi informații despre comportamentul trecut, de exemplu: „Într-o astfel de situație, m-aș asigura că membrii echipei primesc sprijinul necesar pentru a respecta termenul limită.” În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței. 
· Răspunsuri vagi: acestea sunt, de obicei, rezumate sau descrieri ale mai multor acțiuni anterioare prezentate într-o manieră generală, de exemplu, „Am ținut tot timpul cont de interesul părților interesate și am lucrat întotdeauna bine în echipă”. În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței.
De asemenea, pe parcursul derulării discuției, pentru a evalua ulterior cât mai obiectiv răspunsurile candidaților pe baza criteriilor urmărite în planul de interviu, se recomandă membrilor comisiei să:
· Utilizeze ghiduri de interviu cât mai detaliate, pentru a asigura surprinderea tuturor elementelor necesare pentru evaluare. 
· Observe, înregistreze și noteze cât mai multe detalii din performanța candidatului în cadrul probei (răspunsurile formulate de către candidați, pe baza modelului de formulare expus: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse, elemente de limbaj non-verbal), și re-analizarea acestor informații înainte de acordarea notei (mai ales dacă notarea nu poate fi realizată imediat după finalizarea interviului).
Activitatea 4: Notarea probei interviului conform baremului de corectare și comunicarea rezultatelor
Potrivit art. 157 alin. (11) din Anexa nr. 10 la Codul administrativ, notarea probei interviului se face în termen de 3 zile lucrătoare de la finalizarea acesteia.
Fiecare membru al comisiei acordă punctaje pentru fiecare dintre criteriile de evaluare prevăzute și a punctajelor maxime stabilite de comisia de concurs pentru aceste criterii prin planul de interviu, notând în fişa individuală punctajul total. Fiecare membru al comisiei de concurs are obligația de a completa fișa individuală cu evaluarea proprie a fiecărui candidat. Ulterior acordării punctajelor de către toți membrii comisiei, secretarul comisiei de concurs verifică fișă individuală a fiecărui candidat pentru a observa dacă există diferențe mai mari de 10 puncte între punctajele acordate de membrii comisiei de concurs.
Atunci când nu există diferențe mai mari de 10 puncte între punctajele acordate se acordă punctajul pentru proba interviului pe baza mediei aritmetice a punctajelor acordate de fiecare membru al comisiei de concurs, conform art. 157 alin. (11) din Anexa indicată.
Atunci când se înregistrează diferenţe mai mari de 10 puncte, potrivit art. 157 alin. (11) din Anexa nr. 10 la Codul administrativ, membrii comisiei reevaluează o singură dată criteriile de evaluare, iar, în cazul menţinerii acestei diferenţe și după reevaluare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală.
Comisia de concurs, potrivit art. 157 alin. (5) din Anexa nr. 10 la Codul administrativ, declară „admiși” candidații care au obținut un punctaj de minim 50 de puncte în cazul concursurilor organizate pentru promovarea în grad profesional.
La final, secretarul comisiei de concurs preia informațiile candidatului și punctajul aferent obținut la proba interviului notând în fișa individuală, și centralizându-le într-un document cu notele tuturor candidaților evaluați, pentru a le comunica. Secretarul încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel către candidați rezultatele probei interviului.
Activitatea 5: Depunerea contestațiilor cu privire la rezultatele probei interviului
Candidații care nu sunt de acord cu rezultatele probei interviului pot depune contestații în termen de o zi lucrătoare de la data afișării rezultatului, conform art. 157 alin. (11), respectiv art. 204 din Anexa nr. 10 la Codul administrativ prin intermediul platformei informatice de concurs.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 157 alin. (11) din Anexa nr. 10 la Codul administrativ.
Comisia de soluţionare a contestaţiilor verifică și analizează înregistrările răspunsurilor la interviu doar pentru candidatul contestatar, fiecare membru al comisiei de soluţionare a contestaţiilor acordând punctaje criteriilor de evaluare şi notând punctajul total în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat.
Potrivit art. 157 alin. (11) din Anexa nr. 10 la Codul administrativ, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau diferenţă de punctaj mai mare de 10 puncte, candidatul va fi declarat „admis” ori „respins” în funcţie de opinia majoritară, consemnată conform secțiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală.
Comisia de soluționare a contestațiilor, potrivit art. 157 alin. (8) din Anexa nr. 10 la Codul administrativ, admite contestația modificând punctajul acordat de comisia de concurs în situația în care punctajul acordat de comisia de soluționare a contestațiilor la interviu este mai mare decât cel acordat de concurs. Potrivit art. 157 alin. (9) al Anexei nr. 10 la Codul administrativ, contestația este respinsă în cazul în care punctajul acordat de comisia de soluționare a contestațiilor este mai mic sau egal cu cel acordat de comisia de concurs.
Secretarul comisiei de soluționare a contestațiilor centralizează într-un document punctajele acordate în urma contestaţiilor și deciziile de admitere sau respingere a contestațiilor, după caz. Imediat după soluționarea contestațiilor sau la finalul celor 2 zile lucrătoare dedicate soluționării contestațiilor, secretarul încarcă rezultatele în platforma informatică de concurs și pe site-ul instituției organizatoare, comunicând astfel rezultatele contestaţiilor depuse.
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor.
11.6.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea înregistrării audio-video a interviului, conform procedurilor stabilite, pentru a avea o evidență clară a discuțiilor și pentru a analiza și asigura soluționarea eventualelor contestații.
· menținerea confidențialității rezultatelor și a informațiilor personale ale candidaților pe tot parcursul desfășurării concursului de promovare și comunicare a rezultatelor.
· respectarea termenelor stabilite pentru etapa de selecție a concursului de promovare, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra procesului de promovare.
· asigurarea unei evaluări obiective și imparțiale a răspunsurilor candidaților în cadrul interviului, respectând planul și criteriile de evaluare stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat

	ALTE RECOMANDĂRI:
· Verificarea și pregătirea locației în care se va desfășura proba interviului, pentru a îndeplini toate condițiile necesare pentru o desfășurare fără perturbări și în condiții optime.
· Asigurarea unei locații pentru desfășurarea probei interviului care să fie bine aerisită și luminată, ideal cu lumină naturală.
· Simularea desfășurării probei interviului de către membrii comisiei de concurs pentru a identifica și a remedia orice posibile probleme logistice sau de comunicare.
· Asigurarea conformității cu reglementările relevante, inclusiv cele privind accesibilitatea pentru persoanele cu dizabilități.
· Asigurarea că toate echipamentele necesare (de exemplu, înregistrare audio-video) sunt funcționale și pregătite pentru utilizare.
· Menținerea unei abordări consecvente și adresarea acelorași întrebări cu aceleași formulări tuturor candidaților, pentru a asigura echitatea procesului de promovare.
· Solicitarea clarificărilor sau detaliilor suplimentare atunci când răspunsurile candidaților nu sunt suficient de explicite.
	
	DE EVITAT:
· Crearea unei atmosfere de interviu stresante sau intimidante, care ar putea afecta capacitatea candidaților de a răspunde eficient la întrebări. 
· Formularea întrebărilor care ar putea sugera un răspuns sau care ar putea reflecta opinii personale. 
· Includerea întrebărilor în planul interviului, sau adresarea lor în timpul desfășurării probei, care ar putea discrimina candidații pe baza opiniilor politice, activității sindicale, religiei, etniei, stării materiale, originii sociale sau altor criterii irelevante pentru evaluarea competențelor profesionale.
· Ignorarea nevoilor candidaților în timpul probei interviului, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
· Erorile în centralizarea și calcularea rezultatelor.



11.7. [bookmark: _Toc194480399]Etapa 7 – Comunicarea rezultatelor finale ale concursului de promovare
11.7.1. Schema logică a etapelor și pașilor de parcurs în cadrul activității

11.7.2. Descrierea etapei și pașilor ce necesită derulare
Activitatea 1: Realizarea raportului final al concursului de promovare
La finalul concursului, secretarul comisiei de concurs redactează raportul final care include informații despre desfășurarea concursului și rezultatele obținute de candidați, și este semnat de membrii comisiei de concurs, membrii comisiei de soluționare a contestațiilor, expertul desemnat, dacă este cazul, și de secretarul comisiei. Fişele individuale ale tuturor membrilor comisiei se anexează raportului.
Activitatea 2: Comunicarea rezultatelor finale
În termen de 3 zile lucrătoare de la data afişării rezultatelor ultimei probe, secretarul comisiei de concurs preia informațiile centralizate și raportul final al etapei de selecție și le încarcă în platforma informatică de concurs, informând astfel candidații de rezultatele finale ale etapei de selecție și candidatul declarat „admis” în procesul de promovare pe funcția publică.
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor.
11.7.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea că toate rezultatele sunt centralizate cu acuratețe și că deciziile de „admitere” sau „respingere” sunt înregistrate corect, în conformitate cu punctajele obținute de candidați și criteriile stabilite în Anexa nr. 10 la Codul administrativ.
· comunicarea rezultatelor finale prin toate canalele disponibile, atât prin platforma informatică de concurs, cât și pe site-ul instituției, pentru a garanta că toți candidații au acces la informații

	ALTE RECOMANDĂRI:
· Verificarea finală a raportului și a rezultatelor pentru a evita orice erori, înainte de comunicarea rezultatelor.
· Pregătirea tuturor documentelor/ informațiilor (lucrări scrise, înregistrară video etc.) prelucrate despre candidați pe parcursul procesului pentru a le pune la dispoziție candidaților ce pot depune cerere să le acceseze.
	
	DE EVITAT:
· Întârzierea în centralizarea rezultatelor și în întocmirea raportului final.
· Omiterea tuturor semnăturilor necesare pe raportul final sau a anexării documentelor relevante, care ar putea duce la contestarea validității procesului de promovare.


​
11.8. [bookmark: _Toc194480400]Etapa 8 – Modificarea raportului de serviciu prin promovare în grad profesional
11.8.1. Schema logică a etapelor și pașilor de parcurs în cadrul activității

11.8.2. Descrierea etapei și pașilor ce necesită derulare
Activitatea 1: Emiterea actului administrativ de numire
În urma încheierii cu succes a concursului de promovare în grad profesional, se va emite actul administrativ de numire, după cum urmează:
· Emiterea în termen legal - actul administrativ de numire în funcția publică pe care s-a promovat trebuie emis de către autoritatea sau instituția publică în termen de 10 zile de la data afișării rezultatelor finale ale promovării​.
· Conținutul actului administrativ - actul administrativ trebuie să includă informații esențiale privind temeiul legal al numirii, drepturile salariale conform legislației, și detalii specifice funcției publice nou ocupate, cum ar fi categoria, clasa, gradul profesional și locul desfășurării activității​.
· Efectele juridice ale actului administrativ - actul administrativ produce efecte juridice de la data precizată expres în actul administrativ, cu condiția comunicării sale prealabile funcționarului public. În situaţia în care în actul administrativ nu este prevăzută expres data de la care acesta produce efecte juridice sau în situaţia în care comunicarea se realizează ulterior datei prevăzute expres în actul administrativ, efectele se aplică de la data comunicării actului administrativ​.
Activitatea 2: Actualizarea dosarului de personal
Conform art. 149 din Anexa nr. 10 la Codul administrativ, la emiterea actului administrativ de numire în noua funcție, fișa postului actualizată trebuie anexată în mod obligatoriu. Reprezentantul compartimentului de resurse umane trebuie să se asigure ca aceasta include atribuțiile și responsabilitățile corespunzătoare noului nivel de studii și complexității specifice gradului profesional superior în care s-a promovat. Fișa postului este revizuită, actualizată și completată cu noi responsabilități sau ajustată prin creșterea complexității atribuțiilor anterior emiterii actului de numire și anexării acesteia. În lipsa anexării fișei postului, funcționarul public poate contesta actul administrativ, invocând această omisiune.
De asemenea, reprezentantul compartimentului de resurse umane se asigură că funcționarul public numit semnează noua fișă a postului și actele adiționale raportului de serviciu și arhivează toate aceste documente la dosarul de personal.
11.8.3. Recomandări și bune practici/ exemple	
În vederea derulării cu succes a acestei etape, se recomandă:
· comunicarea clară funcționarului public a detaliilor despre data intrării în vigoare a actului și efectele juridice pe care le produce;
· semnarea și arhivarea la dosarul de personal a tuturor documentele necesare

	ALTE RECOMANDĂRI:
· Încadrarea în termenele stabilite pentru lege pentru pregătirea actului de numire, pentru a asigura transparența și conformitatea procesului.
· Comunicarea funcționarului proaspăt promovat a detaliilor relevante cu privire la noile activități și responsabilități, pentru o mai bună tranziție.
	
	DE EVITAT:
· Revizuirea necorespunzător sau care nu reflectă noile responsabilități și cerințe specifice funcției superioare ocupate, ducând la dificultăți în înțelegerea noului rol și așteptărilor.
· Ambiguitatea cu privire la data efectelor juridice ale promovării, provocând confuzii cu privire la momentul începerii efective a responsabilităților funcției.





12. [bookmark: _Toc194480401]Promovarea funcționarilor publici în clasă
Recomandările regăsite în cadrul prezentului ghid privind promovarea în clasă se aplică pentru funcțiile publice din administrația centrală și teritorială începând cu 1 iulie 2024. 
Pentru funcțiile publice din administrația publică locală, recomandările sunt aplicabile, în măsura în care propunerea de reglementare elaborată în acest sens se va aproba și va intra în vigoare, cu mențiunea că aplicarea acesteia este preconizată a se face cel mai devreme începând cu anul 2027, dată până la care concursurile de promovare se organizează conform art. VII din Ordonanța de urgență a Guvernului nr. 121/2023, cu modificările și completările ulterioare. 
În continuare, acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în modificarea raporturilor de serviciu prin promovare în clasă, precum:
1. Pregătirea prealabilă a concursului de promovare în clasă;
2. Demararea concursului / examenului de evaluare a competențelor în vederea promovării în clasă;
3. Depunerea dosarelor de către candidați și verificarea eligibilității;
4. Pregătirea și desfășurarea probei suplimentare;
5. Pregătirea și desfășurarea probei scrise;
6. Pregătirea și desfășurarea interviului;
7. Comunicarea rezultatelor finale ale concursului de promovare;
8. Finalizarea procesului de promovare în clasă.

Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.

12.1. [bookmark: _Toc194480402]Etapa 1 – Pregătirea prealabilă a concursului de promovare în clasă
12.1.1. Schema logică a pașilor de parcurs în cadrul etapei
[image: ]
12.1.2. Descrierea etapei și activităților ce necesită derulare
Activitatea 1: Verificarea condițiilor de promovare în clasă
Pe parcursul desfășurării activității într-o instituție publică, funcționarii publici trebuie să aibă acces la oportunitățile de promovare disponibile, pentru a-și planifica dezvoltarea profesională.
Autoritatea sau instituția dispune organizarea unui concurs de promovare în clasă în măsura în care apreciază că transformarea postului ocupat de funcționarul public într-un post cu atribuții corespunzătoare studiilor de nivel superior este utilă autorității sau instituției publice.
Conform art. 481 la Codul Administrativ, pentru a putea participa la concursul de promovare în clasă, funcționarul public trebuie să îndeplinească cumulativ următoarele condiții:
· Diploma de studii superioare - funcționarul trebuie să aibă o diplomă de studii superioare în domeniul de activitate, obținută ulterior intrării în corpul funcționarilor publici. Diploma trebuie să fie în specialitate în care își desfășoară activitatea funcționarul public sau într-un domeniu considerat util pentru desfășurarea activității de către conducătorul autorității sau instituției publice.
· Lipsa sancțiunilor disciplinare - funcționarul nu trebuie să aibă sancțiuni disciplinare neradiate la momentul promovării. Aceasta este o condiție obligatorie pentru a asigura profesionalismul și integritatea în activitatea publică.
În funcție de nivelul educațional, funcțiile publice sunt clasificate, după cum urmează:
a) Clasa I: cuprinde funcțiile publice pentru ocuparea cărora se cer studii universitare de licență absolvite cu diplomă de licență sau echivalentă;
b) Clasa a II-a: cuprinde funcțiile publice pentru ocuparea cărora se cer studii superioare de scurtă durată, absolvite cu diplomă, în perioada anterioară aplicării celor trei cicluri tip Bologna;
c) Clasa a III-a: cuprinde funcțiile publice pentru ocuparea cărora se cer studii liceale, respectiv studii medii liceale, finalizate cu diplomă de bacalaureat.
Conform articolului 480 alin. (4) din Codul administrativ, promovarea în clasă nu este permisă pentru funcțiile publice de auditor și consilier juridic. Aceasta înseamnă că funcționarii publici care ocupă aceste funcții nu pot promova într-o clasă superioară prin examen de promovare.
Activitatea 2: Analizarea și transformarea postului
Înainte de organizarea concursului pentru promovarea clasă, autoritatea sau instituția publică trebuie să efectueze o analiză detaliată a postului, conform art. 147 alin. (1) la Anexa nr. 10 la Codul administrativ cu scopul de a completa și / sau modifica atribuțiile postului, de a identifica și detalia competențele generale și specifice necesare pentru funcția publică în clasa superioară. Se iau în considerare și se descriu cerințele și responsabilitățile suplimentare pe care funcționarul le va avea după promovare.
Conform art. 145 alin. (2) din Anexa nr. 10 la Codul administrativ, promovarea în clasă nu este condiționată de existența unui post vacant.
Activitatea 3: Bugetarea și transformarea postului
Pentru ca un funcționar să poată fi promovat în clasă, instituția publică trebuie să aibă fonduri bugetare disponibile pentru a susține această transformare a postului, conform art. 158 din Anexa nr. 10 la Codul administrativ. 
Funcția publică deținută se transformă într-o funcție publică de clasă corespunzătoare studiilor dobândite și pentru a reflecta cerințele, responsabilitățile și competențele postului de clasă superioară. Această modificare trebuie să fie aprobată și consemnată administrativ, astfel încât noua poziție să fie aliniată cu structura organizațională și cu normele specifice funcției​.
Dacă toate aceste condiții au fost îndeplinite, funcționarul public vizat pentru promovare se poate înscrie la concursul pentru promovare în clasă.
12.1.3. Recomandări și bune practici/ exemple	
În vederea derulării cu succes a acestei etape, se recomandă:
· analizarea bugetului instituției pentru a se asigura că postul poate fi transformat.
· comunicarea transparentă a condițiilor de eligibilitate pentru promovarea în clasă către toți funcționarii publici
 
	ALTE RECOMANDĂRI:
· Asigurarea transparenței în ceea ce privește competențelor generale și specifice necesare pentru funcția de clasă superioară.


	
	DE EVITAT:
· Dacă analiza postului sau evaluarea condițiilor nu sunt bine documentate și comunicate, pot apărea plângeri sau contestații care să afecteze credibilitatea procesului și să genereze conflicte interne.



12.2. [bookmark: _Toc194480403]Etapa 2 – Demararea concursului /examenului de evaluare a competențelor în vederea promovării în clasă
12.2.1. Schema logică a etapelor și pașilor de parcurs în cadrul activității
[image: ] 
12.2.2. Descrierea etapei și pașilor ce necesită derulare
Activitatea 1: Constituirea comisiilor de concurs respectiv a comisiilor de soluționare a contestațiilor
Conform art. 161 din Anexa nr. 10 la Codul administrativ, pentru concursul sau examenul de promovare în clasă, comisiile de concurs și soluționare a contestațiilor sunt compuse din câte 3 membri, funcționari publici reprezentanţi ai autorităţii sau instituţiei publice organizatoare a examenului, desemnaţi din cadrul acesteia, prin act administrativ al conducătorului autorităţii sau instituţiei publice organizatoare.
Conform art. 161 alin. (2) din Anexa nr. 10 la Codul administrativ care se aplică și în cazul acesta, conducătorul autorității sau instituției publice emite un act administrativ prin care se constituie comisia de concurs, respectiv de soluționare a contestațiilor și se desemnează rolurile din cadrul comisiei, cel de președintele și de secretar. Președintele este desemnat din rândul membrilor comisiei, iar secretarul, de regulă, din cadrul direcției de resurse umane, pentru a asigura desfășurarea optimă a probelor de concurs. Atunci când concursul include probe suplimentare pentru testarea competențelor specifice, conducătorul autorității sau instituției publice numește, prin același act administrativ, experți în domeniu pentru gestionarea acestor probe.
Condiții cumulative necesare pentru desemnarea membrilor în cadrul comisiilor de concurs:

	Comisie de concurs
	Comisie de soluționare a contestațiilor

	   a) au cunoştinţe aprofundate în unul dintre domeniile funcţiilor publice pentru care se organizează etapa de selecţie în vederea promovării; 
   b) au pregătire și/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică; 
   c) au o probitate morală recunoscută; 
   d) deţin o funcţie publică cel puţin din aceeaşi clasă cu funcţia publică de execuţie vacantă sau temporar vacantă pentru ocuparea căreia se organizează etapa de selecţie în vederea promovării; 
   e) nu au relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparțialitatea și obiectivitatea evaluării;
   f) nu au un interes politic, economic sau oricare alt interes personal direct sau indirect care îi pot afecta integritatea, imparțialitatea și obiectivitatea evaluării;
   g) nu are un grad de rudenie (până la gradul al IV-lea inclusiv) cu oricare dintre candidaţi ori cu un alt membru al comisiei de verificare a eligibilităţii sau al comisiei de soluţionare a contestaţiilor privind verificarea eligibilităţii din care face parte;
   h) nu se află în relații de prietenie sau dușmănie cu oricare dintre candidați;
   i) nu sunt desemnați membri în cadrul comisiei de soluționare a contestațiilor;
   j) nu sunt desemnați drept experți în evaluarea competențelor specifice prin probă suplimentară.
	   a) au cunoştinţe aprofundate în unul dintre domeniile funcţiilor publice pentru care se organizează etapa de selecţie în vederea promovării; 
   b) au pregătire și/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică; 
   c) au o probitate morală recunoscută; 
   d) deţin o funcţie publică cel puţin din aceeaşi clasă cu funcţia publică de execuţie vacantă sau temporar vacantă pentru ocuparea căreia se organizează etapa de selecţie în vederea promovării; 
   e) nu au relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparţialitatea și obiectivitatea evaluării;
   f) nu au un interes politic, economic sau oricare alt interes personal direct sau indirect care îi pot afecta integritatea, imparţialitatea și obiectivitatea evaluării;
   g) nu are un grad de rudenie (până la gradul al IV-lea inclusiv) cu oricare dintre candidaţi ori cu un alt membru al comisiei de verificare a eligibilităţii sau al comisiei de soluţionare a contestaţiilor privind verificarea eligibilităţii din care face parte;
   h) nu se află în relații de prietenie sau dușmănie cu oricare dintre candidați;
   i) nu sunt desemnați membri în cadrul comisiei de concurs;
   j) nu sunt desemnați drept experți în evaluarea competențelor specifice prin probă suplimentară.


Printre atribuțiile comisiilor, se numără:
	Comisie de concurs
	Comisie de soluționare a contestațiilor

	   a) verifică eligibilitatea candidaţilor pe baza îndeplinirii condiţiilor de participare; 
   b) verifică informaţiile care trebuie comunicate de către secretar candidaţilor, în vederea solicitării de clarificare a documentaţiei depuse; 
   c) stabileşte subiectele pentru proba scrisă; 
   d) stabileşte planul interviului și realizează interviul; 
   e) notează pentru fiecare candidat proba scrisă şi interviul; 
   f) transmite secretarului comisiei rezultatele probelor, pentru a fi comunicate candidaţilor; 
   g) transmite secretarului comisiei rezultatul final pentru a fi comunicat candidaților; 
   h) formulează propunerea de numire în funcţia publică a candidatului declarat admis. 
	   a) soluţionează contestaţiile depuse de candidaţi cu privire la rezultatul probei de verificare a eligibilităţii candidaţilor pe baza îndeplinirii condiţiilor de participare, precum și contestaţiile depuse cu privire la rezultatul probei scrise și al interviului; 
   b) transmite secretarului comisiei rezultatele contestaţiilor, pentru a fi comunicate candidaţilor. 


Activitatea 2: Stabilirea calendarului și a modalității de lucru
Ulterior constituirii comisiilor, este necesară stabilirea calendarului de lucru pentru fiecare din etapele și activitățile din cadrul concursului de promovare în clasă. 
Calendarul de lucru se realizează ținând cont de termenele stabilite în Anexa nr. 10 la Codul administrativ, în ceea ce privește organizarea și desfășurarea concursului pe promovare, precum:
	Calendar de lucru

	Publicarea anunțului privind organizarea concursului

	Se realizează cu cel puțin 15 de zile calendaristice înainte de data desfășurării probei scrise, potrivit art. 159 alin. (2) din Anexa nr. 10 la Codul administrativ, în cazul promovării în clasă.

	Constituirea și depunerea dosarelor de concurs de către potențiali candidați

	Are loc în termen de 5 de zile calendaristice de la data publicării anunţului, potrivit art. 159 alin. (2) din Anexa nr. 10 la Codul administrativ, în cazul promovării în clasă.

	Verificarea eligibilității candidaților

	Are loc în termen de maxim 5 zile lucrătoare de la data finală a depunerii dosarelor de către candidați, potrivit art. 163 din Anexa nr. 10 la Codul administrativ.
Acolo unde sunt necesare alte documente relevante din partea candidaților acest lucru se realizează în maxim 2 zile lucrătoare de la data expirării termenului.
Candidaților cărora li se solicită alte documente relevante, li se oferă un termen de maxim 1 zi lucrătoare de la data solicitării pentru încărcarea documentelor în platforma informatică de concurs.

	Depunerea contestațiilor cu privire la verificarea eligibilității și a probelor de concurs

	Are loc în termen de o zi lucrătoare de la data afișării rezultatului, candidații nemulțumiți putând depune contestație prin intermediul platformei informatice de concurs, sub sancțiunea decăderii din acest drept, conform art. 163 din Anexa nr. 10 la Codul administrativ.

	Contestațiile cu privire la eligibilitatea candidaților

	Se soluționează în termen de 2 zile lucrătoare de la expirarea termenului de depunere a contestațiilor, conform art. 163 din Anexa nr. 10 la Codul administrativ.

	Proba suplimentară

	Se organizează doar în cazul în care pentru exercitarea funcţiei publice având clasa superioară în care se promovează au fost identificate competenţe specifice noi în condiţiile art. 147 alin. (2).
Se desfăşoară ulterior afişării rezultatelor la proba de verificare a eligibilităţii candidaţilor, dar nu mai târziu de data prevăzută în anunțul de concurs pentru proba scrisă.

	Proba scrisă

	Se desfășoară conform datei, orei și locului sau locației desfășurării probei scrise prevăzute în anunț, conform art. 159 alin. (3) lit. d) din Anexa nr. 10 la Codul administrativ.

	Proba interviului

	Se susține, de regulă, într-un termen de maxim 8 zile lucrătoare de la data afișării rezultatului probei scrise, potrivit art. 163 din Anexa nr. 10 la Codul administrativ.

	Evaluarea și notarea probei scrise și a probei interviului

	Se realizează la maxim 3 zile lucrătoare de la finalizarea fiecărei probe, potrivit art. 163 al anexei menționate.

	Contestațiile cu privire la rezultatul probelor de concurs

	Se soluționează în termen de maxim 2 zile lucrătoare de la expirarea termenului de depunere a contestațiilor, conform art. 163 din Anexa nr. 10 la Codul administrativ, pentru proba scrisă și proba interviului.

	Comunicarea rezultatelor finale 

	Secretarul comisiei transmite rezultatul final candidaților, după parcurgerea tuturor probelor de concurs.

	Comunicarea propunerii de promovare a funcționarului public „admis”

	Se realizează, conform art. 163 din Anexa nr. 10 la Codul administrativ, în termen de maxim 15 zile lucrătoarea de la afișarea rezultatelor finale de către comisia de concurs.


Pe lângă activitățile menționate mai sus, comisia de concurs va trebui să aloce timp îndeplinirii activităților necesare pentru desfășurarea întregii etape de selecție, precum:
· Stabilirea structurii subiectelor de concurs pentru proba scrisă;
· Elaborarea subiectelor și a baremului de corectare aferent pentru proba scrisă și proba interviului;
· Pregătirea pentru asigurarea desfășurării probelor de concurs în condiții optime;
· Pregătirea locației în care se desfășoară probele de concurs;
· Administrarea probelor de concurs prin aplicarea corespunzătoare a procedurii aplicabile;
· Notarea probelor de concurs conform baremului de corectare;
· Centralizarea rezultatelor.

În ceea ce privește modalitatea de lucru a comisiei de concurs, aceasta este determinată de etapele și activitățile aferente etapei de promovare a funcționarului public. Astfel, pentru fiecare din activități, se recomandă, stabilirea persoanelor implicate în cadrul concursului la nivel de instituție și a rolului lor, utilizând matricea alocării responsabilităților - matricea RACI.
Conform art. 159 alin. (3) din Anexa nr. 10 la Codul administrativ, anunțul pentru concursul de promovare trebuie să conțină în mod obligatoriu următoarele informații:
a) Denumirea autorității sau instituției publice organizatoare.
b) Funcția publică vizată - anunțul trebuie să specifice funcția publică pentru care se organizează concursul, inclusiv denumirea, clasa, gradul profesional, compartimentul și, dacă este cazul, categoria.
c) Datele și locația probelor - sunt indicate datele, ora și locul pentru proba scrisă și, dacă este cazul, pentru proba suplimentară necesară testării competențelor specifice.
d) Condițiile de participare - în anunț sunt prezentate condițiile specifice pentru înscriere, incluzând cerințele de studii, vechime și alte criterii de eligibilitate aplicabile, conform art. 481 alin. (1) la Codul administrativ.
e) Perioada și modalitatea de înscriere - Anunțul precizează perioada de înscriere și modalitățile prin care candidații își pot depune dosarele. 
f) Tematica și bibliografia de specialitate - este prezentată bibliografia necesară și tematica specifică pentru pregătirea probelor, conform cerințelor postului​.
g) Coordonate de contact pentru înscrierea la concursul de promovare în clasă - pentru informații suplimentare, anunțul include date de contact (adresă de corespondență, număr de telefon, e-mail și persoana de contact desemnată).
h) Conținutul dosarului de concurs, menționându-se toate documentele necesare.

12.2.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea unei comunicări deschise și transparente cu toți membrii comisiilor, pentru a asigura înțelegerea clară a activităților și a responsabilităților fiecărei părți.
· stabilirea unui interval de timp suficient pentru toate etapele și activitățile de organizare și desfășurare a concursului de promovare în clasă

	ALTE RECOMANDĂRI:
· Oferirea sesiunilor de instruire pentru membrii comisiilor pentru a se asigura că înțeleg responsabilitățile pe care le au în cadrul comisiilor, dar și procedurile, criteriile de evaluare și standardele etice necesare pentru evaluarea corectă și obiectivă a candidaților.
· Instruirea comisiilor în tipurile de prejudecăți inconștiente (frecvent întâlnit în engleză drept „unconscious bias”), care pot interveni în evaluarea candidaților și care îi pot ajuta pe membrii comisiilor să le conștientizeze și să le evite pe parcursul etapei de selecție. 
· Solicitarea feedback-ului în avans din partea persoanelor implicate în implementarea procedurii de organizare și desfășurare a concursului (de exemplu, conducătorul instituției, compartimentului de resurse umane, etc.) cu privire la stabilirea calendarului și modalității de lucru.
	
	DE EVITAT:
· Evitarea constituirii comisiilor exclusiv din funcționari publici ai aceleiași structuri organizaționale sau având experiențe similare, deoarece acest lucru ar putea duce la evaluări părtinitoare.
· Stabilirea aceleiași persoane sau echipe drept responsabile de toate sarcinile, întrucât creează supraîncărcare.
· Suprapunerea rolurilor și responsabilităților, care poate duce la confuzie și erori în implementarea procedurii de organizare și desfășurare a concursului de promovare.
· Desemnarea experților care ar putea avea conflicte de interese cu candidații sau cu membrii comisiei de concurs.



12.3. [bookmark: _Toc194480404]Etapa 3 – Depunerea dosarelor de către candidați și verificarea eligibilității de către comisiile de concurs
12.3.1. Schema logică a etapelor și pașilor de parcurs în cadrul activității
[image: ]
12.3.2. Descrierea etapei și pașilor ce necesită derulare
Activitatea 1: Constituirea dosarului de concurs de către candidați
În vederea participării la concursul de promovare în clasă, în termen de 5 de zile calendaristice de la data publicării anunțului candidații depun dosarul de concurs, care trebuie să conțină toate documentele necesare pentru a demonstra îndeplinirea condițiilor de participare. Dosarul trebuie să conțină documentele specificate în anunț, după cum urmează:
	Documente necesare la dosar

	a) cerere de înscriere la examenul de promovare în clasă;
b) diplomă de studii de nivel superior în specialitatea în care îşi desfăşoară activitatea sau într-un domeniu considerat util pentru desfăşurarea activităţii de către conducătorul autorităţii sau instituţiei publice;
c) adeverinţa eliberată de compartimentul de resurse umane în vederea atestării situaţiei disciplinare a funcţionarului public, în care se menţionează expres dacă acestuia i-a fost aplicată o sancţiune disciplinară, care să nu fi fost radiată, în condiţiile legii.


Întrucât în cadrul acestei activități, responsabilitatea constituirii dosarelor de concurs și a respectării termenului de depunere este a candidaților, comisia de concurs trebuie să se asigure că respectă termenul calendaristic prevăzut în anunțul privind organizarea concursului de promovare în clasă, și să nu ia în considerare dosarele depuse cu depășirea termenului menționat. 
Activitatea 2: Verificarea eligibilității și comunicarea rezultatelor
Comisia de concurs are responsabilitatea de a verifica eligibilitatea candidaților pe baza dosarelor de concurs depuse în termen de maxim 5 zile lucrătoare de la data finală a depunerii dosarelor.
Pentru această activitate, membrii comisiei de concurs analizează individual fiecare dosar de concurs în parte pentru a se asigura că toate documentele sunt complete și conforme cu cerințele anunțului. 
Atunci când dosarul este incomplet ori unde este necesar să se solicite candidaților alte documente relevante, din categoria celor prevăzute la art. 94 alin. (2)- (4) din Anexa nr. 10 la Codul administrativ, potrivit art. 163 din Anexa nr. 10 la Codul administrativ, membrii comisiei de concurs de pot solicita candidaților să le furnizeze în termen de maxim 2 zile lucrătoare de la data expirării termenului prevăzut. 
În urma analizei dosarului de concurs al fiecărui candidat, comisia de concurs decide dacă respectivul candidat este „admis” sau „respins”, cu precizarea motivului respingerii candidatului. Conform art. 163 din Anexa nr. 10 la Codul administrativ, în situaţia în care între membrii comisiei de concurs există diferenţe de opinie care nu au putut fi soluţionate de comun acord, candidatul va fi declarat „admis” sau „respins” în funcţie de opinia majoritară, consemnată conform menţiunilor individuale din secţiunea corespunzătoare din platforma informatică de concurs. Membrul comisiei de concurs care nu este de acord cu opinia majoritară formulează opinie separată, motivată, și o consemnează în secţiunea individuală.
Activitatea 3: Depunerea contestațiilor cu privire la rezultatele verificării eligibilității
După afişarea rezultatelor obţinute la verificarea eligibilităţii candidaţilor pe pagina de internet a autorităţii sau instituţiei organizatoare, la secţiunea special creată în acest scop şi la locul desfăşurării concursului, candidatul nemulţumit poate face contestaţie în termen de 1 zi lucrătoare, după afișarea rezultatelor la proba verificării eligibilității.
Activitatea 4: Soluționarea contestațiilor și comunicarea rezultatelor finale
Membrii comisiei de soluţionare a contestaţiilor verifică și analizează individual fiecare dosar și îndeplinirea de către candidatul contestatar a condiţiilor pentru participare la concursul de promovare. 
Comisia de soluționare a contestațiilor, potrivit art. 163 din Anexa nr. 10 la Codul administrativ, admite contestaţia modificând rezultatul verificării eligibilităţii candidaţilor în situația în care candidatul îndeplineşte condiţiile pentru a participa la concurs sau respinge contestația atunci când candidatul nu îndeplineşte condiţiile pentru a participa la concurs. În situația în care există o opinie divergentă a unuia dintre membrii comisiei de concurs, ea este consemnată de către acesta.
Secretarul comisiei de soluționare a contestațiilor centralizează într-un document deciziile de admitere sau respingere a contestațiilor, după caz. Conform art. 205 din Anexa nr. 10 la Codul administrativ, în termen de 2 zile lucrătoare, secretarul comunică rezultatele contestațiilor prin platforma informatică de concurs și pe site-ul instituției. Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop. 
În cazul respingerii contestaţiei, în temeiul art. 209 din Anexa nr. 10 la Codul administrativ, candidatul se poate adresa instanţei de contencios administrativ, în condiţiile legii. 
12.3.3. Recomandări și bune practici/ exemple	
În vederea derulării cu succes a acestei etape, se recomandă:
· înregistrarea tuturor deciziilor de respingere a dosarelor de concurs și motivele respingerii acestora într-un document, pentru a permite centralizarea informațiilor, verificarea acestora și arhivarea ulterioară.
· permiterea candidaților de a depune alte documente relevante din categoria celor prevăzute la art. 94 alin. (2)-(4) din Anexa nr. 10 la Codul administrativ. 
· monitorizarea respectării termenelor calendaristice pentru depunerea dosarelor și pentru verificarea eligibilității, pentru a menține un proces corect. 
	ALTE RECOMANDĂRI:
· Asigurarea unei comunicări eficiente a rezultatelor verificării eligibilității și a rezultatelor contestațiilor.
	
	DE EVITAT:
· Lipsa verificării de către comisia de soluționare a contestațiilor a motivelor respingerii dosarelor de către comisia de concurs în timpul activității de verificare a eligibilității candidaților.



12.4. [bookmark: _Toc194480405]Etapa 4 – Pregătirea și desfășurarea probei suplimentare
12.4.1. Schema logică a etapelor și pașilor de parcurs în cadrul activității
[image: ]
12.4.2. Descrierea etapei și pașilor ce necesită derulare
Activitatea 1: Identificarea probei de concurs specifice postului 
Experții desemnați cu evaluarea competențelor specifice prin probă suplimentară, dacă e cazul, sunt responsabili de această activitate, conform Ghidului de aplicare a competențelor specifice pentru experții responsabili cu evaluarea acestora. 
În temeiul art. 11 alin. (2) din Anexa nr. 8 la Codul administrativ, competențele specifice ce pot fi evaluate în cadrul probei suplimentare sunt competenţe lingvistice de comunicare în limbi străine sau a minorităților naționale, competenţe digitale, alte competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ.
De asemenea, pentru evaluarea prin probă suplimentară a competențelor specifice din categoria altor competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ, experții în evaluarea competențelor utilizează matricea descrisă mai jos pentru identificarea și propunerea modalității de desfășurare a probei suplimentare. 


	
	Funcții publice de execuție
	Funcții publice de conducere

	Funcții publice care presupun derularea activităților de suport
	În principiu, aceste funcții sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Pentru îndeplinirea acestor atribuţii, sunt necesare competente derivate din cunoştinţe sau abilitați primordial legate de funcțiunea organizaționala deservită; de aceea, personalul care activează în structuri funcționale de suport deţine competente, de regulă, ușor transferabile dintr-o instituție în alta.
Pentru evaluarea acestor competențe, se recomandă aplicarea testului grilă ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe domeniul funcțional, ca probă suplimentară în cadrul concursului.

	Funcții publice care presupun derularea operațiunilor centrale ale instituţiei/ autorităţii
	Similar funcţiilor suport, și funcţiile care îndeplinesc operațiuni specifice instituţiei/ autorităţii sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Spre deosebire însă de funcţiile suport, competentele funcţiilor care presupun operațiuni specifice se dezvolta în strânsă legătură cu specificul instituției sau autorităţii în cauză și devin așadar mai greu transferabile în alte instituţii.
Pentru evaluarea acestor competențe, se recomandă utilizarea testului situațional ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe specificul instituției, ca probă suplimentară în cadrul concursului.


Activitatea 2: Elaborarea subiectelor pentru proba suplimentară și a baremului de corectare aferent
Subiectele pentru proba suplimentară și baremul de corectare aferent sunt realizate de către experții desemnați, iar comisia de concurs nu are nicio responsabilitate în cadrul acestei activități. 
Activitatea 3: Notificarea comisiei de concurs cu privire la desfășurarea și evaluarea probei suplimentare
Comisia de concurs este informată de către experții desemnați despre desfășurarea și rezultatul probei suplimentare. Secretarul comisiei primește rezultatele centralizate din partea experților, publicându-le în platforma informatică și pe site-ul instituției sau autorității publice. 
Activitatea 4: Depunerea contestațiilor cu privire la rezultatele probei suplimentare
Candidații care nu sunt de acord cu rezultatele probei suplimentare pot depune contestații, conform procedurilor pentru organizarea şi desfăşurarea probei suplimentare aprobate prin act administrativ al conducătorilor autorităţilor sau instituţiilor publice şi publicate pe pagina de internet a acestora, conform art. 21 alin. (6) din Anexa nr. 8 la Codul administrativ.
Activitatea 5: Soluționarea contestațiilor și comunicarea rezultatelor finale
Experții însărcinați cu evaluarea competențelor specifice sunt cei responsabili de soluționarea contestațiilor, conform subiectelor și baremului de corectare elaborat de aceștia. Similar activității de notare și comunicare a rezultatelor, comisia de concurs este informată de progresul notării probei suplimentare, iar secretarul comisiei primește rezultatele contestațiilor din partea experților, publicându-le în platforma informatică și pe site-ul instituției sau autorității publice.
Doar candidații care au promovat cu succes proba suplimentară, se pot prezenta la proba următoare.
12.4.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea canalelor de comunicare deschise între membrii comisiei de concurs și experții responsabili cu organizarea și desfășurarea probei suplimentare.
· pregătirea unui plan de rezervă din partea comisiei de concurs și a experților pentru gestionarea situațiilor neprevăzute, precum întreruperea curentului electric sau alte urgențe.
· acolo unde este necesar personal auxiliar pentru supravegherea probelor suplimentare de concurs, este recomandat ca experții să implice comisia de concurs și să instruiască membrii acesteia cel târziu în ziua desfășurării probei suplimentare

	ALTE RECOMANDĂRI:
· Verificarea și pregătirea locației în care se va desfășura proba suplimentară, asigurând că aceasta îndeplinește toate condițiile necesare pentru o desfășurare fără perturbări și în condiții optime.
· Asigurarea unei locații pentru desfășurarea probei suplimentare care să fie bine aerisită și luminată, ideal cu lumină naturală.
· Organizarea supravegherii probei suplimentare într-un mod care să prevină frauda și să permită monitorizarea eficientă a tuturor candidaților.
· Asigurarea că există suficiente echipamente și materiale pentru toți candidații care s-au prezentat pentru desfășurarea probei suplimentare.
	
	DE EVITAT:
· Permiterea discuțiilor între candidați înaintea începerii probei suplimentare, ori permiterea utilizării echipamentelor neautorizate (de exemplu, telefoane, ceasuri inteligente) în timpul probei suplimentare.
· Lipsa comunicării clare a regulilor de desfășurare a probei și a consecințelor nerespectării acestora, pentru a asigura că toți candidații înțeleg așteptările.
· Ignorarea nevoilor candidaților în timpul probei scrise, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
· Intervenția interpretărilor subiective sau preferințelor personale în evaluarea probei suplimentare.


12.1. [bookmark: _Toc194480406]Etapa 5 – Pregătirea și desfășurarea probei scrise
12.1.1. Schema logică a etapelor și pașilor de parcurs în cadrul etapei

Description automatically generated with medium confidence]
12.1.2. Descrierea etapei și pașilor ce necesită derulare
Activitatea 1: Elaborarea subiectelor pentru proba scrisă și a baremului de corectare aferent
Comisia de concurs este responsabilă pentru elaborarea subiectelor și a baremului de corectare pentru proba scrisă, în conformitate cu bibliografia și tematica incluse în cadrul anunțului privind organizarea etapei de selecție. 
Subiectele trebuie să fie relevante pentru funcția publică pentru care se organizează concursul de promovare și să evalueze cunoștințele de specialitate teoretice, precum și abilitățile specifice, practice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ.
Pentru fiecare subiect elaborat, ca parte a baremului de corectare, comisia de concurs stabilește punctajul maxim pentru fiecare subiect, care se comunică odată cu subiectele. Punctajul maxim stabilit pentru subiectele de sinteză nu poate depăși 30% din punctajul probei scrise de 100 de puncte, diferența de punctaj fiind alocată celorlalte tipuri de subiecte prevăzute la art. 163 din Anexa nr. 10 la Codul administrativ.
Activitatea 2: Pregătirea pentru desfășurarea probei scrise
În ziua desfășurării probei scrise, comisia de concurs trebuie să asigure pregătirea locației desfășurării probei de concurs. Astfel, comisia se asigură în primul rând că spațiul alocat este adecvat, bine iluminat, ventilat și liniștit pentru a permite candidaților să deruleze proba fără perturbări și în condiții optime de testare. Comisia de concurs se asigură că pregătește și pune la dispoziție echipamente și materiale necesare pentru desfășurarea probei, asigurând în fiecare locație / sală ciorne și echipamente de scris candidaților. De asemenea se ocupă de aranjarea locației / sălii într-o manieră în care să permită supravegherea eficientă a tuturor candidaților și să prevină posibilitatea de fraudă sau colaborare între candidați. Concomitent, comisia de concurs va asigura și accesibilitatea pentru toți candidații și în condițiile prevăzute de Legea nr. 448/2006, cu modificările și completările ulterioare. Înainte de începerea probei scrise, la locul desfăşurării acesteia, dacă este cazul, comisia de concurs afișează repartizarea pe săli a candidaţilor.
În urma extragerii subiectelor pentru proba scrisă și pe baza art. 163 din Anexa nr. 10 la Codul administrativ, comisia de concurs decide durata probei scrise în funcţie de gradul de dificultate și complexitate a subiectelor extrase, însă fără ca aceasta să poată depăși 3 ore. De asemenea, membrii comisie de concurs verifică și se asigură că punctajul stabilit în baremul de corectare al celor două seturi de subiecte extrase din platforma informatică respectă prevederile art. 163, conform căruia punctajul maxim stabilit pentru subiectele de sinteză nu poate depăși 30% din punctajul probei scrise de 100 de puncte, diferența de punctaj fiind alocată celorlalte tipuri de subiecte.
Potrivit art. 163 din Anexa nr. 10 la Codul administrativ, seturile de subiecte extrase din instrumentul informatic de extragere a subiectelor se semnează de toţi membrii comisiei de concurs și se închid în plicuri sigilate purtând ștampila autorităţii sau a instituţiei publice organizatoare. 
Activitatea 3: Desfășurarea probei scrise
Pot participa la proba scrisă numai candidaţii declaraţi „admis” la proba de verificare a eligibilităţii candidaţilor sau, în cazul în care concursul de promovare presupune și organizarea unei probe suplimentare, numai candidaţii declaraţi „admis” la proba suplimentară. 
Înainte de începerea probei scrise se face apelul nominal al candidaţilor, potrivit art. 163 din Anexa nr. 10 la Codul administrativ, în vederea îndeplinirii formalităţilor prealabile, respectiv verificarea identităţii pe baza cărții de identitate, și se înmânează, spre asumare prin semnătură olografă, formularul de înscriere. Candidaţii care nu sunt prezenţi la efectuarea apelului nominal, care nu pot face dovada identităţii prin prezentarea cărţii de identitate ori care nu îşi asumă, prin semnătură olografă, formularul de înscriere sunt consideraţi absenţi.
Înaintea desigilării plicurilor cu subiectele de concurs și începerii probei scrise, candidaţii sunt informaţi cu privire la regulile de redactare a lucrărilor în cadrul probei scrise, precum şi la cazurile de anulare a lucrărilor, iar aceştia semnează pentru luare la cunoştinţă.
La ora stabilită pentru începerea probei scrise, comisia de concurs prezintă candidaţilor seturile de subiecte și invită un candidat să extragă un plic cu subiectele de concurs, conform art. 163 al Anexei nr. 10 la Codul administrativ. În cazul în care, din cauza numărului mare al candidaţilor sau a prezenţei unor candidaţi cu dizabilităţi, proba scrisă se susţine în mai multe săli, comisia de concurs se asigură că extragerea plicului cu subiecte se face într-o singură sală, în prezenţa a cel puţin câte unui candidat din celelalte săli. În măsura în care candidatul cu dizabilităţi, dacă este cazul, nu doreşte să fie prezent la extragerea plicului cu subiecte într-o altă sală, prezenţa sa nu este obligatorie.
După începerea comunicării subiectelor este interzis accesul candidaţilor care întârzie sau al oricărei persoane, cu excepţia membrilor comisiei de concurs, a persoanelor care asigură secretariatul comisiei de concurs, precum și a persoanei/persoanelor responsabile cu monitorizarea şi supravegherea audio-video în sălile de concurs, așa cum este stipulat în prevederile art. 163 din Anexa nr. 10 la Codul administrativ. De asemenea, ieşirea din sală a candidaților, anterior finalizării probei scrise, atrage eliminarea din concurs, cu excepţia situaţiilor de urgenţă, în care aceştia pot fi însoţiţi de unul dintre membrii comisiei de concurs sau de persoanele care asigură secretariatul.
Secretarul comisiei de concurs preia lucrarea scrisă a candidatului, care are obligația de a o preda, potrivit art. 163 din Anexa nr. 10 la Codul administrativ, și să semneze borderoul special întocmit în acest sens. Borderoul de predare a lucrărilor se păstrează de către secretarul comisiei de concurs până la notarea probei scrise şi se arhivează la dosarul de concurs.
Activitatea 4: Notarea probei scrise conform baremului de corectare și comunicarea rezultatelor
Potrivit art. 163 din Anexa nr. 10 la Codul administrativ, notarea probei scrise se face în termen de maxim 3 zile lucrătoare de la finalizarea fiecărei probe.
Fiecare membru al comisiei corectează fiecare lucrare scrisă, fără să desigileze informațiile cu caracter personal ale candidaților, conform baremului de corectare stabilit pentru fiecare subiect în parte. Punctajele se acordă, potrivit art. 163 din Anexa nr. 10 la Codul administrativ, de către fiecare membru al comisiei de concurs, pentru fiecare lucrare scrisă, și se notează în fişa individuală. 
Ulterior corectării tuturor lucrărilor de către toți membrii comisiei, aceștia verifică fișă individuală a fiecărui candidat pentru a observa dacă există diferențe mai mari de 10 puncte între punctajele acordate de membrii comisiei de concurs. 
Atunci când nu există diferențe mai mari de 10 puncte între punctajele acordate, se acordă punctajul pentru proba scrisă pe baza mediei aritmetice a punctajelor acordate de fiecare membru al comisiei de concurs, conform art. 163 din Anexa nr. 10 la Codul administrativ.
Atunci când se înregistrează diferenţe mai mari de 10 puncte, potrivit art. 163 din Anexa nr. 10 la Codul administrativ, lucrarea se recorectează de către toţi membrii acesteia. Procedura recorectării se efectuează o singură dată, iar, în cazul menţinerii acestei diferenţe și după recorectare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală.
Comisia de concurs declară „admiși” sau „respinși” candidații a căror punctaj este de minim 50 de puncte în cazul promovării în clasă potrivit art. 163 din Anexa nr. 10 la Codul administrativ.
La final, membrii comisiei de concurs desigilează lucrările de concurs, iar secretarul comisiei de concurs preia informațiile candidatului și punctajul aferent obținut la proba scrisă, centralizându-le într-un document pentru a le comunica. Secretarul încarcă rezultatele în platforma informatică de concurs și pe site-ul instituției organizatoare, comunicând astfel către candidați rezultatele probei scrise împreună cu data, ora şi locul susţinerii probei interviului, conform art. 163 din Anexa nr. 10 la Codul administrativ.
Activitatea 5: Depunerea contestațiilor cu privire la rezultatele probei scrise
Candidații care nu sunt de acord cu rezultatele probei scrise pot depune contestații în termen de o zi lucrătoare de la data afișării rezultatului, prin intermediul platformei informatice de concurs.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor.
Comisia de soluţionare a contestaţiilor verifică și analizează lucrarea doar pentru candidatul contestatar, fiecare membru al comisiei de soluţionare a contestaţiilor acordând punctaje şi notându-le în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat.
Potrivit art. 163 din Anexa nr. 10 la Codul administrativ, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau diferenţă de punctaj mai mare de 10 puncte, candidatul va fi declarat „admis” ori „respins” în funcţie de opinia majoritară, consemnată conform secțiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală.
Secretarul comisiei de soluționare a contestațiilor centralizează într-un document punctajele acordate în urma contestațiilor și deciziile de admitere sau respingere a contestațiilor, după caz. Imediat după soluționarea contestațiilor sau la finalul celor 2 zile lucrătoare dedicate soluționării contestațiilor, secretarul încarcă rezultatele în platforma informatică de concurs și pe site-ul instituției organizatoare, comunicând astfel rezultatele contestaţiilor depuse. 
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când sunt se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor. 
În cazul respingerii contestaţiei, candidatul se poate adresa instanţei de contencios administrativ, în condiţiile legii. 
12.1.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea confidențialității subiectelor de concurs de promovare între membrii comisiei până în momentul desfășurării probei scrise, pentru a preveni scurgerile de informații și pentru a asigura integritatea procesului de promovare;
· menținerea confidențialității rezultatelor și a datelor cu caracter personal ale candidaților pe tot parcursul concursului de promovare; 
· comunicarea rezultatelor la fiecare probă de concurs, precum și a rezultatelor finale, cu respectarea protejării datelor cu caracter personal ale candidaților;
· respectarea termenelor stabilite pentru concursul de promovare, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra desfășurării etapei de selecție.
· asigurarea unei evaluări obiective și imparțiale a lucrărilor scrise, respectând baremul de corectare și procedurile stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat

	ALTE RECOMANDĂRI:
· Verificarea și pregătirea locației în care se va desfășura proba scrisă, pentru a îndeplini condițiile necesare pentru o desfășurare fără perturbări și în condiții optime.
· Asigurarea unei locații care să fie bine aerisită și luminată, ideal cu lumină naturală.
· Acolo unde este cazul, solicitarea de personal suplimentar pentru a asigura supravegherea optimă a candidaților, în raport cu numărul acestora. 
· Organizarea supravegherii probei scrise într-un mod care să prevină frauda.
· Verificarea și asigurarea conformității cu toate reglementările relevante, inclusiv cele privind accesibilitatea pentru persoanele cu dizabilități.
· Asigurarea că există suficiente echipamente și materiale pentru toți candidații care s-au prezentat pentru desfășurarea probei scrise.
	
	DE EVITAT:
· Permiterea discuțiilor între candidați înaintea începerii probei scrise, ori permiterea utilizării echipamentelor neautorizate (de exemplu, telefoane, ceasuri inteligente) în timpul probei scrise.
· Lipsa comunicării clare a regulilor de desfășurare a probei și a consecințelor nerespectării acestora, pentru a asigura că toți candidații înțeleg așteptările.
· Ignorarea nevoilor candidaților în timpul probei scrise, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
· Folosirea unor interpretări subiective sau a preferințelor personale în evaluarea lucrărilor scrise.

12.2.1. Schema logică a etapelor și pașilor de parcurs în cadrul activității

12.2.2. Descrierea etapei și pașilor ce necesită derulare
Activitatea 1: Elaborarea planului de interviu 
Comisia de concurs este responsabilă pentru elaborarea planului de interviu, în conformitate cu bibliografia și tematica comunicate în cadrul anunțului, în ziua desfășurării probei interviului. 
Planul de interviu trebuie să fie relevant pentru funcția publică pentru care se organizează concursul de promovare și să verifice îndeplinirea competențelor specifice necesare exercitării funcţiei publice, care nu au fost verificate prin alte probe, precum și motivaţia candidaţilor. 
Pentru elaborarea planului de interviu, membrii comisiei de concurs trebuie să țină cont de următoarele criterii de evaluare pentru promovarea în clasă, stipulate în art. 163 din Anexa nr. 10 la Codul administrativ: 
	Criterii de evaluare

	   a) capacitatea de analiză și sinteză; 
   b) abilități de comunicare orală specifică domeniului de specialitate; 
   c) motivaţia candidatului; 
   d) comportamentul în situațiile de criză, relevant pentru domeniul de specialitate; 
   e) orice alte atitudini, aptitudini și abilități care dovedesc îndeplinirea competenţei specifice necesare exercitării funcţiei publice. 


Pentru realizarea acestei activități, în ziua desfășurării probei interviului, membrii comisiei de concurs se întâlnesc pentru a realiza împreună următoarele acțiuni, pas cu pas:
· Parcurg împreună și analizează fișa postului pentru care se organizează concursul de promovare, competențele specifice postului, bibliografia și tematica de specialitate incluse în anunțul privind organizarea etapei de selecție, precum și criteriile de evaluare obligatorii pentru elaborarea planului de interviu.
· Analizează împreună aspectele evaluate până în prezent în cadrul probelor de concurs anterioare și concep o listă cu aspectele ce nu au fost verificate sau necesită verificare suplimentară. 
· Pentru fiecare din criteriile evaluate stabilite și incluse în planul de interviu, comisia de concurs stabilește punctajul maxim acordat, cumulând în total 100 de puncte.
· Pentru fiecare din criteriile evaluate incluse în planul de interviu și în baza punctajelor maxime acordate acestor criterii, membrii comisiei concep și formulează întrebările pe care vor să le adreseze în cadrul probei interviului, dezbătând și împărtășind perspectivele diferite și modificând în consecință, după caz. Este important ca membrii comisiei de concurs să formuleze cel puțin o întrebare pentru fiecare criteriu din planul de interviu.
· Ulterior, comisia de concurs se întâlnește și selectează întrebările formulate de fiecare membru. Atunci când este cazul, membrii comisiei dezbat și împărtășesc perspectivele diferite asupra formulării și modului de evaluare a criteriilor prin întrebări, modificând în consecință.
· Pe durata desfășurării interviului, fiecare membru al comisiei de concurs adresează cel puţin o întrebare candidatului.
În elaborarea planului de interviu și a întrebărilor concepute pentru fiecare criteriu din planul de evaluare, se recomandă membrilor comisiei de concurs să țină cont de următoarele recomandări pentru formularea întrebărilor, precum și pentru formularea întrebărilor suplimentare de clarificare ce vor fi adresate candidaților în timpul desfășurării probei:
· Să fie specifice: aceasta presupune asigurarea că întrebările formulate vizează aspectele enumerate de comisia de evaluare ca fiind necesare pentru verificare, precum și utilizarea unui limbaj precis, care evită generalitățile. De exemplu, în locul întrebărilor vagi precum „Cum lucrați în echipă?” este recomandat să se solicite candidaților detalii specifice prin întrebări de tipul: „Vă rugăm să descrieți o situație concretă în care ați colaborat în echipă pentru a atinge un obiectiv comun. Care a fost contribuția dumneavoastră specifică și care a fost rezultatul obținut în acest context?”
· Să urmărească exemple concrete: este esențial ca întrebările adresate să stimuleze candidații să ofere exemple concrete din experiența lor profesională anterioară, evitând scenariile ipotetice. Prin modul de formulare al întrebării de către comisia de concurs, candidații ar trebui încurajați să relateze despre o situație particulară, responsabilitățile pe care le-au avut, acțiunile întreprinse și impactul acestora.
· Să fie formulate utilizând termeni de tipul „Cum...”, „Ce...”, „Care...”: astfel de întrebări sunt considerate deschise și creează contextul pentru candidați de a oferi informații detaliate și specifice. De exemplu, întrebările precum „Ce etape ați parcurs pentru a gestiona un furnizor dificil?” sau „Cum ați gestionat o situație în care ați avut mai multe sarcini necesar de finalizat în aceeași perioadă și cu aceeași importanță?” încurajează candidații să ofere răspunsuri detaliate și informative. Este important să se evite întrebările care generează răspunsuri binare de tipul „Da” sau „Nu”, deoarece acestea nu oferă suficiente detalii pentru a evalua sau verifica motivația și competențele specifice ale candidatului în contextul dat.
· Să fie însoțite de întrebări de clarificare, atunci când este cazul: în cazul în care răspunsurile candidaților nu sunt suficient de explicite sau detaliate pentru o evaluare adecvată, este indicat să se solicite clarificări sau informații suplimentare. O întrebare de clarificare ar putea fi formulată astfel: „Ne puteți furniza informații suplimentare referitoare la rolul și responsabilitățile dumneavoastră în contextul descris? Care erau așteptările față de dumneavoastră în acea situație?”. 
Pentru a urma bunele practici în domeniu, se recomandă utilizarea unui interviu bazat pe competențe (uneori denumit „interviu comportamental” sau „interviu bazat pe criterii”). Acesta este un tip particular de interviu structurat în care întrebările intervievatorului sunt direcționate pentru a stabili calitățile sau capacitățile candidatului pe un număr de dimensiuni specifice ale comportamentului legate de locul de muncă (competențe). Întrebările se concentrează de obicei pe obținerea unor exemple specifice din partea candidaților, descriind situații în care aceștia ar fi putut (sau nu) să demonstreze comportamentele necesare. Acestea sunt investigate într-un mod sistematic de către intervievator pentru a construi o imagine a punctelor forte și a slăbiciunilor relative ale candidatului în legătură cu competența specifică respectivă.
Printre avantajele utilizării unei astfel de metode de intervievare, se regăsesc următoarele:
· Evaluare obiectivă și consistentă: Interviul structurat bazat pe competențe utilizează un set prestabilit de întrebări și criterii pentru a evalua fiecare candidat. Aceste întrebări sunt concepute pentru a măsura competențele specifice necesare pentru rolul respectiv. Această abordare asigură o evaluare uniformă și consistentă a tuturor candidaților, reducând subiectivitatea și părtinirea comisiei de concurs și făcând mai ușoară compararea între candidați.
· Corelarea întrebărilor cu cerințele funcției publice: Întrebările sunt dezvoltate pe baza competențelor cheie identificate pentru rolul respectiv, asigurând că evaluarea se concentrează pe aspectele esențiale ale performanței în cadrul postului. Această corelare între întrebări și cerințele rolului permite o evaluare precisă a abilităților și competențelor relevante pentru succesul în acel post, facilitând selecția candidaților cel mai bine pregătiți.
· Prezicerea performanței viitoare: Interviurile bazate pe competențe evaluează experiențele și realizările anterioare ale candidaților în contextul competențelor necesare, ceea ce ajută la prezicerea performanței lor viitoare. Datorită focalizării pe exemple concrete de competențe aplicate în trecut, aceste interviuri oferă indicatori puternici ai modului în care candidatul ar putea performa în rolul vizat.
· Reducerea apariției prejudecăților inconștiente: Structurarea întrebărilor și evaluarea răspunsurilor pe baza unor criterii clare ajută la limitarea influenței prejudecăților inconștiente din partea intervievatorului. Această abordare minimizează efectele subiectivității, opiniilor personale și presupunerilor automate, asigurând un concurs pe post mai echitabil și bazat pe meritocrație.
· Evaluarea abilităților practice: Întrebările bazate pe competențe sunt concepute pentru a evalua atât abilitățile tehnice, cât și soft skills, cum ar fi comunicarea, gestionarea timpului, rezolvarea problemelor și lucrul în echipă. Permite evaluarea completă a competențelor necesare pentru rolul respectiv, oferind o imagine holistică a capacităților candidatului.
· Creșterea credibilității și transparentei procesului: Utilizarea unui format standardizat și a unor criterii de evaluare clare crește transparența față de candidați, ceea ce conduce la menținerea unei bune reputații și la încrederea candidaților în administrația publică.
· Facilitarea antrenării și evaluării intervievatorilor în cadrul comisiei de concurs: interviurile structurate bazate pe competențe permit o instruire mai ușoară și mai eficientă a intervievatorilor din cadrul comisiei de concurs, deoarece aceștia pot învăța să aplice aceleași criterii și întrebări pentru toți candidații. Asigură că intervievatorii sunt bine pregătiți și că aplică aceleași standarde de evaluare, îmbunătățind consistența și acuratețea procesului de promovare.
· Documentare și evaluare ușoară a performanței în cadrul probei de concurs: Răspunsurile sunt evaluate pe baza unor criterii prestabilite, ceea ce facilitează documentarea și compararea evaluărilor între candidați. Permite o evaluare mai ușoară și mai obiectivă a performanței fiecărui candidat, oferind o bază solidă pentru luarea deciziilor de angajare.
· Identificarea dezvoltării necesare: Evaluarea competențelor poate evidenția zonele în care candidatul are nevoie de dezvoltare suplimentară, chiar dacă este selectat pentru rol. Permite crearea unor planuri de dezvoltare profesională adaptate, contribuind la succesul și integrarea eficientă a funcționarului public în instituție.
 Activitatea 2: Pregătirea pentru desfășurarea probei interviului
Similar tuturor probelor de concurs, în ziua desfășurării probei interviului, comisia de concurs trebuie să asigure pregătirea locației desfășurării probei de concurs, prin asigurarea unei săli adecvate, iluminate, ventilate și liniștite pentru a permite candidaților să performeze în cadrul probei fără perturbări și în condiții optime de testare. De asemenea, secretarul comisiei de concurs se asigură că pregătește echipamentele necesare pentru înregistrarea audio-video a modului în care se desfășoară proba interviului. 
Activitatea 3: Desfășurarea probei interviului
Potrivit art. 163 din Anexa nr. 10 la Codul administrativ, proba interviului se susţine de regulă, într-un termen de 8 zile lucrătoare de la data afişării rezultatului probei scrise pentru promovarea în clasă. Excepție de la aceasta o face situația în care pentru proba scrisă a fost admis sau s-a prezentat un singur candidat, care ulterior promovează această probă. În acest caz, la cererea scrisă a candidatului și cu acordul membrilor comisiei de concurs, preşedintele comisiei de concurs poate aproba reducerea termenului prevăzut pentru susţinerea interviului doar în situațiile în care candidatul a luat cunoştinţă despre rezultatul probei scrise și nu intenţionează contestarea rezultatului obţinut la proba scrisă.
Înainte de începerea probei, un membru al comisie de concurs face apelul nominal al candidaţilor și îi invita în sala de desfășurarea a probei de interviu, în vederea îndeplinirii formalităţilor prealabile, respectiv verificarea identităţii pe baza cărții de identitate. Candidaţii care nu sunt prezenţi la efectuarea apelului nominal ori care nu pot face dovada identităţii prin prezentarea cărţii de identitate sunt consideraţi absenţi.
Pentru fiecare candidat în parte, comisia de concurs se prezintă și prezintă candidaţilor modalitatea de desfășurare a probei, oferindu-le detalii despre înregistrarea audio-video a probei, cum vor fi adresate întrebările și întrebările de clarificare, și modalitatea în care comisia de concurs așteaptă răspunsurile formulate din partea candidaților. Conform bunelor practici, evaluarea competențelor specifice este mai facilă atunci când candidatul formulează răspunsul conform următorilor parametri:
· Prezentarea situației: candidatul descrie, pe scurt, situația / contextul în care a acționat, de exemplu, o sarcină de serviciu, un proiect, un conflict în echipă
· Specificarea sarcinii proprii: candidatul explică rolul, sarcina sau responsabilitatea proprie în situația prezentată
· Enumerarea acțiunilor întreprinse: candidatul detaliază acțiunile specifice pe care le-a întreprins pentru a îndeplini rolul, sarcina sau responsabilitatea proprie 
· Descrierea rezultatului: candidatul prezintă rezultatele obținute sau impactul acțiunilor proprii în situația prezentată
Fiecare membru al comisiei de concurs adresează cel puţin o întrebare candidatului. Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare în condiţiile legii.
Pe parcursul derulării discuției, membrii comisiei se pot confrunta adesea cu răspunsuri care oferă informații insuficiente pentru verificarea competențelor specifice sau a motivației, ce pot induce în eroare sau distorsiona realitatea. Astfel de răspunsuri pot părea, la prima vedere, corecte; la o analiză mai atentă însă, se dovedește că ele nu oferă dovezi concrete și suficiente privind situațiile prezentate. De cele mai multe ori, aceste răspunsuri sunt exprimate în următoarele forme:
· Opinii personale, în locul informațiilor concrete: astfel de afirmații reflectă mai degrabă părerea candidatului în raport cu o situație sau un eveniment, fără a oferi o perspectivă concretă asupra comportamentului trecut, de exemplu, „Mă acomodez foarte ușor într-un colectiv nou”. În astfel de situații, membrii comisiei de concurs pot adresa o întrebare clarificatoare care să solicite candidatului să prezinte o situație concretă, formulând răspunsul în parametrii solicitați: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse.
· Afirmații teoretice sau orientate spre viitor: astfel de afirmații indică ceea ce un candidat crede că ar face într-o anumită situație, fără a oferi informații despre comportamentul trecut, de exemplu: „Într-o astfel de situație, m-aș asigura că membrii echipei primesc sprijinul necesar pentru a respecta termenul limită.” În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței. 
· Răspunsuri vagi: acestea sunt, de obicei, rezumate sau descrieri ale mai multor acțiuni anterioare prezentate într-o manieră generală, de exemplu, „Am ținut tot timpul cont de interesul părților interesate și am lucrat întotdeauna bine în echipă”. În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței.
De asemenea, pe parcursul derulării discuției, pentru a evalua ulterior cât mai obiectiv răspunsurile candidaților pe baza criteriilor urmărite în planul de interviu, se recomandă membrilor comisiei să:
· Utilizeze ghiduri de interviu cât mai detaliate, pentru a asigura surprinderea tuturor elementelor necesare pentru evaluare. 
· Observe, înregistreze și noteze cât mai multe detalii din performanța candidatului în cadrul probei (răspunsurile formulate de către candidați, pe baza modelului de formulare expus: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse, elemente de limbaj non-verbal), și re-analizarea acestor informații înainte de acordarea notei (mai ales dacă notarea nu poate fi realizată imediat după finalizarea interviului).
Activitatea 4: Notarea probei interviului conform baremului de corectare și comunicarea rezultatelor
Potrivit art. 163 din Anexa nr. 10 la Codul administrativ, notarea probei interviului se face în termen de 3 zile lucrătoare de la finalizarea acesteia.
Fiecare membru al comisiei acordă punctaje pentru fiecare dintre criteriile de evaluare prevăzute și a punctajelor maxime stabilite de comisia de concurs pentru aceste criterii prin planul de interviu, notând în fişa individuală punctajul total. Fiecare membru al comisiei de concurs are obligația de a completa fișa individuală cu evaluarea proprie a fiecărui candidat. Ulterior acordării punctajelor de către toți membrii comisiei, secretarul comisiei de concurs verifică fișă individuală a fiecărui candidat pentru a observa dacă există diferențe mai mari de 10 puncte între punctajele acordate de membrii comisiei de concurs. 
Atunci când nu există diferențe mai mari de 10 puncte între punctajele acordate se acordă punctajul pentru proba interviului pe baza mediei aritmetice a punctajelor acordate de fiecare membru al comisiei de concurs, conform art. 163 din Anexa nr. 10 la Codul administrativ. 
Atunci când se înregistrează diferenţe mai mari de 10 puncte, potrivit art. 163 din Anexa nr. 10 la Codul administrativ, membrii comisiei reevaluează o singură dată criteriile de evaluare, iar, în cazul menţinerii acestei diferenţe și după reevaluare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală. 
Comisia de concurs, potrivit art. 163 din Anexa nr. 10 la Codul administrativ, declară „admiși” candidații care au obținut un punctaj de minim 50 de puncte în cazul concursurilor organizate pentru promovarea în clasă.
La final, secretarul comisiei de concurs preia informațiile candidatului și punctajul aferent obținut la proba interviului notând în fișa individuală, și centralizându-le într-un document cu notele tuturor candidaților evaluați, pentru a le comunica. Secretarul încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel către candidați rezultatele probei interviului.
Activitatea 5: Depunerea contestațiilor cu privire la rezultatele probei interviului
Candidații care nu sunt de acord cu rezultatele probei interviului pot depune contestații în termen de o zi lucrătoare de la data afișării rezultatului, conform art. 163 din Anexa nr. 10 la Codul administrativ prin intermediul platformei informatice de concurs.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 163 din Anexa nr. 10 la Codul administrativ.
Comisia de soluţionare a contestaţiilor verifică și analizează înregistrările răspunsurilor la interviu doar pentru candidatul contestatar, fiecare membru al comisiei de soluţionare a contestaţiilor acordând punctaje criteriilor de evaluare şi notând punctajul total în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat.
Potrivit art. 163 din Anexa nr. 10 la Codul administrativ, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau diferenţă de punctaj mai mare de 10 puncte, candidatul va fi declarat „admis” ori „respins” în funcţie de opinia majoritară, consemnată conform secțiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală. 
Comisia de soluționare a contestațiilor, potrivit art. 163 din Anexa nr. 10 la Codul administrativ, admite contestația modificând punctajul acordat de comisia de concurs în situația în care punctajul acordat de comisia de soluționare a contestațiilor la interviu este mai mare decât cel acordat de concurs. Tot potrivit art. 163, contestația este respinsă în cazul în care punctajul acordat de comisia de soluționare a contestațiilor este mai mic sau egal cu cel acordat de comisia de concurs. 
Secretarul comisiei de soluționare a contestațiilor centralizează într-un document punctajele acordate în urma contestaţiilor și deciziile de admitere sau respingere a contestațiilor, după caz. Imediat după soluționarea contestațiilor sau la finalul celor 2 zile lucrătoare dedicate soluționării contestațiilor, secretarul încarcă rezultatele în platforma informatică de concurs și pe site-ul instituției organizatoare, comunicând astfel rezultatele contestaţiilor depuse. 
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor. 
12.2.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea înregistrării audio-video a interviului, conform procedurilor stabilite, pentru a avea o evidență clară a discuțiilor și pentru a analiza și asigura soluționarea eventualelor contestații.
· menținerea confidențialității rezultatelor și a informațiilor personale ale candidaților pe tot parcursul desfășurării concursului de promovare și comunicare a rezultatelor.
· respectarea termenelor stabilite pentru etapa de selecție a concursului de promovare, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra procesului de promovare.
· asigurarea unei evaluări obiective și imparțiale a răspunsurilor candidaților în cadrul interviului, respectând planul și criteriile de evaluare stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat

	ALTE RECOMANDĂRI:
· Verificarea și pregătirea locației în care se va desfășura proba interviului, pentru a îndeplini toate condițiile necesare pentru o desfășurare fără perturbări și în condiții optime.
· Asigurarea unei locații pentru desfășurarea probei interviului care să fie bine aerisită și luminată, ideal cu lumină naturală.
· Simularea desfășurării probei interviului de către membrii comisiei de concurs pentru a identifica și a remedia orice posibile probleme logistice sau de comunicare.
· Asigurarea conformității cu reglementările relevante, inclusiv cele privind accesibilitatea pentru persoanele cu dizabilități.
· Asigurarea că toate echipamentele necesare (de exemplu, înregistrare audio-video) sunt funcționale și pregătite pentru utilizare.
· Menținerea unei abordări consecvente și adresarea acelorași întrebări cu aceleași formulări tuturor candidaților, pentru a asigura echitatea procesului de promovare.
· Solicitarea clarificărilor sau detaliilor suplimentare atunci când răspunsurile candidaților nu sunt suficient de explicite.
	
	DE EVITAT:
· Crearea unei atmosfere de interviu stresante sau intimidante, care ar putea afecta capacitatea candidaților de a răspunde eficient la întrebări. 
· Formularea întrebărilor care ar putea sugera un răspuns sau care ar putea reflecta opinii personale. 
· Includerea întrebărilor în planul interviului, sau adresarea lor în timpul desfășurării probei, care ar putea discrimina candidații pe baza opiniilor politice, activității sindicale, religiei, etniei, stării materiale, originii sociale sau altor criterii irelevante pentru evaluarea competențelor profesionale.
· Ignorarea nevoilor candidaților în timpul probei interviului, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.




12.3. [bookmark: _Toc194480408]Etapa 7 – Comunicarea rezultatelor finale a concursului de promovare
12.3.1. Schema logică a etapelor și pașilor de parcurs în cadrul activității

12.3.2. Descrierea etapei și pașilor ce necesită derulare
Activitatea 1: Realizarea raportului final al concursului de promovare
La finalul concursului, secretarul comisiei de concurs redactează raportul final care include informații despre desfășurarea concursului și rezultatele obținute de candidați, și este semnat de membrii comisiei de concurs, membrii comisiei de soluționare a contestațiilor, expertul desemnat, dacă este cazul, și de secretarul comisiei. Fişele individuale ale tuturor membrilor comisiei se anexează raportului.
Activitatea 2: Comunicarea rezultatelor finale
În termen de 3 zile lucrătoare de la data afişării rezultatelor ultimei probe, secretarul comisiei de concurs preia informațiile centralizate și raportul final al etapei de selecție și le încarcă în platforma informatică de concurs, informând astfel candidații de rezultatele finale ale etapei de selecție și candidatul declarat „admis” în procesul de promovare pe funcția publică.
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor.
12.3.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea că toate rezultatele sunt centralizate cu acuratețe și că deciziile de „admitere” sau „respingere” sunt înregistrate corect, în conformitate cu punctajele obținute de candidați și criteriile stabilite în Anexa nr. 10 la Codul administrativ.
· comunicarea rezultatelor finale prin toate canalele disponibile, atât prin platforma informatică de concurs, cât și pe site-ul instituției, pentru a garanta că toți candidații au acces la informații

	ALTE RECOMANDĂRI:
· Verificarea finală a raportului și a rezultatelor pentru a evita orice erori, înainte de comunicarea rezultatelor.
· Pregătirea tuturor documentelor/ informațiilor (lucrări scrise, înregistrară video etc.) prelucrate despre candidați pe parcursul procesului pentru a le pune la dispoziție candidaților ce pot depune cerere să le acceseze. 
	
	DE EVITAT:
· Întârzierea în centralizarea rezultatelor și în întocmirea raportului final.
· Omiterea tuturor semnăturilor necesare pe raportul final sau a anexării documentelor relevante, care ar putea duce la contestarea validității procesului de promovare.



12.4. [bookmark: _Toc194480409]Etapa 8 – Modificarea raportului de serviciu prin promovare în clasă
12.4.1. Schema logică a etapelor și pașilor de parcurs în cadrul activității

12.4.2. Descrierea etapei și pașilor ce necesită derulare
Activitatea 1: Emiterea actului administrativ de numire
În urma încheierii cu succes a concursului de promovare în clasă, se va emite actul administrativ de numire conform art. 148 din Anexa nr. 10 la Codul administrativ, după cum urmează:
· Emiterea în termen legal - actul administrativ de numire în funcția publică pe care s-a promovat trebuie emis de către autoritatea sau instituția publică în termen de 10 zile de la data afișării rezultatelor finale ale promovării​.
· Conținutul actului administrativ – actul administrativ trebuie să includă informații esențiale privind temeiul legal al numirii, drepturile salariale conform legislației, și detalii specifice funcției publice nou ocupate, cum ar fi categoria, clasa, gradul profesional și locul desfășurării activității​.
· Efectele juridice ale actului administrativ - actul administrativ produce efecte juridice de la data precizată expres în actul administrativ, cu condiția comunicării sale prealabile funcționarului public. În situaţia în care în actul administrativ nu este prevăzută expres data de la care acesta produce efecte juridice sau în situaţia în care comunicarea se realizează ulterior datei prevăzute expres în actul administrativ, efectele se aplică de la data comunicării actului administrativ​.
Activitatea 2: Actualizarea dosarului de personal
Conform art. 149 din Anexa nr. 10 la Codul administrativ, la emiterea actului administrativ de numire în noua funcție, fișa postului actualizată trebuie anexată în mod obligatoriu. Reprezentantul compartimentului de resurse umane trebuie să se asigure ca aceasta include atribuțiile și responsabilitățile corespunzătoare noului nivel de studii și complexității specifice poziției de clasă superioară ocupate. Fișa postului este revizuită, actualizată și completată cu noi responsabilități sau ajustată prin creșterea complexității atribuțiilor anterior emiterii actului de numire și anexării acesteia. În lipsa anexării fișei postului, funcționarul public poate contesta actul administrativ, invocând această omisiune.
De asemenea, reprezentantul compartimentului de resurse umane se asigură că funcționarul public numit semnează noua fișă a postului și actele adiționale raportului de serviciu și arhivează toate aceste documente la dosarul de personal.
12.4.3. Recomandări și bune practici/ exemple	
În vederea derulării cu succes a acestei etape, se recomandă:
· comunicarea clară funcționarului public a detaliilor despre data intrării în vigoare a actului și efectele juridice pe care le produce.
· semnarea și arhivarea la dosarul de personal a tuturor documentele necesare

	ALTE RECOMANDĂRI:
· Încadrarea în termenele stabilite pentru lege pentru pregătirea actului de numire, pentru a asigura transparența și conformitatea procesului.
· Comunicarea funcționarului proaspăt promovat a detaliilor relevante cu privire la noile activități și responsabilități, pentru o mai bună tranziție.
	
	DE EVITAT:
· Revizuirea necorespunzător sau care nu reflectă noile responsabilități și cerințe specifice funcției superioare ocupate, ducând la dificultăți în înțelegerea noului rol și așteptărilor.
· Ambiguitatea cu privire la data efectelor juridice ale promovării, provocând confuzii cu privire la momentul începerii efective a responsabilităților funcției.





13. [bookmark: _Toc194480410]Promovarea în funcții publice de conducere
Recomandările regăsite în cadrul prezentului ghid privind promovarea într-o funcție publică de conducere  se aplică pentru funcțiile publice din administrația centrală și teritorială începând cu 1 iulie 2024. 
Pentru funcțiile publice din administrația publică locală, recomandările sunt aplicabile, în măsura în care propunerea de reglementare elaborată în acest sens se va aproba și va intra în vigoare, cu mențiunea că aplicarea acesteia este preconizată a se face cel mai devreme începând cu anul 2027, dată până la care concursurile de promovare se organizează conform art. VII din Ordonanța de urgență a Guvernului nr. 121/2023, cu modificările și completările ulterioare. 
În continuare, acest capitol include detalierea tuturor etapelor, activităților și pașilor de proces derulați în vederea utilizării cadrelor de competențe specifice în modificarea raporturilor de serviciu prin promovarea în funcții publice de conducere, precum:
1. Pregătirea prealabilă a concursului de promovare în funcții publice de conducere;
2. Demararea concursului / examenului de evaluare a competențelor în vederea promovării în funcții publice de conducere;
3. Depunerea dosarelor de către candidați și verificarea eligibilității;
4. Pregătirea și desfășurarea probei suplimentare;
5. Pregătirea și desfășurarea probei scrise;
6. Pregătirea și desfășurarea interviului;
7. Comunicarea rezultatelor finale ale concursului de promovare în funcții publice de conducere;
8. Finalizarea procesului de promovare în funcții publice de conducere.

Fiecare subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.

13.1. [bookmark: _Toc194480411]Etapa 1 – Pregătirea prealabilă a concursului de promovare în funcții publice de conducere
13.1.1. Schema logică a pașilor de parcurs în cadrul etapei

13.1.2. Descrierea etapei și activităților ce necesită derulare
Activitatea 1 – Elaborarea planului de promovare 
Conform art. 166 alin. (1)-(2) din Anexa nr. 10 la Codul administrativ, Agenția Națională a Funcționarilor Publici (ANFP) solicită, la un interval de 2 ani, autorităţilor şi instituţiilor publice să stabilească numărul de funcții publice de conducere vacante și cele previzionate către vacantare pentru o perioadă de 2 ani, funcții pe care le includ în planul de promovare și pe care îl transmit în vederea organizării concursului de promovare. Planul de promovare în funcții publice de conducere se aprobă prin hotărârea Guvernului prevăzută la art. 467 alin. (5) din Codul administrativ.
Informarea Agenția Națională a Funcționarilor Publici (ANFP) se comunică în format electronic, prin intermediul portalului de management al funcției publice și funcționarilor publici și cuprinde următoarele informații:
a) denumirea instituţiei publice sau autorităţii;
b) coordonate de contact ale persoanei responsabile din cadrul compartimentului de resurse umane al autorităţii sau instituţiei publice, cuprinzând numele şi prenumele acesteia, funcţia, numărul de telefon şi adresa de e-mail;
c) cod fiscal/CIF;
d) denumirea funcţiilor publice de conducere vacante şi a celor previzionate pentru vacantare pentru următorii doi ani, cu precizarea unui cod unic de identificare pentru fiecare post, precum şi a semestrului din anul în care se vacantează funcţia publică;
e) compartimentul funcţional sau compartimentele funcţionale, după caz, în cadrul căruia sau cărora se regăsesc funcţiile publice.
Conform art. 166 alin. (9) din Anexa nr. 10 la Codul administrativ, planul de promovare în funcţii publice de conducere poate fi revizuit de către Agenţia Naţională a Funcţionarilor Publici, dar nu mai devreme de un an de la data aprobării prin hotărâre a Guvernului, la solicitarea autorităţilor şi instituţiilor publice.
Promovarea într-o funcție publică de conducere este condiționată de existența unui post vacant, conform art. 145 alin. (3) din Anexa nr. 10 la Codul administrativ.
Activitatea 2: Verificarea îndeplinirii criteriilor de eligibilitate
Pentru a putea participa la concursul de promovare într-o funcție publică de conducere vacantă, funcționarii publici trebuie să îndeplinească simultan următoarele condiții de eligibilitate, conform art. 483 alin. (2) la Codul administrativ:
a) funcționarul public trebuie să fie numit într-o funcție publică din clasa I, aceasta fiind o cerință de bază pentru promovarea în funcțiile publice de conducere.
b) funcționarul public trebuie să aibă o vechime minimă într-o funcție de specialitate conform reglementărilor prevăzute. 
(i) 5 ani în specialitatea studiilor necesare exercitării funcției publice, pentru ocuparea funcțiilor publice de conducere de șef serviciu şi secretar general al comunei, precum şi a funcțiilor publice specifice echivalente acestora; 
(ii) 7 ani în specialitatea studiilor necesare exercitării funcției publice, pentru ocuparea funcției publice de conducere.
c) funcționarul trebuie să fie absolvent de studii universitare de master în domeniul administrației publice, management, sau alte domenii relevante pentru poziția vizată. Alternativ, poate deține o diplomă echivalentă recunoscută de legislația națională.
d) funcționarul trebuie să fi acumulat un număr minim de credite profesionale prin participarea la programe de formare, conferințe, seminare, vizite de studiu sau alte activități de perfecționare profesională. În lipsa unui număr minim de credite, este necesară o formare de minim 30 de ore în ultimii 3 ani.
e) funcționarul nu trebuie să aibă sancțiuni disciplinare active la data promovării. 
Activitatea 3: Identificarea competențelor profesionale 
Conform art. 482 alin. (4) din Codul administrativ, pentru promovarea în funcții publice de conducere sunt vizate două tipuri de competențe: 
· competențele generale de conducere - acestea includ abilități esențiale de conducere, precum capacitatea de organizare, abilități de planificare și coordonare, managementul resurselor și deciziilor, comunicare eficientă și lucrul în echipă. Competențele generale sunt considerate îndeplinite de funcționarii care au ocupat deja o funcție de conducere similară sau au experiență minimă de trei ani într-o funcție echivalentă. În caz contrar, funcționarul trebuie să promoveze o probă de testare avansată, organizată de ANFP​.
· competențele specifice - sunt legate de cunoștințele tehnice și de specialitate necesare pentru domeniul particular de activitate al funcției de conducere vizate. Acestea pot include cunoștințe legislative, de procedură administrativă, precum și abilități de gestionare a proiectelor specifice instituției. Verificarea competențelor specifice se face prin probele specifice concursului de promovare.
13.1.3. Recomandări și bune practici/ exemple	
În vederea derulării cu succes a acestei etape, se recomandă:
· comunicarea transparentă a condițiilor de eligibilitate pentru promovarea în funcții publice de conducere către toți funcționarii publici
 
	ALTE RECOMANDĂRI:
· Asigurarea transparenței în ceea ce privește competențelor generale și specifice necesare pentru funcția de conducere.
· Se recomandă ca instituțiile să implementeze un program continuu de evaluare și dezvoltare a competențelor de conducere ale funcționarilor publici, pregătindu-i pentru eventuale poziții vacante.


	
	DE EVITAT:
· Lipsa de actualizare sau erorile în transmiterea datelor despre funcțiile publice vacante pot întârzia organizarea concursurilor sau pot duce la alocarea incorectă a resurselor.
· Dacă evaluarea competențelor de conducere și specifice nu este realizată riguros, există riscul ca funcțiile publice de conducere să fie ocupate de persoane insuficient pregătite, ceea ce poate afecta eficiența organizațională.



13.2. [bookmark: _Toc194480412]Etapa 2 – Demararea concursului / examenului de evaluare a competențelor în vederea promovării în funcții de conducere
13.2.1. Schema logică a etapelor și pașilor de parcurs în cadrul activității

13.2.2. Descrierea etapei și pașilor ce necesită derulare
Activitatea 1: Constituirea comisiilor de concurs respectiv a comisiilor de soluționare a contestațiilor
Conform art. 179 art. (1) din Anexa nr. 10 la Codul administrativ, pentru promovarea în funcțiile publice de conducere comisiile de concurs, respectiv comisiile de soluționare a contestațiilor, sunt compuse din câte 3 membri, respectiv 2 membri. Conform aceluiași articol, componența comisiilor pentru concursul de promovare se realizează astfel:
	Comisie de concurs 
	Comisie de soluționare a contestațiilor

	4 membri:
   a) 3 membri sunt reprezentanţi ai autorităţii sau instituţiei publice organizatoare a concursului desemnaţi din cadrul acesteia sau/și din cadrul autorităţii sau instituţiei publice ierarhic superioare;
   b) un membru este reprezentant al ANFP desemnat din cadrul acesteia sau, după caz, din cadrul instituţiei prefectului. 
	3 membri:
   a) 2 membri sunt reprezentanţi ai autorităţii sau instituţiei publice organizatoare a concursului desemnaţi din cadrul acesteia sau/și din cadrul autorităţii sau instituţiei publice ierarhic superioare;
   b) un membru este reprezentant al ANFP desemnat din cadrul acesteia sau, după caz, din cadrul instituţiei prefectului.


Potrivit art. 180 din Anexa nr. 10 la Codul administrativ, se pot solicita membri din alte autorități sau instituții publice în următoarele condiții:
· număr insuficient de funcționari publici din cadrul autorităţii ori instituţiei publice organizatoare; 
· funcționarii publici din cadrul autorităţii sau instituţiei publice organizatoare nu îndeplinesc condiţiile prevăzute de art. 180 din Anexa nr. 10 la Codul administrativ pentru a fi desemnaţi în comisia de concurs, respectiv în comisia de soluţionare a contestaţiilor; 
· funcționarii publici din cadrul autorităţii sau instituţiei publice s-ar putea afla sau se află în conflict de interese şi/sau incompatibilitate prevăzute la art. 180 din Anexa nr. 10 la Codul administrativ. 
Condiții cumulative necesare pentru desemnarea membrilor în cadrul comisiilor de concurs:
	Comisie de concurs
	Comisie de soluționare a contestațiilor

	   a) au cunoştinţe aprofundate în unul dintre domeniile funcţiilor publice pentru care se organizează concursul; 
   b) au pregătire și/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică; 
   c) au o probitate morală recunoscută; 
   d) nu au relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparțialitatea și obiectivitatea evaluării;
   e) nu au un interes politic, economic sau oricare alt interes personal direct sau indirect care îi pot afecta integritatea, imparțialitatea și obiectivitatea evaluării;
   f) nu are un grad de rudenie (până la gradul al IV-lea inclusiv) cu oricare dintre candidaţi ori cu un alt membru al comisiei de verificare a eligibilităţii sau al comisiei de soluţionare a contestaţiilor privind verificarea eligibilităţii din care face parte;
   g) nu se află în relații de prietenie sau dușmănie cu oricare dintre candidați;
   h) nu sunt desemnați membri în cadrul comisiei de soluționare a contestațiilor;
   i) nu sunt desemnați drept experți în evaluarea competențelor specifice prin probă suplimentară.
	   a) au cunoştinţe aprofundate în unul dintre domeniile funcţiilor publice pentru care se organizează concursul; 
   b) au pregătire și/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică; 
   c) au o probitate morală recunoscută; 
   d) nu au relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparţialitatea și obiectivitatea evaluării;
   e) nu au un interes politic, economic sau oricare alt interes personal direct sau indirect care îi pot afecta integritatea, imparţialitatea și obiectivitatea evaluării;
   f) nu are un grad de rudenie (până la gradul al IV-lea inclusiv) cu oricare dintre candidaţi ori cu un alt membru al comisiei de verificare a eligibilităţii sau al comisiei de soluţionare a contestaţiilor privind verificarea eligibilităţii din care face parte;
   g) nu se află în relații de prietenie sau dușmănie cu oricare dintre candidați;
   h) nu sunt desemnați membri în cadrul comisiei de concurs;
   i) nu sunt desemnați drept experți în evaluarea competențelor specifice prin probă suplimentară.


Printre atribuțiile comisiilor, se numără:
	Comisie de concurs
	Comisie de soluționare a contestațiilor

	   a) verifică eligibilitatea candidaţilor pe baza îndeplinirii condiţiilor de participare şi selectează dosarele de concurs; 
   b) verifică informaţiile care trebuie comunicate de către secretar candidaţilor, în vederea solicitării de clarificare a documentaţiei depuse; 
   c) stabileşte subiectele pentru proba scrisă; 
   d) stabileşte planul interviului și realizează interviul; 
   e) notează pentru fiecare candidat proba scrisă şi interviul; 
   f) transmite secretarului comisiei rezultatele probelor, pentru a fi comunicate candidaţilor; 
   g) transmite secretarului comisiei rezultatul final al etapei de selecţie, pentru a fi încărcat în platforma informatică de concurs; 
   h) formulează propunerea de numire în funcţia publică a candidatului declarat admis. 
	   a) soluţionează contestaţiile depuse de candidaţi cu privire la rezultatul probei de verificare a eligibilităţii candidaţilor pe baza îndeplinirii condiţiilor de participare la concurs, precum și contestaţiile depuse cu privire la rezultatul probei scrise și al interviului; 
   b) transmite secretarului comisiei rezultatele contestaţiilor, pentru a fi comunicate candidaţilor. 


Iar printre atribuțiile secretarului desemnat în cadrul comisiilor de concurs, se numără: 
	Comisie de concurs
	Comisie de soluționare a contestațiilor

	   a) verifică identitatea candidaţilor prezenţi la probele de concurs; 
   b) la solicitarea membrilor comisiei de concurs, în primele două zile din perioada de selecție a dosarelor de concurs, ia legătura cu candidaţii, în vederea completării dosarului de concurs constituit, exclusiv cu documente relevante care au legătura cu cele deja depuse; 
   c) asigură comunicarea către candidaţi a rezultatelor fiecărei probe a concursului de promovare, precum și a rezultatului final al concursului; 
   d) respectă confidenţialitatea datelor cu caracter personal, potrivit legii. 
	   a) notifică membrii comisiilor de soluţionare a contestaţiilor privind verificarea eligibilităţii, în cazul depunerii de către candidaţi a unor contestaţii;
   b)asigură publicarea rezultatelor contestaţiilor depuse;
   c)îndeplinesc orice alte sarcini specifice necesare desfăşurării etapei de verificare a eligibilităţii, stabilite de comisia de soluţionare a contestaţiilor privind verificarea eligibilităţii.
   d) după caz, redactează și semnează alături de comisia de soluţionare a contestaţiilor, întreaga documentaţie privind activitatea specifică a acesteia; 
   e) respectă confidenţialitatea datelor cu caracter personal, potrivit legii. 


Conform art. 180 din Anexa nr. 10 la Codul administrativ, conducătorul autorității sau instituției publice emite un act administrativ prin care se constituie comisia de concurs, respectiv de soluționare a contestațiilor, și se desemnează rolurile din cadrul comisiei, cel de președintele și de secretar. Președintele este desemnat din rândul membrilor comisiei, iar secretarul, de regulă, din cadrul direcției de resurse umane, pentru a asigura desfășurarea optimă a probelor de concurs. Pe baza art. 180, atunci când concursul include probe suplimentare pentru testarea competențelor specifice, conducătorul autorității sau instituției publice numește, prin același act administrativ, experți în domeniu pentru gestionarea acestor probe.
Activitatea 2: Stabilirea calendarului și a modalității de lucru
Ulterior constituirii comisiilor, este necesară stabilirea calendarului de lucru pentru fiecare din etapele și activitățile din cadrul concursului de promovare. Calendarul de lucru se realizează ținând cont de termenele stabilite în Anexa nr. 10 la Codul administrativ, în ceea ce privește organizarea și desfășurarea concursului de promovare, precum:
	Calendar de lucru

	Publicarea anunțului privind organizarea etapei de selecție în vederea promovării

	Se realizează cu cel puțin 30 de zile calendaristice înainte de data desfășurării primei probe a concursului de promovare, potrivit art. 183 alin. (2) din Anexa nr. 10 la Codul administrativ.

	Constituirea și depunerea dosarelor de concurs de către potențiali candidați

	Are loc în termen de 20 de zile calendaristice de la data publicării anunţului, potrivit art. 170 alin. (1) din Anexa nr. 10 la Codul administrativ, în cazul promovării în funcții de conducere.

	Verificarea eligibilității candidaților

	Are loc în termen de maxim 10 zile lucrătoare de la expirarea termenului de înscriere la concurs, potrivit art. 171. alin. (2) din Anexa nr. 10 la Codul administrativ.

	Depunerea contestațiilor cu privire la verificarea eligibilității și a probelor de concurs

	Are loc în termen de o zi lucrătoare de la data afișării rezultatului, candidații nemulțumiți putând depune contestație prin intermediul platformei informatice de concurs, sub sancțiunea decăderii din acest drept, conform art. 171 alin. (2) din Anexa nr. 10 la Codul administrativ.

	Contestațiile cu privire la eligibilitatea candidaților

	Se soluționează în termen de 3 zile lucrătoare de la expirarea termenului de depunere a contestațiilor, conform art. 171 alin. (4) din Anexa nr. 10 la Codul administrativ.

	Proba suplimentară

	Se desfășoară ulterior afișării rezultatelor la proba de verificare a eligibilității candidaților, dar nu mai târziu de data prevăzută în anunțul privind organizarea probei scrise.

	Proba scrisă

	Se desfășoară conform datei, orei și locului sau locației desfășurării probei scrise prevăzute în anunțul privind organizarea etapei de selecție, conform art. 184 alin. (1) lit. e) din Anexa nr. 10 la Codul administrativ.

	Proba interviului

	Se susține, de regulă, într-un termen de maxim 5 zile lucrătoare de la data afișării rezultatului probei scrise, potrivit art. 197 alin. (1) din Anexa nr. 10 la Codul administrativ, cu mențiunea că data, ora și locul susținerii probei interviului se afișează odată cu rezultatele la proba scrisă.

	Evaluarea și notarea probei scrise și a probei interviului

	Se realizează la maxim 3 zile lucrătoare de la finalizarea fiecărei probe, potrivit art. 200 alin. (2) al Anexa nr. 10 la Codul administrativ.

	Contestațiile cu privire la rezultatul probelor de concurs

	Se soluționează în termen de maxim 2 zile lucrătoare de la expirarea termenului de depunere a contestațiilor, conform art. 205 alin. (2) din Anexa nr. 10 la Codul administrativ, pentru proba scrisă și proba interviului. 

	Comunicarea rezultatelor finale în etapa de selecție

	Se efectuează în termen de 3 zile lucrătoare de la data afișării rezultatelor ultimei probe, potrivit art. 210 alin. (3) din Anexa nr. 10 la Codul administrativ. 

	Comunicarea propunerii de promovare a funcționarului public „admis”

	Se realizează, conform art. 212 alin. (1) din Anexa nr. 10 la Codul administrativ, în termen de maxim 15 zile lucrătoarea de la afișarea rezultatelor finale de către comisia de concurs.


Pe lângă activitățile menționate mai sus, comisia de concurs va trebui să aloce timp îndeplinirii activităților necesare pentru desfășurarea fiecărei etape de concurs, precum:
a) Stabilirea structurii subiectelor de concurs pentru proba scrisă;
b) Elaborarea subiectelor și a baremului de corectare aferent pentru proba scrisă și proba interviului;
c) Pregătirea pentru asigurarea desfășurării probelor de concurs în condiții optime;
d) Pregătirea locației în care se desfășoară probele de concurs;
e) Administrarea probelor de concurs prin aplicarea corespunzătoare a procedurii aplicabile;
f) Notarea probelor de concurs conform baremului de corectare;
g) Centralizarea rezultatelor.

În ceea ce privește modalitatea de lucru a comisiei de concurs, aceasta este determinată de etapele și activitățile aferente etapei de promovare a funcționarului public. Astfel, pentru fiecare din activități, se recomandă, stabilirea persoanelor implicate în cadrul concursului la nivel de instituție și a rolului lor, utilizând matricea alocării responsabilităților - matricea RACI.
Conform art. 184 alin. (1) din Anexa nr. 10 la Codul administrativ, anunțul pentru concursul de promovare trebuie să conțină mai multe informații esențiale. Structura anunțului și informațiile obligatorii sunt următoarele:
a) denumirea autorităţii sau instituţiei publice organizatoare a concursului de promovare;
b) funcţia publică pentru care se organizează concursul, identificată prin denumire, clasă, precum şi compartimentul din care face parte;
c) precizarea expresă a duratei timpului de muncă, respectiv durată normală a timpului de muncă sau durată redusă a timpului de muncă, pentru raportul de serviciu cu timp parţial;
d) data, ora şi locul sau locaţia desfăşurării probei pentru verificarea competenţelor generale şi probei suplimentare, dacă este cazul, pentru testarea competenţelor specifice;
e) data, ora şi locul sau locaţia desfăşurării probei scrise;
f) condiţiile de participare cuprinzând condiţiile prevăzute la art. 483 alin. (2) din prezentul cod şi competenţele specifice;
g) perioada şi modalitatea de înscriere la concursul de promovare;
h) bibliografia şi tematica de specialitate;
i) atribuţiile postului prevăzute în fişa postului standardizată, precum şi alte date necesare desfăşurării concursului de promovare;
j) coordonate de contact pentru primirea dosarelor de concurs, cuprinzând adresa de corespondenţă, telefon, e-mail, persoana de contact şi funcţia publică deţinută, precum şi adresa de e-mail prevăzută la art. 175 alin. (2);
k) conţinutul dosarului de concurs.

13.2.3. Recomandări și bune practici/ exemple	
În vederea derulării cu succes a acestei etape, se recomandă:
· actualizarea documentației relevante în prealabil demarării concursului de promovare. 
· menținerea unei comunicări deschise și transparente cu toți membrii comisiilor, pentru a asigura înțelegerea clară a activităților și a responsabilităților fiecărei părți.
· stabilirea unui interval de timp suficient pentru toate etapele și activitățile de organizare și desfășurare a concursului de promovare, astfel încât părțile implicate să poată realiza activitățile necesare în termenele agreate și comunicate, atât către ANFP, cât și către candidați

	ALTE RECOMANDĂRI:
· Oferirea sesiunilor de instruire pentru membrii comisiilor pentru a se asigura că înțeleg responsabilitățile pe care le au în cadrul comisiilor, dar și procedurile, criteriile de evaluare și standardele etice necesare pentru evaluarea corectă și obiectivă a candidaților.
· Instruirea comisiilor de concurs și a celor de soluționare a contestațiilor în tipurile de prejudecăți inconștiente (frecvent întâlnit în engleză drept „unconscious bias”), care pot interveni în evaluarea candidaților și care îi pot ajuta pe membrii comisiilor să le conștientizeze și să le evite pe parcursul etapei de selecție. 
· Menținerea unei comunicări transparente și deschise între toți membrii implicați în implementarea procedurii de organizare și desfășurare a concursului de promovare, inclusiv cu Agenția Națională a Funcționarilor Publici.
· Solicitarea feedback-ului în avans din partea persoanelor implicate în implementarea procedurii de organizare și desfășurare a concursului de promovare (de exemplu, conducătorul instituției, compartimentului de resurse umane, etc.) cu privire la stabilirea calendarului și modalității de lucru.
	
	DE EVITAT:
· Evitarea constituirii comisiilor exclusiv din funcționari publici ai aceleiași structuri organizaționale sau având experiențe similare, deoarece acest lucru ar putea duce la evaluări părtinitoare.
· Stabilirea aceleiași persoane sau echipe drept responsabile de toate sarcinile, întrucât creează supraîncărcare.
· Suprapunerea rolurilor și responsabilităților, care poate duce la confuzie și erori în implementarea procedurii de organizare și desfășurare a concursului de promovare.
· Desemnarea experților care ar putea avea conflicte de interese cu candidații sau cu membrii comisiei de concurs.



13.3. [bookmark: _Toc194480413]Etapa 3 – Depunerea dosarelor de către candidați și verificarea eligibilității de către comisiile de concurs
13.3.1. Schema logică a etapelor și pașilor de parcurs în cadrul activității

13.3.2. Descrierea etapei și pașilor ce necesită derulare
Activitatea 1: Constituirea dosarului de concurs de către candidați
În vederea participării la etapa de selecție privind promovarea, în termen de 20 de zile calendaristice de la data publicării anunțului, candidații constituie dosarul de concurs exclusiv în format electronic, prin intermediul platformei informatice de concurs. Dosarul de concurs constituit trebuie să conțină toate documentele necesare pentru a demonstra îndeplinirea condițiilor de participare. 
Conform art. 174 din Anexa nr. 10 la Codul administrativ, în cadrul concursului pe post pot participa doar funcționarii publici care au obținut calificativul „admis” la proba de testare avansată, organizată și desfășurată de către Agenția Națională a Funcționarilor Publici în condițiile art. 168-172 din Anexa nr. 10 la Codul administrativ.
Dosarul trebuie să conțină documentele specificate în anunțul privind organizarea etapei de selecție, după cum urmează: 
	Documente necesare la dosar

	a) formularul de înscriere prevăzut la art. 137 pct. I;
b) curriculum vitae, modelul comun european;
c) copia cărţii de identitate;
d) copii ale diplomelor de studii, certificatelor şi altor documente care atestă efectuarea unor specializări şi perfecţionări, după caz;
e) copie a diplomei de master în domeniul administraţiei publice, management ori în specialitatea studiilor necesare exercitării funcţiei publice, după caz, în situaţia în care diploma de absolvire sau de licenţă a candidatului nu este echivalentă cu diploma de studii universitare de master în specialitate, conform prevederilor art. 57 alin. (2) din Legea nr. 199/2023, cu modificările şi completările ulterioare;
f) copia carnetului de muncă şi a adeverinţei eliberate de angajator pentru perioada lucrată, care să ateste vechimea în muncă şi în specialitatea studiilor solicitate pentru ocuparea postului/funcţiei sau pentru exercitarea profesiei;
g) cazierul administrativ;
h) dovada obţinerii numărului minim de credite prin participarea la programe de formare, de perfecţionare, seminare, conferinţe, schimburi de experienţă sau vizite de studiu, în condiţiile legii, sau a urmării unei forme de perfecţionare profesională cu durata de minim 30 de ore în ultimii 3 ani de activitate.


Întrucât în cadrul acestei activități, responsabilitatea constituirii dosarelor de concurs și a respectării termenului de depunere este a candidaților, comisia de concurs trebuie să se asigure că respectă termenul calendaristic prevăzut în anunțul privind organizarea etapei de selecție, și să nu ia în considerare dosarele care au fost depuse cu depășirea termenului menționat. 
Conform art. 189 alin. (2) lit. (a), în vederea participării la concursul sau examenul de promovare în funcții publice de conducere, funcționarii publici care îndeplinesc condițiile de promovare, trebuie să completeze formularul de înscriere prevăzut la art. 137 pct. I, la Anexa nr. 10 la Codul administrativ. 
Activitatea 2: Verificarea eligibilității și comunicarea rezultatelor
Comisia de concurs are responsabilitatea de a verifica eligibilitatea candidaților pe baza dosarelor de concurs depuse în termen de maxim 5 zile lucrătoare de la data finală a depunerii dosarelor.
Pentru această activitate, membrii comisiei de concurs analizează individual fiecare dosar de concurs în parte pentru a se asigura că toate documentele sunt complete și conforme cu cerințele anunțului privind organizarea etapei de selecție. 
Atunci când dosarul este incomplet ori unde este necesar să se solicite candidaților alte documente relevante, din categoria celor prevăzute la art. 94 alin. (2)-(4) din Anexa nr. 10 la Codul administrativ, potrivit art. 191 alin. (5) din Anexa nr. 10 la Codul administrativ, membrii comisiei de concurs pot solicita candidaților să le furnizeze în termen de maxim 2 zile lucrătoare de la data expirării termenului prevăzut. Candidații sunt informați prin platforma informatică de concurs și sunt notificați pe adresa de e-mail, având la dispoziție o zi lucrătoare pentru a furniza documentele solicitate. 
În urma analizei dosarului de concurs al fiecărui candidat, comisia de concurs decide dacă dosarul este „admis” sau „respins”, cu precizarea motivului respingerii candidatului. Conform art. 191 alin. (4) din Anexa nr. 10 la Codul administrativ, în situaţia în care între membrii comisiei de concurs există diferenţe de opinie care nu au putut fi soluţionate de comun acord, candidatul va fi declarat „admis” sau „respins” în funcţie de opinia majoritară, consemnată conform menţiunilor individuale din secţiunea corespunzătoare din platforma informatică de concurs. Membrul comisiei de concurs care nu este de acord cu opinia majoritară formulează opinie separată, motivată, și o consemnează în secţiunea individuală. 
Activitatea 3: Depunerea contestațiilor cu privire la rezultatele verificării eligibilității
Candidații care nu sunt de acord cu rezultatele verificării eligibilității pot depune contestații în termen de o zi lucrătoare de la data afișării rezultatului, prin intermediul platformei informatice de concurs conform art. 204 din Anexa nr. 10 la Codul administrativ, după afișarea rezultatelor la proba verificării eligibilității.
Activitatea 4: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 205, alin. (1) din Anexa nr. 10 la Codul administrativ.
Membrii comisiei de soluţionare a contestaţiilor verifică și analizează individual, prin intermediul platformei informatice de concurs, îndeplinirea de către candidatul contestatar a condiţiilor pentru participare. În situația în care există o opinie divergentă a unuia dintre membrii comisiei de concurs, ea este consemnată de către acesta.
Comisia de soluționare a contestațiilor, potrivit art. 206 din Anexa nr. 10 la Codul administrativ, admite contestaţia modificând rezultatul verificării eligibilităţii candidaţilor în situația în care candidatul îndeplineşte condiţiile pentru a participa la concursul de promovare sau respinge contestația atunci când candidatul nu îndeplineşte condiţiile pentru a participa la concurs. 
Secretarul comisiei de soluționare a contestațiilor centralizează într-un document deciziile de admitere sau respingere a contestațiilor, după caz. Conform art. 205 din Anexa nr. 10 la Codul administrativ, în termen de 2 zile lucrătoare, secretarul comunică rezultatele contestațiilor prin platforma informatică de concurs și pe site-ul instituției. Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop. 
În cazul respingerii contestaţiei, în temeiul art. 209 din Anexa nr. 10 la Codul administrativ, candidatul se poate adresa instanţei de contencios administrativ, în condiţiile legii. 
13.3.3. Recomandări și bune practici/ exemple	
În vederea derulării cu succes a acestei etape, se recomandă:
· înregistrarea tuturor deciziilor de respingere a dosarelor de concurs și motivele respingerii acestora într-un document în afara platformei informatice de concurs, pentru a permite centralizarea informațiilor, verificarea acestora și arhivarea ulterioară.
· permiterea candidaților de a depune alte documente relevante din categoria celor prevăzute la art. 94 alin. (2)-(4) din Anexa nr. 10 la Codul administrativ. 
· monitorizarea respectării termenului de 20 zile calendaristice pentru depunerea dosarelor și a termenului de 5 zile lucrătoare pentru verificarea eligibilității, pentru a menține un proces eficient. 

	ALTE RECOMANDĂRI:
· Asigurarea unei comunicări eficiente a rezultatelor verificării eligibilității și a rezultatelor contestațiilor, atât prin platforma informatică de concurs, cât și pe site-ul instituției.
	





	DE EVITAT:
· Lipsa verificării de către comisia de soluționare a contestațiilor a motivelor respingerii dosarelor de către comisia de concurs în timpul activității de verificare a eligibilității candidaților.

13.4.2. Descrierea etapei și pașilor ce necesită derulare
Activitatea 1: Identificarea probei de concurs specifice postului 
Experții desemnați cu evaluarea competențelor specifice prin probă suplimentară, dacă e cazul, sunt responsabili de această activitate, conform Ghidului de aplicare a competențelor specifice pentru experții responsabili cu evaluarea acestora. 
În temeiul art. 11 alin. (2) din Anexa nr. 8 la Codul administrativ, competențele specifice ce pot fi evaluate în cadrul probei suplimentare sunt competenţe lingvistice de comunicare în limbi străine sau a minorităților naționale, competenţe digitale, alte competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ.
De asemenea, pentru evaluarea prin probă suplimentară a competențelor specifice din categoria altor competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ, experții în evaluarea competențelor utilizează matricea descrisă mai jos pentru identificarea și propunerea modalității de desfășurare a probei suplimentare. 










	
	Funcții publice de execuție
	Funcții publice de conducere

	Funcții publice care presupun derularea activităților de suport
	În principiu, aceste funcții sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Pentru îndeplinirea acestor atribuţii, sunt necesare competente derivate din cunoştinţe sau abilitați primordial legate de funcțiunea organizaționala deservită; de aceea, personalul care activează în structuri funcțiunale de suport deţine competente, de regulă, ușor transferabile dintr-o instituție în alta.
Pentru evaluarea acestor competențe, se recomandă aplicarea testului grilă ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe domeniul funcțional, ca probă suplimentară în cadrul concursului.

	Funcții publice care presupun derularea operațiunilor centrale ale instituţiei/ autorităţii
	Similar funcţiilor suport, și funcţiile care îndeplinesc operațiuni specifice instituţiei/ autorităţii sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Spre deosebire însă de funcţiile suport, competentele funcţiilor care presupun operațiuni specifice se dezvolta în strânsă legătură cu specificul instituției sau autorităţii în cauză și devin așadar mai greu transferabile în alte instituţii.
Pentru evaluarea acestor competențe, se recomandă utilizarea testului situațional ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe specificul instituției, ca probă suplimentară în cadrul concursului.



Activitatea 2: Elaborarea subiectelor pentru proba suplimentară și a baremului de corectare aferent
Subiectele pentru proba suplimentară și baremul de corectare aferent sunt realizate de către experții desemnați, iar comisia de concurs nu are nicio responsabilitate în cadrul acestei activități. 
Activitatea 3: Notificarea comisiei de concurs cu privire la desfășurarea și evaluarea probei suplimentare
Comisia de concurs este informată de către experții desemnați despre desfășurarea și rezultatul probei suplimentare. Secretarul comisiei primește rezultatele centralizate din partea experților, publicându-le în platforma informatică și pe site-ul instituției sau autorității publice. 
Activitatea 4: Depunerea contestațiilor cu privire la rezultatele probei suplimentare
Candidații care nu sunt de acord cu rezultatele probei suplimentare pot depune contestații, conform procedurilor pentru organizarea şi desfăşurarea probei suplimentare aprobate prin act administrativ al conducătorilor autorităţilor sau instituţiilor publice şi publicate pe pagina de internet a acestora, conform art. 21 alin. (6) din Anexa nr. 8 la Codul administrativ.
Activitatea 5: Soluționarea contestațiilor și comunicarea rezultatelor finale
Experții însărcinați cu evaluarea competențelor specifice sunt cei responsabili de soluționarea contestațiilor, conform subiectelor și baremului de corectare elaborat de aceștia. Similar activității de notare și comunicare a rezultatelor, comisia de concurs este informată de progresul notării probei suplimentare, iar secretarul comisiei primește rezultatele contestațiilor din partea experților, publicându-le în platforma informatică și pe site-ul instituției sau autorității publice.
Doar candidații care au promovat cu succes proba suplimentară, se pot prezenta la proba următoare.
13.4.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea canalelor de comunicare deschise între membrii comisiei de concurs și experții responsabili cu organizarea și desfășurarea probei suplimentare.
· pregătirea unui plan de rezervă din partea comisiei de concurs și a experților pentru gestionarea situațiilor neprevăzute, precum întreruperea curentului electric sau alte urgențe.
· acolo unde este necesar personal auxiliar pentru supravegherea probelor suplimentare de concurs, este recomandat ca experții să implice comisia de concurs și să instruiască membrii acesteia cel târziu în ziua desfășurării probei suplimentare.

	ALTE RECOMANDĂRI:
· Verificarea și pregătirea locației în care se va desfășura proba suplimentară, asigurând că aceasta îndeplinește toate condițiile necesare pentru o desfășurare fără perturbări și în condiții optime.
· Asigurarea unei locații pentru desfășurarea probei suplimentare care să fie bine aerisită și luminată, ideal cu lumină naturală.
· Organizarea supravegherii probei suplimentare într-un mod care să prevină frauda și să permită monitorizarea eficientă a tuturor candidaților.
· Asigurarea că există suficiente echipamente și materiale pentru toți candidații care s-au prezentat pentru desfășurarea probei suplimentare.
	
	DE EVITAT:
· Permiterea discuțiilor între candidați înaintea începerii probei suplimentare, ori permiterea utilizării echipamentelor neautorizate (de exemplu, telefoane, ceasuri inteligente) în timpul probei suplimentare.
· Lipsa comunicării clare a regulilor de desfășurare a probei și a consecințelor nerespectării acestora, pentru a asigura că toți candidații înțeleg așteptările.
· Ignorarea nevoilor candidaților în timpul probei scrise, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
· Intervenția interpretărilor subiective sau preferințelor personale în evaluarea probei suplimentare.



13.5. [bookmark: _Toc194480415]Etapa 5 – Pregătirea și desfășurarea probei scrise
13.5.1. Schema logică a etapelor și pașilor de parcurs în cadrul etapei

13.5.2. Descrierea etapei și pașilor ce necesită derulare
Activitatea 1: Elaborarea subiectelor pentru proba scrisă și a baremului de corectare aferent
Comisia de concurs  este responsabilă pentru elaborarea subiectelor și a baremului de corectare pentru proba scrisă, în conformitate cu bibliografia și tematica incluse în cadrul anunțului privind organizarea concursului. 
Subiectele trebuie să fie relevante pentru funcția publică pentru care se organizează concursul de promovare și să evalueze cunoștințele de specialitate teoretice, precum și abilitățile specifice, practice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ, necesare ocupării funcției publice pentru care se organizează concursul de promovare, prin raportare la bibliografia şi tematica de specialitate prevăzute la în art. 193 alin. (1) din Anexa nr. 10 la Codul administrativ. 
Pentru realizarea acestei activități, membrii comisiei de concurs vor realiza următoarele acțiuni, pas cu pas, atât la nivel individual, cât și împreună, conform art. 193 din Anexa nr. 10:
· Fiecare membru în parte parcurge și analizează fișa postului vacant pentru care se organizează concursul de promovare, competențele specifice postului, bibliografia și tematica de specialitate incluse în anunțul privind organizarea etapei de selecție. Parcurgând și analizând responsabilitățile postului, precum și cunoștințele de specialitate teoretice și abilitățile specifice ca parte componentă a competențelor specifice membrii comisiei de concurs se asigură că au toate informațiile necesare înaintea elaborării subiectelor și a baremului de corectare. 
· Membrii comisiei de concurs elaborează împreună o listă a tuturor aspectelor relevante necesare pentru ocuparea postului pe baza bibliografiei și tematicii de specialitate, de care să țină cont în timpul elaborării subiectelor pentru proba scrisa.
· Pentru fiecare subiect elaborat, ca parte a baremului de corectare, comisia de concurs stabilește punctajul maxim pentru fiecare subiect, care se comunică odată cu subiectele. Punctajul maxim stabilit pentru subiectele de sinteză nu poate depăși 30% din punctajul probei scrise de 100 de puncte, diferența de punctaj fiind alocată celorlalte tipuri de subiecte prevăzute la art. 193 alin. (4) din Anexa nr. 10 la Codul administrativ. 
Activitatea 2: Pregătirea pentru desfășurarea probei scrise
În ziua desfășurării probei scrise, comisia de concurs trebuie să asigure pregătirea locației desfășurării probei de concurs. Astfel, comisia se asigură în primul rând că spațiul alocat este adecvat, bine iluminat, ventilat și liniștit pentru a permite candidaților să deruleze proba fără perturbări și în condiții optime de testare. Comisia de concurs se asigură că pregătește și pune la dispoziție echipamente și materiale necesare pentru desfășurarea probei, asigurând în fiecare locație / sală ciorne și echipamente de scris candidaților. De asemenea se ocupă de aranjarea locației / sălii într-o manieră în care să permită supravegherea eficientă a tuturor candidaților și să prevină posibilitatea de fraudă sau colaborare între candidați. Concomitent, comisia de concurs va asigura și accesibilitatea pentru toți candidații, inclusiv pentru cei cu dizabilități potrivit art. 212 din Anexa nr. 10 la Codul administrativ, și în condițiile prevăzute de Legea nr. 448/2006, cu modificările și completările ulterioare. Înainte de începerea probei scrise, la locul desfăşurării acesteia, dacă este cazul, comisia de concurs afișează repartizarea pe săli a candidaţilor. 
Fiecare membru al comisiei de concurs propune cel puţin 5 subiecte pentru fiecare element cuprins în bibliografia şi tematica de specialitate, stabilite în condiţiile art. 176 din Anexa nr. 10 precum şi baremul de corectare aferent, care se încarcă în instrumentul informatic de extragere automată a subiectelor în ziua probei scrise a concursului. Pe baza propunerilor membrilor comisiei de concurs, instrumentul informatic de extragere a subiectelor extrage aleatoriu două seturi de subiecte însoţite de baremul de corectare aferent, cu cel mult două ore înaintea desfăşurării probei scrise, prin intermediul preşedintelui comisiei de concurs, care vor fi prezentate candidaţilor, în condiţiile prevăzute la alin. (7).
În urma extragerii subiectelor pentru proba scrisă și pe baza art. 194 alin. (5) din Anexa nr. 10 la Codul administrativ, comisia de concurs decide durata probei scrise în funcţie de gradul de dificultate și complexitate a subiectelor extrase, însă fără ca aceasta să poată depăși 3 ore. De asemenea, membrii comisie de concurs verifică și se asigură că punctajul stabilit în baremul de corectare al celor două seturi de subiecte extrase din platforma informatică respectă prevederile art. 194 alin. (4), conform căruia punctajul maxim stabilit pentru subiectele de sinteză nu poate depăși 30% din punctajul probei scrise de 100 de puncte, diferența de punctaj fiind alocată celorlalte tipuri de subiecte.
Potrivit art. 193 alin. (7) din Anexa nr. 10 la Codul administrativ, seturile de subiecte extrase din instrumentul informatic de extragere a subiectelor se semnează de toţi membrii comisiei de concurs și se închid în plicuri sigilate purtând ștampila autorităţii sau a instituţiei publice organizatoare. 
Activitatea 3: Desfășurarea probei scrise
Potrivit art. 186 alin. (6) din Anexa nr. 10 la Codul administrativ, pot participa la proba scrisă candidaţii declaraţi „admis” la proba de verificare a eligibilităţii candidaţilor sau, în cazul în care concursul de promovare presupune și organizarea unei probe suplimentare, numai candidaţii declaraţi „admis” la proba suplimentară. 
Înainte de începerea probei scrise se face apelul nominal al candidaţilor, potrivit art. 194 alin. (2) din Anexa nr. 10 la Codul administrativ, în vederea îndeplinirii formalităţilor prealabile, respectiv verificarea identităţii pe baza cărții de identitate, și se înmânează, spre asumare prin semnătură olografă, formularul de înscriere. Candidaţii care nu sunt prezenţi la efectuarea apelului nominal, care nu pot face dovada identităţii prin prezentarea cărţii de identitate ori care nu îşi asumă, prin semnătură olografă, formularul de înscriere sunt consideraţi absenţi. 
Înaintea desigilării plicurilor cu subiectele de concurs și începerii probei scrise, candidaţii sunt informaţi cu privire la regulile de redactare a lucrărilor în cadrul probei scrise, precum şi la cazurile de anulare a lucrărilor, iar aceştia semnează pentru luare la cunoştinţă. 
La ora stabilită pentru începerea probei scrise, comisia de concurs prezintă candidaţilor seturile de subiecte și invită un candidat să extragă un plic cu subiectele de concurs, conform art. 194 alin. (6) al Anexei anterior indicate. În cazul în care, din cauza numărului mare al candidaţilor sau a prezenţei unor candidaţi cu dizabilităţi, proba scrisă se susţine în mai multe săli, comisia de concurs se asigură că extragerea plicului cu subiecte se face într-o singură sală, în prezenţa a cel puţin câte unui candidat din celelalte săli. În măsura în care candidatul cu dizabilităţi, dacă este cazul, nu doreşte să fie prezent la extragerea plicului cu subiecte într-o altă sală, prezenţa sa nu este obligatorie. 
După începerea comunicării subiectelor este interzis accesul candidaţilor care întârzie sau al oricărei persoane, cu excepţia membrilor comisiei de concurs, a persoanelor care asigură secretariatul comisiei de concurs, precum și a persoanei/persoanelor responsabile cu monitorizarea şi supravegherea audio-video în sălile de concurs. De asemenea, ieşirea din sală a candidaților, anterior finalizării probei scrise, atrage eliminarea din concurs, cu excepţia situaţiilor de urgenţă, în care aceştia pot fi însoţiţi de unul dintre membrii comisiei de concurs sau de persoanele care asigură secretariatul. 
Secretarul comisiei de concurs preia lucrarea scrisă a candidatului, care are obligația de a o preda, potrivit art. 194 alin. (11) din Anexa nr. 10 la Codul administrativ, și să semneze borderoul special întocmit în acest sens potrivit modelului prevăzut la art. 137 lit. f) din Anexa nr. 10 la Codul administrativ. Borderoul de predare a lucrărilor se păstrează de către secretarul comisiei de concurs până la notarea probei scrise şi se arhivează la dosarul de concurs. 
Activitatea 4: Notarea probei scrise conform baremului de corectare și comunicarea rezultatelor 
Potrivit art. 200 alin. (2) din Anexa nr. 10 la Codul administrativ, notarea probei scrise se face în termen de 3 zile lucrătoare de la finalizarea probei. 
Anterior începerii corectării lucrărilor la proba scrisă, conform prevederilor din art. 200 alin. (3) din Anexa nr. 10 la Codul administrativ, comisia de concurs numerotează fiecare lucrare, cu excepţia cazului în care există un singur candidat pentru ocuparea funcţiei publice vacante sau temporar vacante, după caz. De asemenea, lucrările de la proba scrisă, cu excepţia cazului în care există un singur candidat pentru ocuparea funcţiei publice vacante sau temporar vacante, se corectează sigilate. 
Fiecare membru al comisiei corectează fiecare lucrare scrisă, fără să desigileze informațiile cu caracter personal ale candidaților, conform baremului de corectare stabilit pentru fiecare subiect în parte. Punctajele se acordă, potrivit art. 200 alin. (4) din Anexa nr. 10 la Codul administrativ, de către fiecare membru al comisiei de concurs, pentru fiecare lucrare scrisă, și se notează în fişa individuală. Atunci când membrii comisiei întâlnesc lucrări care prezintă însemnări, le anulează şi nu le mai corectează. Menţiunea "anulat" se înscrie atât pe lucrare, cât și pe fişa individuală, consemnându-se în raportul final al etapei de selecţie, conform art. 200 alin. (5) din Anexa nr. 10 la Codul administrativ. 
Ulterior corectării tuturor lucrărilor de către toți membrii comisiei, aceștia verifică fișă individuală a fiecărui candidat pentru a observa dacă există diferențe mai mari de 10 puncte între punctajele acordate de membrii comisiei de concurs. Conform art. 200 alin. (7) din Anexa nr. 10 la Codul administrativ, este interzisă desigilarea lucrărilor anterior acestei verificări și, după caz, a aplicării procedurii de recorectare.
Atunci când nu există diferențe mai mari de 10 puncte între punctajele acordate, se acordă punctajul pentru proba scrisă pe baza mediei aritmetice a punctajelor acordate de fiecare membru al comisiei de concurs, conform art. 200 alin. (4) din Anexa nr. 10 la Codul administrativ. 
Atunci când se înregistrează diferenţe mai mari de 10 puncte, potrivit art. 200 alin. (6) din Anexa nr. 10 la Codul administrativ, lucrarea se recorectează de către toţi membrii acesteia. Procedura recorectării se efectuează o singură dată, iar, în cazul menţinerii acestei diferenţe și după recorectare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală. 
Comisia de concurs, declară „admiși” sau „respinși” candidații al căror punctaj este de minim 70 de puncte, în cazul promovării pe funcţie publică de conducere conform art. 199 art. (1) și (2) din Anexa nr. 10 la Codul administrativ.
La final, membrii comisiei de concurs desigilează lucrările de concurs, iar secretarul comisiei de concurs preia informațiile candidatului și punctajul aferent obținut la proba scrisă, centralizându-le într-un document pentru a le comunica. Secretarul încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel către candidați rezultatele probei scrise împreună cu data, ora şi locul susţinerii probei interviului, conform art. 201 alin. (1) și (2) din Anexa nr. 10 la Codul administrativ.
Activitatea 5: Depunerea contestațiilor cu privire la rezultatele probei scrise
Candidații care nu sunt de acord cu rezultatele probei scrise pot depune contestații în termen de o zi lucrătoare de la data afișării rezultatului, prin intermediul platformei informatice de concurs, conform art. 204 din Anexa nr. 10 la Codul administrativ.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 205 din Anexa nr. 10 la Codul administrativ.
Comisia de soluţionare a contestaţiilor verifică și analizează lucrarea doar pentru candidatul contestatar, fiecare membru al comisiei de soluţionare a contestaţiilor acordând punctaje şi notându-le în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat.
Potrivit art. 205 alin. (2) și (3) din Anexa nr. 10 la Codul administrativ, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau diferenţă de punctaj mai mare de 10 puncte, candidatul va fi declarat „admis” ori „respins” în funcţie de opinia majoritară, consemnată conform secțiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală. 
Secretarul comisiei de soluționare a contestațiilor centralizează într-un document punctajele acordate în urma contestațiilor și deciziile de admitere sau respingere a contestațiilor, după caz. Imediat după soluționarea contestațiilor sau la finalul celor 2 zile lucrătoare dedicate soluționării contestațiilor, secretarul încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel rezultatele contestaţiilor depuse. 
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când sunt se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor, conform art. 207 din Anexa nr. 10 la Codul administrativ. 
În cazul respingerii contestaţiei, candidatul se poate adresa instanţei de contencios administrativ, în condiţiile legii, așa cum este stipulat în art. 209 din Anexa nr. 10 la Codul administrativ. 
13.5.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea confidențialității subiectelor de concurs de promovare între membrii comisiei până în momentul desfășurării probei scrise, pentru a preveni scurgerile de informații și pentru a asigura integritatea procesului de promovare;
· menținerea confidențialității rezultatelor și a datelor cu caracter personal ale candidaților pe tot parcursul concursului de promovare; 
· comunicarea rezultatelor la fiecare probă de concurs, precum și a rezultatelor finale, cu respectarea protejării datelor cu caracter personal ale candidaților;
· respectarea termenelor stabilite pentru concursul de promovare, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra desfășurării etapei de selecție.
· asigurarea unei evaluări obiective și imparțiale a lucrărilor scrise, respectând baremul de corectare și procedurile stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat.

	ALTE RECOMANDĂRI:
· Verificarea și pregătirea locației în care se va desfășura proba scrisă, pentru a îndeplini condițiile necesare pentru o desfășurare fără perturbări și în condiții optime.
· Asigurarea unei locații care să fie bine aerisită și luminată, ideal cu lumină naturală.
· Acolo unde este cazul, solicitarea de personal suplimentar pentru a asigura supravegherea optimă a candidaților, în raport cu numărul acestora. 
· Organizarea supravegherii probei scrise într-un mod care să prevină frauda.
· Verificarea și asigurarea conformității cu toate reglementările relevante, inclusiv cele privind accesibilitatea pentru persoanele cu dizabilități.
· Asigurarea că există suficiente echipamente și materiale pentru toți candidații care s-au prezentat pentru desfășurarea probei scrise.
	
	DE EVITAT:
· Permiterea discuțiilor între candidați înaintea începerii probei scrise, ori permiterea utilizării echipamentelor neautorizate (de exemplu, telefoane, ceasuri inteligente) în timpul probei scrise.
· Lipsa comunicării clare a regulilor de desfășurare a probei și a consecințelor nerespectării acestora, pentru a asigura că toți candidații înțeleg așteptările.
· Ignorarea nevoilor candidaților în timpul probei scrise, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
· Folosirea unor interpretări subiective sau a preferințelor personale în evaluarea lucrărilor scrise.
· Erorile în centralizarea și calcularea rezultatelor, pentru a reduce numărul contestațiilor.



13.6. [bookmark: _Toc194480416]Etapa 6 – Pregătirea și desfășurarea interviului
13.6.1. Schema logică a etapelor și pașilor de parcurs în cadrul activității

13.6.2. Descrierea etapei și pașilor ce necesită derulare
Activitatea 1: Elaborarea planului de interviu pentru proba interviului 
Comisia de concurs este responsabilă pentru elaborarea planului de interviu, în conformitate cu bibliografia și tematica comunicate în cadrul anunțului privind organizarea etapei de selecție, în ziua desfășurării probei interviului. 
Planul de interviu trebuie să fie relevant pentru funcția publică pentru care se organizează concursul de promovare și să verifice îndeplinirea competențelor specifice necesare exercitării funcţiei publice, care nu au fost verificate prin alte probe, precum și motivaţia candidaţilor. 
Pentru elaborarea planului de interviu, membrii comisiei de concurs de trebuie să țină cont de următoarele criterii de evaluare, stipulate în art. 196 alin. (2) din Anexa nr. 10 la Codul administrativ: 
	Criterii de evaluare

	   a) capacitatea de analiză și sinteză;
   b) abilități de comunicare orală specifică domeniului de specialitate;
   c) motivaţia candidatului;
   d) comportamentul în situațiile de criză, relevant pentru domeniul de specialitate;
   e) orice alte atitudini, aptitudini și abilități care dovedesc îndeplinirea competenţei specifice necesare exercitării funcţiei publice;
   f) exercitarea controlului decizional;
   g) experienţa profesională şi managerială a candidaţilor relevantă pentru domeniul de specialitate.


Pentru realizarea acestei activități, în ziua desfășurării probei interviului, membrii comisiei de concurs se întâlnesc pentru a realiza împreună următoarele acțiuni, pas cu pas:
· Parcurg împreună și analizează fișa postului pentru care se organizează concursul de promovare, competențele specifice postului, bibliografia și tematica de specialitate incluse în anunțul privind organizarea etapei de selecție, precum și criteriile de evaluare obligatorii pentru elaborarea planului de interviu.
· Analizează împreună aspectele evaluate până în prezent în cadrul probelor de concurs anterioare și concep o listă cu aspectele ce nu au fost verificate sau necesită verificare suplimentară. 
· Pentru fiecare din criteriile evaluate stabilite și incluse în planul de interviu, comisia de concurs stabilește punctajul maxim acordat, cumulând în total 100 de puncte.
· Pentru fiecare din criteriile evaluate incluse în planul de interviu și în baza punctajelor maxime acordate acestor criterii, membrii comisiei concep și formulează întrebările pe care vor să le adreseze în cadrul probei interviului, dezbătând și împărtășind perspectivele diferite și modificând în consecință, după caz. Este important ca membrii comisiei de concurs să formuleze cel puțin o întrebare pentru fiecare criteriu din planul de interviu.
· Ulterior, comisia de concurs se întâlnește și selectează întrebările formulate de fiecare membru. Atunci când este cazul, membrii comisiei dezbat și împărtășesc perspectivele diferite asupra formulării și modului de evaluare a criteriilor prin întrebări, modificând în consecință.
· Pe durata desfășurării interviului, fiecare membru al comisiei de concurs adresează cel puţin o întrebare candidatului.
În elaborarea planului de interviu și a întrebărilor concepute pentru fiecare criteriu din planul de evaluare, se recomandă membrilor comisiei de concurs să țină cont de următoarele recomandări pentru formularea întrebărilor, precum și pentru formularea întrebărilor suplimentare de clarificare ce vor fi adresate candidaților în timpul desfășurării probei:
· Să fie specifice: aceasta presupune asigurarea că întrebările formulate vizează aspectele enumerate de comisia de evaluare ca fiind necesare pentru verificare, precum și utilizarea unui limbaj precis, care evită generalitățile. De exemplu, în locul întrebărilor vagi precum „Cum lucrați în echipă?” este recomandat să se solicite candidaților detalii specifice prin întrebări de tipul: „Vă rugăm să descrieți o situație concretă în care ați colaborat în echipă pentru a atinge un obiectiv comun. Care a fost contribuția dumneavoastră specifică și care a fost rezultatul obținut în acest context?”
· Să urmărească exemple concrete: este esențial ca întrebările adresate să stimuleze candidații să ofere exemple concrete din experiența lor profesională anterioară, evitând scenariile ipotetice. Prin modul de formulare al întrebării de către comisia de concurs, candidații ar trebui încurajați să relateze despre o situație particulară, responsabilitățile pe care le-au avut, acțiunile întreprinse și impactul acestora.
· Să fie formulate utilizând termeni de tipul „Cum...”, „Ce...”, „Care...”: astfel de întrebări sunt considerate deschise și creează contextul pentru candidați de a oferi informații detaliate și specifice. De exemplu, întrebările precum „Ce etape ați parcurs pentru a gestiona un furnizor dificil?” sau „Cum ați gestionat o situație în care ați avut mai multe sarcini necesar de finalizat în aceeași perioadă și cu aceeași importanță?” încurajează candidații să ofere răspunsuri detaliate și informative. Este important să se evite întrebările care generează răspunsuri binare de tipul „Da” sau „Nu”, deoarece acestea nu oferă suficiente detalii pentru a evalua sau verifica motivația și competențele specifice ale candidatului în contextul dat.
· Să fie însoțite de întrebări de clarificare, atunci când este cazul: în cazul în care răspunsurile candidaților nu sunt suficient de explicite sau detaliate pentru o evaluare adecvată, este indicat să se solicite clarificări sau informații suplimentare. O întrebare de clarificare ar putea fi formulată astfel: „Ne puteți furniza informații suplimentare referitoare la rolul și responsabilitățile dumneavoastră în contextul descris? Care erau așteptările față de dumneavoastră în acea situație?”. 
Pentru a urma bunele practici în domeniu, se recomandă utilizarea unui interviu bazat pe competențe (uneori denumit „interviu comportamental” sau „interviu bazat pe criterii”). Acesta este un tip particular de interviu structurat în care întrebările intervievatorului sunt direcționate pentru a stabili calitățile sau capacitățile candidatului pe un număr de dimensiuni specifice ale comportamentului legate de locul de muncă (competențe). Întrebările se concentrează de obicei pe obținerea unor exemple specifice din partea candidaților, descriind situații în care aceștia ar fi putut (sau nu) să demonstreze comportamentele necesare. Acestea sunt investigate într-un mod sistematic de către intervievator pentru a construi o imagine a punctelor forte și a slăbiciunilor relative ale candidatului în legătură cu competența specifică respectivă.
Printre avantajele utilizării unei astfel de metode de intervievare, se regăsesc următoarele:
· Evaluare obiectivă și consistentă: Interviul structurat bazat pe competențe utilizează un set prestabilit de întrebări și criterii pentru a evalua fiecare candidat. Aceste întrebări sunt concepute pentru a măsura competențele specifice necesare pentru rolul respectiv. Această abordare asigură o evaluare uniformă și consistentă a tuturor candidaților, reducând subiectivitatea și părtinirea comisiei de concurs și făcând mai ușoară compararea între candidați.
· Corelarea întrebărilor cu cerințele funcției publice: Întrebările sunt dezvoltate pe baza competențelor cheie identificate pentru rolul respectiv, asigurând că evaluarea se concentrează pe aspectele esențiale ale performanței în cadrul postului. Această corelare între întrebări și cerințele rolului permite o evaluare precisă a abilităților și competențelor relevante pentru succesul în acel post, facilitând selecția candidaților cel mai bine pregătiți.
· Prezicerea performanței viitoare: Interviurile bazate pe competențe evaluează experiențele și realizările anterioare ale candidaților în contextul competențelor necesare, ceea ce ajută la prezicerea performanței lor viitoare. Datorită focalizării pe exemple concrete de competențe aplicate în trecut, aceste interviuri oferă indicatori puternici ai modului în care candidatul ar putea performa în rolul vizat.
· Reducerea apariției prejudecăților inconștiente: Structurarea întrebărilor și evaluarea răspunsurilor pe baza unor criterii clare ajută la limitarea influenței prejudecăților inconștiente din partea intervievatorului. Această abordare minimizează efectele subiectivității, opiniilor personale și presupunerilor automate, asigurând un concurs pe post mai echitabil și bazat pe merite.
· Evaluarea abilităților practice: Întrebările bazate pe competențe sunt concepute pentru a evalua atât abilitățile tehnice, cât și soft skills, cum ar fi comunicarea, gestionarea timpului, rezolvarea problemelor și lucrul în echipă. Permite evaluarea completă a competențelor necesare pentru rolul respectiv, oferind o imagine holistică a capacităților candidatului.
· Creșterea credibilității și transparentei procesului: Utilizarea unui format standardizat și a unor criterii de evaluare clare crește transparența față de candidați, ceea ce conduce la menținerea unei bune reputații și la încrederea candidaților în administrația publică.
· Facilitarea antrenării și evaluării intervievatorilor în cadrul comisiei de concurs: interviurile structurate bazate pe competențe permit o instruire mai ușoară și mai eficientă a intervievatorilor din cadrul comisiei de concurs, deoarece aceștia pot învăța să aplice aceleași criterii și întrebări pentru toți candidații. Asigură că intervievatorii sunt bine pregătiți și că aplică aceleași standarde de evaluare, îmbunătățind consistența și acuratețea procesului de promovare.
· Documentare și evaluare ușoară a performanței în cadrul probei de concurs: Răspunsurile sunt evaluate pe baza unor criterii prestabilite, ceea ce facilitează documentarea și compararea evaluărilor între candidați. Permite o evaluare mai ușoară și mai obiectivă a performanței fiecărui candidat, oferind o bază solidă pentru luarea deciziilor de angajare.
· Identificarea dezvoltării necesare: Evaluarea competențelor poate evidenția zonele în care candidatul are nevoie de dezvoltare suplimentară, chiar dacă este selectat pentru rol. Permite crearea unor planuri de dezvoltare profesională adaptate, contribuind la succesul și integrarea eficientă a funcționarului public în instituție.
Activitatea 2: Pregătirea pentru desfășurarea probei interviului
Similar tuturor probelor de concurs, în ziua desfășurării probei interviului, comisia de concurs trebuie să asigure pregătirea locației desfășurării probei de concurs, prin asigurarea unei săli adecvate, iluminate, ventilate și liniștite pentru a permite candidaților să performeze în cadrul probei fără perturbări și în condiții optime de testare. De asemenea, secretarul comisiei de concurs se asigură că pregătește echipamentele necesare pentru înregistrarea audio-video a modului în care se desfășoară proba interviului. Concomitent, comisia de concurs va asigura și accesibilitatea pentru toți candidații, inclusiv pentru cei cu dizabilități potrivit art. 212 din Anexa nr. 10 la Codul administrativ și în condițiile prevăzute de Legea nr. 448/2006 cu modificările și completările ulterioare. Înainte de începerea probei interviului, la locul desfășurării acesteia, dacă este cazul, comisia de concurs afișează repartizarea pe săli și intervale orare a candidaților. 
Activitatea 3: Desfășurarea probei interviului
Potrivit art. 197 alin. (1) din Anexa nr. 10 la Codul administrativ, proba interviului se susţine de regulă, într-un termen de maxim 5 zile lucrătoare de la data afişării rezultatului probei scrise. Excepție de la aceasta o face situația în care pentru proba scrisă a fost admis sau s-a prezentat un singur candidat, care ulterior promovează această probă. În acest caz, la cererea scrisă a candidatului și cu acordul membrilor comisiei de concurs, preşedintele comisiei de concurs poate aproba reducerea termenului prevăzut pentru susţinerea interviului doar în situațiile în care candidatul a luat cunoştinţă despre rezultatul probei scrise și nu intenţionează contestarea rezultatului obţinut la proba scrisă. 
Înainte de începerea probei, un membru al comisie de concurs face apelul nominal al candidaţilor și îi invita în sala de desfășurarea a probei de interviu, în vederea îndeplinirii formalităţilor prealabile, respectiv verificarea identităţii pe baza cărții de identitate. Candidaţii care nu sunt prezenţi la efectuarea apelului nominal ori care nu pot face dovada identităţii prin prezentarea cărţii de identitate sunt consideraţi absenţi.
Pentru fiecare candidat în parte, comisia de concurs se prezintă și prezintă candidaţilor modalitatea de desfășurare a probei, oferindu-le detalii despre înregistrarea audio-video a probei, cum vor fi adresate întrebările și întrebările de clarificare, și modalitatea în care comisia de concurs așteaptă răspunsurile formulate din partea candidaților. Conform bunelor practici, evaluarea competențelor specifice este mai facilă atunci când candidatul formulează răspunsul conform următorilor parametri:
· Prezentarea situației: candidatul descrie, pe scurt, situația / contextul în care a acționat, de exemplu, o sarcină de serviciu, un proiect, un conflict în echipă
· Specificarea sarcinii proprii: candidatul explică rolul, sarcina sau responsabilitatea proprie în situația prezentată
· Enumerarea acțiunilor întreprinse: candidatul detaliază acțiunile specifice pe care le-a întreprins pentru a îndeplini rolul, sarcina sau responsabilitatea proprie 
· Descrierea rezultatului: candidatul prezintă rezultatele obținute sau impactul acțiunilor proprii în situația prezentată
Fiecare membru al comisiei de concurs adresează cel puţin o întrebare candidatului. Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare în condiţiile legii.
Pe parcursul derulării discuției, membrii comisiei se pot confrunta adesea cu răspunsuri care oferă informații insuficiente pentru verificarea competențelor specifice sau a motivației, ce pot induce în eroare sau distorsiona realitatea. Astfel de răspunsuri pot părea, la prima vedere, corecte; la o analiză mai atentă însă, se dovedește că ele nu oferă dovezi concrete și suficiente privind situațiile prezentate. De cele mai multe ori, aceste răspunsuri sunt exprimate în următoarele forme: 
· Opinii personale, în locul informațiilor concrete: astfel de afirmații reflectă mai degrabă părerea candidatului în raport cu o situație sau un eveniment, fără a oferi o perspectivă concretă asupra comportamentului trecut, de exemplu, „Mă acomodez foarte ușor într-un colectiv nou”. În astfel de situații, membrii comisiei de concurs pot adresa o întrebare clarificatoare care să solicite candidatului să prezinte o situație concretă, formulând răspunsul în parametrii solicitați: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse.
· Afirmații teoretice sau orientate spre viitor: astfel de afirmații indică ceea ce un candidat crede că ar face într-o anumită situație, fără a oferi informații despre comportamentul trecut, de exemplu: „Într-o astfel de situație, m-aș asigura că membrii echipei primesc sprijinul necesar pentru a respecta termenul limită.” În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței. 
· Răspunsuri vagi: acestea sunt, de obicei, rezumate sau descrieri ale mai multor acțiuni anterioare prezentate într-o manieră generală, de exemplu, „Am ținut tot timpul cont de interesul părților interesate și am lucrat întotdeauna bine în echipă”. În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței.
De asemenea, pe parcursul derulării discuției, pentru a evalua ulterior cât mai obiectiv răspunsurile candidaților pe baza criteriilor urmărite în planul de interviu, se recomandă membrilor comisiei să:
· Utilizeze ghiduri de interviu cât mai detaliate, pentru a asigura surprinderea tuturor elementelor necesare pentru evaluare. 
· Observe, înregistreze și noteze cât mai multe detalii din performanța candidatului în cadrul probei (răspunsurile formulate de către candidați, pe baza modelului de formulare expus: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse, elemente de limbaj non-verbal), și re-analizarea acestor informații înainte de acordarea notei (mai ales dacă notarea nu poate fi realizată imediat după finalizarea interviului).
Activitatea 4: Notarea probei interviului conform baremului de corectare și comunicarea rezultatelor 
Potrivit art. 202 din Anexa nr. 10 la Codul administrativ, notarea probei interviului se face în termen de maxim 3 zile lucrătoare de la finalizarea acesteia. 
Fiecare membru al comisiei acordă punctaje pentru fiecare dintre criteriile de evaluare prevăzute și a punctajelor maxime stabilite de comisia de concurs pentru aceste criterii prin planul de interviu, notând în fişa individuală punctajul total. Fiecare membru al comisiei de concurs are obligația de a completa fișa individuală cu evaluarea proprie a fiecărui candidat. Ulterior acordării punctajelor de către toți membrii comisiei, secretarul comisiei de concurs verifică fișă individuală a fiecărui candidat pentru a observa dacă există diferențe mai mari de 10 puncte între punctajele acordate de membrii comisiei de concurs. 
Atunci când nu există diferențe mai mari de 10 puncte între punctajele acordate se acordă punctajul pentru proba interviului pe baza mediei aritmetice a punctajelor acordate de fiecare membru al comisiei de concurs, conform art. 202 alin. (3) din Anexa nr. 10 la Codul administrativ. 
Atunci când se înregistrează diferenţe mai mari de 10, potrivit art. 202 alin. (3) din Anexa nr. 10 la Codul administrativ, membrii comisiei reevaluează o singură dată criteriile de evaluare, iar, în cazul menţinerii acestei diferenţe și după reevaluare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală. 
Comisia de concurs, potrivit art. 202 alin. (5) din Anexa nr. 10 la Codul administrativ, declară „admiși” sau „respinși” candidații care au obținut un punctaj de minim 70 de puncte, în cazul promovării în funcțiile publice de conducere.
La final, secretarul comisiei de concurs preia informațiile candidatului și punctajul aferent obținut la proba interviului notând în fișa individuală, și centralizându-le într-un document cu notele tuturor candidaților evaluați, pentru a le comunica. Secretarul încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel către candidați rezultatele probei interviului.
Activitatea 5: Depunerea contestațiilor cu privire la rezultatele probei interviului
Candidații care nu sunt de acord cu rezultatele probei interviului pot depune contestații în termen de o zi lucrătoare de la data afișării rezultatului, prin intermediul platformei informatice de concurs, conform art. 204 din Anexa nr. 10.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 205 alin. (2) din Anexa nr. 10 la Codul administrativ.
Comisia de soluţionare a contestaţiilor verifică și analizează înregistrările răspunsurilor la interviu doar pentru candidatul contestatar, fiecare membru al comisiei de soluţionare a contestaţiilor acordând punctaje criteriilor de evaluare şi notând punctajul total în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat.
Potrivit art. 205 alin. (3) din Anexa anterior indicată, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau diferenţă de punctaj mai mare de 10 puncte, candidatul va fi declarat „admis” ori „respins” în funcţie de opinia majoritară, consemnată conform secțiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală. 
Comisia de soluționare a contestațiilor, potrivit art. 202 alin. (5) din Anexa nr. 10 la Codul administrativ, declară „admis” sau „respins” candidatul contestator dacă obține în urma contestației un punctaj de minim 70 de puncte, în cazul promovării în funcțiile publice de conducere.
Secretarul comisiei de soluționare a contestațiilor centralizează într-un document punctajele acordate în urma contestaţiilor și deciziile de admitere sau respingere a contestațiilor, după caz. Imediat după soluționarea contestațiilor sau la finalul celor 2 zile lucrătoare dedicate soluționării contestațiilor, secretarul încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel rezultatele contestaţiilor depuse. 
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor. 
13.6.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea înregistrării audio-video a interviului, conform procedurilor stabilite, pentru a avea o evidență clară a discuțiilor și pentru a analiza și asigura soluționarea eventualelor contestații.
· menținerea confidențialității rezultatelor și a informațiilor personale ale candidaților pe tot parcursul desfășurării concursului de promovare și comunicare a rezultatelor.
· respectarea termenelor stabilite pentru etapa de selecție a concursului de promovare, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra procesului de promovare.
· asigurarea unei evaluări obiective și imparțiale a răspunsurilor candidaților în cadrul interviului, respectând planul și criteriile de evaluare stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat.

	ALTE RECOMANDĂRI:
· Verificarea și pregătirea locației în care se va desfășura proba interviului, pentru a îndeplini toate condițiile necesare pentru o desfășurare fără perturbări.
· Asigurarea unei locații pentru desfășurarea probei interviului care să fie bine aerisită și luminată, ideal cu lumină naturală.
· Simularea desfășurării probei interviului de către membrii comisiei de concurs pentru a identifica și a remedia orice posibile probleme logistice sau de comunicare.
· Asigurarea conformității cu reglementările relevante, inclusiv cele privind accesibilitatea pentru persoanele cu dizabilități.
· Asigurarea că toate echipamentele necesare (de exemplu, înregistrare audio-video) sunt funcționale și pregătite pentru utilizare.
· Menținerea unei abordări consecvente și adresarea acelorași întrebări cu aceleași formulări tuturor candidaților, pentru a asigura echitatea procesului de promovare.
· Solicitarea clarificărilor sau detaliilor suplimentare atunci când răspunsurile candidaților nu sunt suficient de explicite.
	
	DE EVITAT:
· Crearea unei atmosfere de interviu stresante sau intimidante, care ar putea afecta capacitatea candidaților de a răspunde eficient la întrebări. 
· Formularea întrebărilor care ar putea sugera un răspuns sau care ar putea reflecta opinii personale. 
· Includerea întrebărilor în planul interviului, sau adresarea lor în timpul desfășurării probei, care ar putea discrimina candidații pe baza opiniilor politice, activității sindicale, religiei, etniei, stării materiale, originii sociale sau altor criterii irelevante pentru evaluarea competențelor profesionale.
· Ignorarea nevoilor candidaților în timpul probei interviului, precum posibilitatea de a avea o sticla de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
· Erorile în centralizarea și calcularea rezultatelor.


13.7. [bookmark: _Toc194480417]Etapa 7 – Comunicarea rezultatelor finale
13.7.1. Schema logică a etapelor și pașilor de parcurs în cadrul activității

13.7.2. Descrierea etapei și pașilor ce necesită derulare
Activitatea 1: Realizarea raportului final al concursului de promovare
În urma finalizării tuturor probelor de concurs pentru promovare și în termen de maxim 3 zile lucrătoare de la data afişării rezultatelor ultimei probe, comisia de concurs centralizează rezultatele tuturor candidaților la toate probele, decizia de „admitere” sau „respingere” în urma evaluării și cumulează punctajul obținut de aceștia la probele la care au participat. Astfel, comisia de concurs, desemnează candidatul declarat „admis”, candidatul care a obţinut cel mai mare punctaj dintre candidaţii care au concurat pentru promovarea pe funcția publică, cu condiţia ca aceştia să fi obţinut punctajul minim necesar, potrivit prevederilor Anexei menționate. 
Conform art. 210 alin. (1) din Anexa nr. 10 la Codul administrativ, se întocmeşte un raport final al concursului de promovare, potrivit modelului prevăzut la art. 137 lit. d) din Anexa nr. 10 la Codul administrativ, care conţine informaţii privind modul de desfăşurare a concursului de promovare şi rezultatele obţinute de candidaţi, semnat de membrii comisiei de concurs şi de secretarul acesteia, la care se anexează fişele individuale ale tuturor membrilor comisiei.
Activitatea 2: Comunicarea rezultatelor finale
În termen de 3 zile lucrătoare de la data afişării rezultatelor ultimei probe, secretarul comisiei de concurs preia informațiile centralizate și raportul final și le încarcă în platforma informatică de concurs, informând astfel candidații de rezultatele finale ale etapei de selecție și candidatul declarat „admis” în procesul de promovare pe funcția publică de conducere.
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor.
13.7.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea că toate rezultatele sunt centralizate cu acuratețe și că deciziile de „admitere” sau „respingere” sunt înregistrate corect, în conformitate cu punctajele obținute de candidați și criteriile stabilite în Anexa nr. 10 la Codul administrativ.
· comunicarea rezultatelor finale prin toate canalele disponibile, atât prin platforma informatică de concurs, cât și pe site-ul instituției, pentru a garanta că toți candidații au acces la informații.

	ALTE RECOMANDĂRI:
· Verificarea finală a raportului și a rezultatelor pentru a evita orice erori, înainte de comunicarea rezultatelor.
· Pregătirea tuturor documentelor/ informațiilor (lucrări scrise, înregistrară video etc.) prelucrate despre candidați pe parcursul procesului de promovare pentru a le pune la dispoziție candidaților ce pot depune cerere să le acceseze. 
	
	DE EVITAT:
· Întârzierea în centralizarea rezultatelor și în întocmirea raportului final.
· Omiterea tuturor semnăturilor necesare pe raportul final sau a anexării documentelor relevante, care ar putea duce la contestarea validității procesului de promovare.



13.8. [bookmark: _Toc194480418]Etapa 8 – Modificarea raportului de serviciu prin promovare în funcții publice de conducere
13.8.1. Schema logică a etapelor și pașilor de parcurs în cadrul activității

13.8.2. Descrierea etapei și pașilor ce necesită derulare
Activitatea 1: Validarea documentelor și comunicarea propunerii de numire
În conformitate cu art. 212 din Anexa nr. 10 la Codul administrativ, după afișarea rezultatelor finale ale selecției, candidatul declarat „admis” trebuie, în termen de maxim 10 zile lucrătoare, să prezinte toate documentele încărcate anterior în dosarul de concurs, în original. Aceste documente sunt certificate pentru conformitate cu originalul de către secretarul comisiei de concurs. Neprezentarea acestora atrage neemiterea actului administrativ de numire. 
În cazul în care candidatul admis nu îndeplinește obligația de prezentare a documentelor, se aplică regula promovării următorului candidat de pe lista finală, dacă există un astfel de candidat eligibil.
Comisia de concurs are la dispoziție 15 zile lucrătoare pentru a comunica propunerea de numire către persoana cu competența de a emite actul administrativ de numire. Propunerea este transmisă candidatului admis prin una dintre următoarele metode:
· Personal, pe bază de semnătură;
· Prin scrisoare recomandată, cu confirmare de primire;
· Prin poșta electronică, cu solicitarea confirmării primirii

Activitatea 2: Emiterea actului de numire în funcția de conducere
În cazul promovării cu succes a etapelor de evaluare a competențelor, are loc emiterea actului de numire în funcția publică de conducere pentru funcționarii publici, care trebuie să țină cont de respectarea termenului legal de emitere - actul administrativ de numire trebuie emis în termen de 10 zile de la comunicarea propunerii de numire, conform art. 212 alin. (1) din Anexa nr. 10 la Codul administrativ.
În situaţia în care în actul administrativ nu este prevăzută expres data de la care acesta produce efecte juridice sau în situaţia în care comunicarea se realizează ulterior datei prevăzute expres în actul administrativ, efectele se aplică de la data comunicării actului administrativ​. În cazul în care funcționarul nu se prezintă la data specificată fără justificare validă, actul de numire poate fi revocat, iar procedura de ocupare a funcției este reluată​.
Activitatea 3: Actualizarea dosarului de personal
Conform art. 212 din Anexa nr. 10 la Codul administrativ, la emiterea actului administrativ de numire în noua funcție, fișa postului actualizată trebuie anexată în mod obligatoriu. Reprezentantul compartimentului de resurse umane trebuie să se asigure ca aceasta include atribuțiile și responsabilitățile corespunzătoare noului nivel de studii și complexității specifice poziției de clasă superioară ocupate. Fișa postului este revizuită, actualizată și completată cu noi responsabilități sau ajustată prin creșterea complexității atribuțiilor anterior emiterii actului de numire și anexării acesteia. În lipsa anexării fișei postului, funcționarul public poate contesta actul administrativ, invocând această omisiune.
De asemenea, reprezentantul compartimentului de resurse umane se asigură că funcționarul public numit semnează noua fișă a postului și actele adiționale raportului de serviciu și arhivează toate aceste documente la dosarul de personal.
13.8.3. Recomandări și bune practici/ exemple	
În vederea derulării cu succes a acestei etape, se recomandă:
· comunicarea clară funcționarului public a detaliilor despre data intrării în vigoare a actului și efectele juridice pe care le produce

	ALTE RECOMANDĂRI:
· Încadrarea în termenele stabilite pentru lege pentru pregătirea actului de numire, pentru a asigura transparența și conformitatea procesului.
· Comunicarea funcționarului proaspăt promovat a detaliilor relevante cu privire la noile activități și responsabilități, pentru o mai bună tranziție.
	
	DE EVITAT:
· Revizuirea necorespunzător sau care nu reflectă noile responsabilități și cerințe specifice funcției superioare ocupate, ducând la dificultăți în înțelegerea noului rol și așteptărilor.
· Ambiguitatea cu privire la data efectelor juridice ale promovării, provocând confuzii cu privire la momentul începerii efective a responsabilităților funcției.

